SunOnline: Champions league: Fahathun araa chelsea in Ajax hifahattaifi\nފަހަތުން އަރައި ޗެލްސީން އަޔެކްސް ހިފަހައްޓައިފި\nޢަބްދުﷲ އައިމަން 06 Nov 2019, 12:15\nޗެމްޕިއަންސް ލީގުގައި ރޭ އަޔެކްސް ކޮޅަށް ގޯލު ޖެހުމަށް ފަހު ޗެލްސީން އުފާ ފާޅު ކުރަނީ --- ފޮޓޯ// ޑެނިއެލް ލެވިސް\nޗެމްޕިއަންސް ލީގު ގުރޫޕް ސްޓޭޖުގައި ރޭ ޗެލްސީން ފަހަތުން އަރައި އަޔެކްސްއާ އެއްވަރު ކުރުމުން ތާވަލުގެ ވާދަވެރިކަން އިންތިހާއަށް ބޮޑު ވެއްޖެ އެވެ.\nޗެލްސީގެ، ސްޓެމްފޯޑް ބުރިޖުގައި ރޭ ކުޅުނު އެ މެޗު ނިމުނީ 4-4ގެ ނަތީޖާ އަކުން އެއްވަރުވެގެންނެވެ. މި މެޗުން ލިބުނު ޕޮއިންޓާ އެކު އަޔެކްސް އެއްވަނާގައި އޮތީ ހަތް ޕޮއިންޓާ އެކު އެވެ. ދެވަނާގައި އޮތް ޗެލްސީއަަށް ވެސް ހަތް ޕޮއިންޓް ލިބިފައިވާ އިރު އެ ޓީމު ދަރަޖައިގެ ގޮތުން ދަށުގައި އޮތީ ފައިދާ ގޯލު މަދުވީމަ އެވެ. އެ ގުރޫޕުގެ ތިންވަނާގައި އޮތް ވެލެންސިއާއަށް ވެސް ވަނީ ހަތް ޕޮއިންޓް ލިބިފަ އެވެ. އެހެން ކަމުން ފައިނަލް ނަތީޖާ ނެރުމަށް ކުރިއަށް އޮތް ދެ މެޗަކީ އެ ތިން ޓީމަށް ވަރަށް މުހިއްމު ދެ މެޗެވެ.\nއަޔެކްސްގެ ދަނޑުގައި ކުޅުނު ފުރަތަމަ ލެގުން ޗެލްސީ ވަނީ ކުރި ހޯދައިފަ އެވެ. އެހެން ކަމުން ރޭގެ މެޗެއް އަޔެކްސް ނުކުތީ ބަދަލު ހިފުމުގެ ރޫހެއްގަ އެވެ. ނަމަވެސް ޗެލްސީން ވަނީ އެ ޓީމުން މި ސީޒަނުގައި ދައްކަމުން އަންނަ "ސަޕްރައިޒިންގް" ކުޅުން ރޭ ވެސް ދައްކައި އަޔެކްސް ކުރަމުން އައި ބަދަލު ހިފުމުގެ އުންމީދު ފުނޑުކޮށްލައިފަ އެވެ.\nމެޗު ފެށިގެން ދެވަނަ މިނަޓުގެ ތެރޭގައި ޗެލްސީގެ ޓެމީ އަބްރަހަމް އަތުން ވަނީ ބައިކޮޅަށް ގޯލެއް ވަދެފަ އެވެ. ނަމަވެސް ކޮށްޓައިގެން ދިޔަ ގޮތަށް ޗެލްސީއަށް ވަނީ އަނެއްކާ ނަތީޖާ ހަމަހަމަ ވެފަ އެވެ. އެ ގޯލަކީ އަޔެކްސްގެ ޑިފެންޑަރަކު ޗެލްސީގެ ފޯވާޑް ކުރިސްޓިއަން ޕުލިސިކްއަށް ފައުލު ކުރުމުން ލިބުނު ޕެނަލްޓީ އަކުން ޖެހި ގޯލެކެވެ. އެ ގޯލު ހަމަޖެހިލައިގެން ހުރެ ގޯލަށް ފޮނުވާލީ ޖޯޖީނިއޯ އެވެ.\nއޭގެ އިރަކޮޅެއް ފަހުން ޗެލްސީގެ ޓެމީ އަބްރަހަމް ޖެހި ގޯލު ރެފްރީ ވަނީ އޮފްސައިޑް ކަމަށް ނިންމާފަ އެވެ. ނަމަވެސް ރައްދުގައި އަޔެކްސް އިން އަނެއްކާ ވެސް ގޯލެއް ޖަހައި ލީޑު ނެގި އެވެ. އެ ގޯލު މެޗުގެ 20 ވަނަ މިނަޓުގައި ޖެހީ ކުއިންސީ ޕްރޮމެސް އެވެ. އެ ގޯލާ އެކު ޗެލްސީން އަނެއްކާ ވެސް ޓީމު ކުރިއަށްޖައްސައި ގޯލެއްް ޖެހޭތޯ މަސައްކަތް ކޮށްކޮށް، ހުއްޓައި އަޔެކްސްއިން އިތުރު ގޯލެއް ޖަހައި ލީޑު ފުޅާ ކުރި އެވެ. އެ ގޯލަކީ އަޔެކްސްއިން ފޮނުވާލި ހިލޭ ޖެހުމެއް ދަނޑީގައި ޖެހިފައި ނުކުތުމުން ޗެލްސީގެ ކީޕަރު ކެޕާ އަރިޒަބަލާގާގެ ގައިގައި ޖެހިގެން ވަތް ގޯލެކެވެ.\nތިން ގޯލުގެ ލީޑަކާ އެކު ފުރަތަމަ ހާފު އަޔެކްސްއިން ނިންމާލީ އުންމީދާ އެކު އެވެ. އެ ޓީމުން ވަނީ ދެވަނަ ހާފު ފެށިގޮތަށް އަނެއްކާ އިތުރު ގޯލެއް ޖަހައި ޗެލްސީއަށް މެޗުން މޮޅުވުމަށް ހުރަސްއަޅައިފަ އެވެ. އެކަމަކު 63 ވަނަ މިނެޓުގައި ސެޒާ އަޒްޕިލިކުއެޓާ ގޯލް ޖަހައި ޗެލްސީ އަށް އުއްމީދު އާކޮށްދިނެވެ.\nއެއަށް ފަހު ދެން އައީ މެޗުގެ އެންމެ ފޯރިގަދަވި ހިސާބެވެ. އެ ފޯރި ގަނޑުގައި އަޔެކްސްގެ ދެ ކުޅުންތެރިއަކަށް ރަތް ކާޑު ދެއްކި އިރު ޗެލްސީން ވަނީ ދެ ގޯލު ވެސް ޖަހައިފަ އެވެ. އެގޮތުން 68 ވަނަ މިނެޓުގައި ޗެލްސީގެ އަބްރަހަމް އަށް އަޔަކްސްގެ ޑެނީ ބްލިންޑް ކުރި ފައުލަކަށް ރެފްރީ ޕްލޭއޮން އަށް ދޫކޮށްލުމުން އަބްރަހަމް ދެން ފޮނުވާލި ބޯޅަ ޖެހުނީ އަޔަކްސްގެ ޔޮއެލް ވެލްޓްމެންގެ އަތުގަ އެވެ. ރެފްރީ ވަނީ އެ ދެ ކަންތައް ވީޑިއޯއިން ބެލުމަށް ފަހު ޕެނަލްޓީއެއްދީ އަދި ބްލިންޑް ކުރި ފައުލަށާއި ވެލްޓެމްނެގް އަތުގައި ބޯޅަ ޖެހުމުން އެ ދެ ކުޅުންތެރިންނަށް ދެ ވަނަ ރީނދޫ ކާޑާ އެކު ރަތްކާޑު ދައްކައިފަ އެވެ.\nއެ ޕެނަލްޓީ ކާމިޔާބުކޮށް ޖޯޖީނިއޯ އެއް ލަނޑަށް ތަފާތު ކުޑަކޮށްފައިވަނިކޮށް ޗެލްސީ އަށް ހަމަހަމަކޮށްދިނީ 74 ވަނަ މިނެޓުގައި ރީސް ޖޭމްސް އެވެ.\nއެއަށް ފަހު ވެސް ގޯލު ޖަހާނެ ރަނގަޅު ހުސްފުރުސަތުތަކެއް ދެ ޓީމަސް ވެސް ވަނީ ލިބިފަ އެވެ. ނަމަވެސް ދެ ޓީމަށް ވެސް މެޗުގެ ތިން ޕޮއިންޓް ޔަގީން ކުރުމަށް ލީޑު ނެގޭ ގޮތެއް ނުވި އެވެ.\nމީގެ އިތުރުން އެންމެ ފަހުގެ ޗެމްޕިއަން ލިވަޕޫލުން ވަނީ ރޭ ކުޅުނު މެޗުގައި ގެންކް އަތުން 1-2ގެ ނަތީޖާ އަކުން މޮޅުވެ ދެވަނަ ބުރަށް ކޮލިފައިވުމާ ގާތަށް ޖެހިލައިފަ އެވެ. ލިވަޕޫލުން އެ މެޗުގައި ޖެހި ދެ ގޯލު އެ ޓީމަށް ޖަހައިދިނީ ޖޯޖީނިއޯ ވައިނަލްޑަމްއާއި އޮކްސަލޭޑް ޗެމްބާލެއިން އެވެ. ގެންކް އަށް އެ މެޗުގައި ގޯލު ޖަހައިދިނީ އެމްބުވާނާ ސަމާޓާ އެވެ.


Argentina Aai Croatia Bahdhalu Kuri Match Gai Gina Record Thakeh - Vaguthu\nއާޖެންޓީނާ އާއި ކްރޮއޭޝިއާ ބައްދަލު ކުރި މެޗްގައި ގިނަ ރިކޯޑް ތަކެއް\nމިރޭ ކްރޮއޭޝިއާ އާއި އާޖެންޓީނާ ބައްދަލު ކުރި މެޗުން ތަފާތު ބޮޑު ނަތީޖާއަކުން އާޖެންޓީނާ ދަށްވި މެޗްގައި ގިނަ ރިކޯޑްތަކެއް ހަދައިފިއެވެ. މިމެޗް ކްރޮއޭޝިއާއިން ކާމިޔާބުކޮށްފައިވަނީ0-3ގެ ނަތީޖާއަކުންނެވެ. މިނަތީޖާއާއެކު ކްރޮއޭޝިއާ ވަނީ ގުރޫޕް ސްޓޭޖްގެ ދެވަނަ ބުރަށް ދަތުރު ކޮށްފައެވެ.\nތިން ގޯލުގެ ތަފާތަކުން އާޖެންޓީނާ މިރޭ ބަލިވިއިރު މިއީ 1958 ވަނަ އަހަރަށްފަހު ވޯލްޑް ކަޕެއްގެ ގްރޫޕް ސްޓޭޖު މެޗަކުން އާޖެންޓީނާ މިހާ ތަފާތު ބޮޑުކޮށް ބަލިވި ފުރަތަމަ ފަހަރެވެ. އެފަހަރު ޗެކަސްލޯވާކިޔާ އާއި ބައްދަލުކޮށް އާޖެންޓީނާ ދަށްވެފައިވަނީ 0-6 ގެ ނަތީޖާއަކުންނެވެ. މީގެ އިތުރުން މިއީ 1974 ވަނަ އަހަރަށްފަހު ވޯލްޑް ކަޕްގައި ކުޅުނު ފުރަތަމަ ދެ މެޗުން އާޖެންޓީނާ އަށް މޮޅު ނުވެވުނު ފުރަތަމަ ފަހަރުވެސް މެއެވެ. އަދި ހަމަ އެހެންމެ މިއީ 1998 ވަނަ އަހަރަށްފަހު މުބާރާތުގެ ދެވަނަ ބުރަށް ކްރޮއޭޝިއާ ދަތުރުކުރި ފުރަތަމަ ފަހަރެވެ.\nމިރޭގެ މެޗުގެ ފުރަތަމަ ހާފްގައި ގޯލެއް ފެނިގެން ގޮސްފައިނުވާއިރު މި ހާފުގައި ދެ ޓީމަށްވެސް ވަނީ ގޯލްޖަހާނެ ރަނގަޅު ފުރުސަތުތަކެއް ލިބިގެން ގޮސްފައެވެ. ނަމަވެސް މެޗްގެ ފަހު ހާފުގައި ކްރޮއޭޝިއާ އިންވަނީ3ގޯލް ކާމިޔާބުކޮށްފައެވެ.\nޖޫން 22, 2018 05:57\n1998ވަނަ އަހަރު ވޯލްޑްކަޕް އޮތބާ ކޮންތާކުބާއޮތީ\nޖޫން 22, 2018 10:19\nޖޫން 22, 2018 12:48\nޖޫން 22, 2018 12:49


އަމީންދީދީގެ ދައުރުން ފެށިގެން ހިނގާފައިހުރި ކޮރަޕްޝަން މި ސަރުކާރަކަށް ނުބެލޭނެ: ޝަރީފް - DhiDaily\nއަމީންދީދީގެ ދައުރުން ފެށިގެން ހިނގާފައިހުރި ކޮރަޕްޝަން މި ސަރުކާރަކަށް ނުބެލޭނެ: ޝަރީފް\nމަޑުއްވަރީ ދާއިރާގެ މެމްބަރު, އާދަމް ޝަރީފް\nސުއްމުވުލް އަމީރު އަލްމަރުޙޫމް މުޙައްމަދު އަމީންގެ ދައުރުން ފެށިގެން ހިނގާފައިހުރި ކޮރަޕްޝަންގެ މައްސަލަތައް، ރައީސް އިބްރާހިމް މުޙައްމަދު ޞާލިޙްގެ ސަރުކާރަށް ނުބެލޭނެކަމަށް މަޑުއްވަރީ ދާއިރާގެ މެންބަރު އާދަމް ޝަރީފް ޢުމަރު މިއަދު ވިދާޅުވެއްޖެެއެވެ.\nވެންޓިލޭޓަރުގެ ކޮރަޕްޝަނާއި ގުޅިގެން ދަޢުވާނުކުރަން ޕްރޮސެކިއުޓާރ ޖެނެރަލްގެ އޮފީހުން ވަނީ ނިންމާފައެވެ. އެކަމާ ގުޅިގެން ކަންބޮޑުވުން ފާޅުކުރައްވައި ޝަރީފް މިއަދު ކުރެއްވި ޓްވީޓެއްގައި ވިދާޅުވީ، ވެންޓިލޭޓަރުގެ ކޮރަޕްޝަނަކީ ”ސްޓޭޓް ސްޕޮންސަރޑް ޑޭލައިޓް ރޮބަރީ“ އެއްކަމަށް އަބަދުވެސް ފާހަގަކުރައްވަމުން ގެންދަވާ ކަމަށެވެ. ހަމައެހެންމެ އަމީންގެ ދައުރުން ފެށިގެން ހިނގާފައިހުރި ކޮރަޕްޝަންގެ މައްސަލަތައް، ރައީސް ޞާލިޙްގެ ސަރުކާރަށް ނުބެލޭނެކަމަށާއި، އިސްތިއުފާއަށް ގޮވަނީ ޑްރާމާ ކުޅުމުގެ ބޭނުމުގައި ކަމަށެވެ.\n”ކޮންމެ ފަހަރަކު ވޯޓު ހޯދަންވީމަ ރައްޔިތުން ގުނބޯ ހެއްދޭނެކަމަށް ހީނުކުރޭ.“ ޝަރީފް ވިދާޅުވިއެވެ.\nއަމީންގެ ދައުރުން ފެށިގެން ހިނގާފައިހުރި ކޮރަޕްޝަންގެ މައްސަލަތައް ނުބެލޭނެކަމަށް ޝަރީފް ވިދާޅުވިއިރު، ހުސްވި އަހަރުގެ ޑިސެމްބަރުމަހުގެ 17 ވަނަ ދުވަހުގައި ރައީސް ޞާލިޙް ވަނީ، 1953 ވަނަ އަހަރުގެ ޖެނުއަރީގެ ފުރަތަމަ ދުވަހުން ފެށިގެން 2018 ވަނަ އަހަރުގެ ނޮވެމްބަރުމަހުގެ 17 އާއި ދެމެދު ހިނގައިދިޔަ މުއްދަތުގެތެރޭގައި ނިޒާމީ ސިފައެއްގައި ރޭވިގެން ދަޢުލަތުގެ މުއައްސަސާއަކުން ނުވަތަ އެއިން ތަނެއްގެ އިސް ހިންގުންތެރިއަކު ރައްޔިތުންގެ އިންސާނީ ޙައްޤުތަކާއި، އަސާސީ މިނިވަންކަމާއި ޚިލާފަށް ހިންގާފައިވާ ޢަމަލުތައް ބަލައި އެ ފަދަ ޢަމަލުތަކަށް އިންސާފު ހޯދައިދިނުމަށް އެކުލަވައިލާފައިވާ ޤާނޫނުކަމަށްވާ ”އިންތިޤާލީ އިންސާފުގެ ޤާނޫނު“ ތަޞްދީޤުކުރައްވާފައެވެ.\nއާދަމް ޝަރީފު މޮޔަވީތަ . ބޭނުން ވަނީ ކެނެރީ ކެރަފާ ގެ ބާޣީންގެ ލަގަބު އުވައިލެވޭތޯ ބެލުން.


SunOnline: Hulhumale' gai anekkaa ves meehaku maruvefai ovvai fenijje\nހުޅުމާލޭގައި އަނެއްކާވެސް މީހަކު މަރުވެފައި އޮއްވައި ފެނިއްޖެ\nފާތިމަތު ސައީދު 20 Jan 2019, 15:49\nހުޅުމާލޭގައި ބިދޭސީއަކު ކުއްލިއަކަށް މަރުވެފައި އޮއްވައި ފެނިގެން ހުޅުމާލޭ ހޮސްޕިޓަލަށް ގެންގޮސްފި އެވެ.\nފުލުހުން ބުނީ މިއަދު 2:00 ހާއިރު ބަންގްލަދޭޝްގެ 38 އަހަރުގެ ފިރިހެނެއް މަރުވެގެން ހޮސްޕިޓަލަށް ގެންގޮސްފައިވާ ކަމަށެވެ. އޭނާ ހޮސްޕިޓަލަށް ގެންދިޔަ އިރުވެސް މަރުވެފައިވާ ކަަމަށް ފުލުހުން ކަށަވަރު ކޮށްދެ އެވެ.\nއޭނާ މަރުވެފައި އޮއްވައި ފެނުނީ ކޮންތަނަކުން ކަމެއް ސާފެއް ނުވެ އެވެ. އޭނާ ދިރިއުޅެނީ ހުޅުމާލޭގައި ބިދޭސީން ދިރިއުޅޭ ތަނެއްގައި ކަމަށް ފުލުހުން ބުންޏެވެ.\nފުލުހުން ބުނީ އެ ބިދޭސީ މީހާގެ ހަށިގަނޑުގެ ބޭރުފުށުން އެއްވެސް ކަހަލަ އަނިޔާގެ ނިޝާނެއް ފެންނަން ނެތް ކަމަށެވެ.\nމިއަދު ވަނީ ހުޅުމާލޭ ރޯ ހައުސއެއްގެ ޓެރަސް މަތީން ވެސް މަރުވެފައި އޮތް މީހަކު ފެނިފަ އެވެ. ފުލުހުން ބުނީ ރޯ ހައުސެއްގެ ޓެރެސް މަތީ ވެއްޓިފައި އޮތް މީހަކު މިއަދު މެންދުރު 13:10ގައި ހުޅުމާލޭ ހޮސްޕިޓަލަށް ގެންގޮސްފައިވާ ކަމަށެވެ. އަދި އޭނާ ހޮސްޕިޓަލަށް ގެންދިޔައިރު ވެސް މަރުވެފައިވާ ކަމަށް ފުލުހުން ބުނެއެވެ.


Hulhumale Gai Accident Eh Hingaa Bayakah Aniyaavehje - Vaguthu\nއެކްސިޑެންޓް ހިނގި ސަރަހައްދު – ފޮޓޯ: ވީނިއުސް\nހުޅުމާލޭގައި ކާރަކާއި ސައިކަލަކާއި ބައިސްކަލެއް ޖެހި ނުރައްކާތެރި އެކްސިޑެންޓެއް ގައި ތިން މީހަކަށް އަނިޔާވެއްޖެއެވެ.\nމި އެކްސިޑެންޓު ހިނގާފައި ވަނީ ހުޅުމާލޭ ނިރޮޅު މަގުގަ އެވެ. ނިރޮޅު މަގުން ދުއްވާފައި ދިޔަ ކާރެއް އެމަގުގައި ހުންނަ އެލް މޯބައިލް ކައިރިއަށް ކައިރި ކުރަން އުޅުނު ވަގުތު ނިރޮޅު މަގުން ދެކުނު އުތުރަށް ދުއްވާފައި ދިޔަ ސައިކަލަކާއި ބައިސްކަލެއް ޖެހިގެންނެވެ.\nމިއެކްސިޑެންޓްގައި އަނިޔާ ވެފައި ވަނީ ސައިކަލްގައި ތިބި 59 އަހަރުގެ ފިރިހެނަކަށާއި އަށް އަހަރުގެ ކުއްޖަކަށާއި ބައިސްކަލްގައި އިން 54 އަހަރުގެ ފިރިހެނަކަށެވެ.\nތިން މީހުންނަށް ވެސް ހުޅުމާލޭ ހޮސްޕިޓަލްގައި ދަނީ ފަރުވާ ދެމުންނެވެ.\nފުލުހުން ވިދާޅުވީ ހުޅުމާލޭގައި އެކްސިޑެންޓެއް ހިނގާފައިވާކަމުގެ ރިޕޯޓް ފުލުހުންނަށް ލިބިފައިވާ ކަމަށެވެ.\nއަނިޔާވި މީހުންނަށް ލިބިފައިވާ ޒަހަމްގެ ތަފްސީލެއް އަދި ނުލިބެއެވެ.\nފަހަކަށް އައިސް މާލެ އާއި ހުޅުމާލޭގައި އެކްސިޑެންޓްތައް ހިނގުން ވަނީ އިތުރުވެފައެވެ. ފުލުހުން ވިދާޅުވާ ގޮތުގައި އެކްސިޑެންޓްތައް ހިނގުން މަދު ކުރެވޭނީ ކޮންމެ މީހަކު ވެސް ފަރުދީ ޒިންމާ އަދާކޮށްގެންނެވެ.\nޖެނުއަރީ 23, 2019 11:39\nތިޔަވާނީ ޖިންނި ކުއްޖެއް ފެނުނީކަމަށް. މިހާރު އެކްސިޑެންޓްވީމަ އަޅުވަނީ ޖިންނި ބޮލުގަ. ތިމާމެންގެ ޒިންމާއެއް ނޯވޭ.\nޖެނުއަރީ 23, 2019 12:06\nރަގަޅު. ދެން ހިނގާ މީހުވެސް ހެލްމެޓުއަޅައިގެން ހިނގާ.\nޖެނުއަރީ 23, 2019 12:13\nހޭބަލިވެގެން މަގެއް އޮތީމަ ދުއްޥާ!\nޖެނުއަރީ 23, 2019 12:39\nކޮންމެ ކަމެއްގަވެސް އަޑުއިވެނީ ފަރުދީ ޒިންމާ ނަގަންޖެހޭވާހަކަ ދެން ކީއްކުރާ މުއައްސަސާތަކެއްތޯ ބޮޑުޙަރަދުކޮށްގެން ރަށްޔަތުން ޓެކްސް ޕޭއިން މުސާރަދީގެން ހުރިހާ ތަނެއް އުވާލާ ފައި ފަރުދީ ޒިންމާ ނަގަންވީ ނޫންތޯ އެމީހަކާ އެމީހެއް މަސްއަލަ އަކީ ގާނޫނާ ގަވާއިދު ތަންފީޒް ނުކުރުން ކާރުވެސް ސައިކަލް އަދި ބައިސިކަލްވެސް އެމީހަކު ހިތުހުރި ފަޅިއަކުން ހިތުހުރި ކޮޅަކަށް ދުއްވިއަސް ބަލާނެ ބަޔަކު ނުތިބޭ އެންމެ ކުޑަމިނުން އެކްސިޑެންޓް ވީމާ ބުނަނީ އުކްސިޑެންޓް ވީގަސްތަކު ނޫނޭ އެނިމުނީ\nޖެނުއަރީ 23, 2019 15:01\nކާރު ދިޔައީ މަޑުކުރާކަށް ނޫން، ދިޔައީ ބާރަށް ދުއްވާފަ. ގޯޅިން ނުކުތް ސައިކަލުން ނައްޓަން އުޅުން ކާރު ދިޔައީ ކޮންޓްރޯލް ނުވެގެން ނުގަވައިދު ފަޅިން ގޮސް އުތުރުން ދެކުނަށް ދުއްވި ސަކަލާއި ބައިސްކަލް ޖައްސާ ބުރުވާލީ.\nހާދަ ހީވެއޭ ކާރުގަ އިން މީހާ އަކީ ގާތް މީހެއްހެން.\nޖެނުއަރީ 23, 2019 17:29\nކާރު ބާރަށްއައިސް އަނެއްފަރާތުން އައި ބައިސްކަލާ ކާރަށް އެރީ\nވަގުތު ކޮންތާކުންތަ މައުލޫމާތު ތި ހޯދަނީ؟\nޖެނުއަރީ 23, 2019 17:37\nފުލުހުންގެ ޛިންމާޔަކީ ކޮބަިތޯ؟ ހަމަ އެކަނި ބަންގާޅީން ޙިމާޔަތް ކުރެއްވުނތޯ؟\nޖެނުއަރީ 23, 2019 19:44\nޖެނުއަރީ 23, 2019 22:20\nއެކަކުވެސް އަނެކަކަށް ތަންދިނުމެއް މަޑުކުރުމެއް ލަސްވެލުމެއްނޯވޭ ދުއްވާފަ އަންނަ ވެހިކަލް ގެ ކުރި ކަނޑާފަ ނަމަވެސް އަވަހަށްދާންޖެހޭ ކުރީގަ ވެހިކަލެއް އޮވެގެން ލަސްވާނަމަވެސް ބަލާލުމެއްނެތި މަގުގެ އަނެއްފަޅިއަސޤ އަރައިގެންވެސް އަވަހަށް ދާންވޭ ވީމާ އެކްސިޑެންޓް މަދައްނުކުރެވޭނެ ފަރުދީ ޒިންމާ އިން އެކަންޏަކު . ފުލުހުންގެ ހަރުކަށި ފިޔަވަޅު ބޭނުންވޭ ގައުމުގެ ހަމަޖެހުމަށް.


ދުނިޔޭގައި މިހާރު ފެތުރެމުންދާ “ކޯވިޑް-19” ރޯގާއާ ގުޅިގެން، އެ ރޯގާއިން ދައުލަތުގެ ބެލުމުގެ ދަށުގައި ދިރިއުޅޭ ފަރާތްތައް ރައްކާތެރިކުރުމުގެ ގޮތުން މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއިން ވަނީ އަންނަނިވި ފިޔަވަޅުތައް އަޅައިފައެވެ.\n– މަރުކަޒުތަކުގައި ތިބި ކުދިންނާއި މީހުންގެ ޢާއިލީ ބައްދަލުވުންތައް ވަގުތީގޮތުން މެދުކަނޑައިލުން.\n– މަރުކަޒުތަކުގައި ދިރިއުޅޭ ކުދިންނަށް ބޭނުންވާ ތަޢުލީމާއި، ތަރުބިއްޔަތާއި މުނިފޫހިފިލުމުގެ އިންޒާމުތައް މަރުކަޒުތަކުގައި ހަމަޖެއްސުން.\n– މަރުކަޒުގައި ދިރިއުޅޭ ކުއްޖަކަށް ނުވަތަ މީހަކަށް ރޯގާ ޖެހިއްޖެ ނަމަ އަދި ހުން އަތުވެއްޖެ ނަމަ ވީ އެންމެ އަވަހަކަށް ޑޮކްޓަރަށް ދައްކައި ޑޮކްޓަރުގެ އިރުޝާދުގެ ދަށުން ފަރުވާ ކުރަމުން ގެންދިޔުން އަދި މަރުކަޒުތަކުގައި ތިބޭ ފަރާތްތަކުގެ ޓެމްޕަރޭޗަރ ގަވާއިދުން ބެލުން. އަދި އަތޮޅުތެރޭގައި ނަމަ އެކަހެރިކޮށް ބެލެހެއްޓޭނެ ތަނެއް ހަމަޖައްސައި، ބޭނުންވާ ޞިއްޙީ ޚިދުމަތްތައް، ހޮސްޕިޓަލް/ ޞިއްޙީ މަރުކަޒާ ގުޅިގެން ކުރިއަށް ގެންދިޔުން.\n– ކުޑަކުދިންގެ ހިޔާގައި އައިސޮލޭޝަން2ރޫމް، ފިޔަވަތިގައި އައިސޮލޭޝަން3ރޫމް އަދި ޚާއްޞަ އެހީއަށް ބޭނުންވާ މީހުންގެ މަރުކަޒުގައި އައިސޮލޭޝަން2ރޫމް ތައްޔާރުކުރުމުގެ މަސައްކަތާއި، އިމަޖެންސީ ޙާލަތުގައި ފަރުވާ ދިނުމަށް ބޭނުންވާ މެޑިކަލް ފެސިލިޓީއެއް ޚާއްޞަ އެހީއަށް ބޭނުންވާ މީހުންގެ މަރުކަޒުގައި ޤާއިމުރުމުގެ އެންމެހައި ތައްޔާރީތައް.\n– މަރުކަޒުތަކުގެ ވަދެ ނިކުމެވާ ހުރިހައި ދޮރެއްގެ ކައިރީގައި ހޭންޑް ސެނެޓައިޒަރ ހަރުކުރެވި، ބޭނުންވާ ފަރާތްތަކަށް މާސްކާއި އަންގި ފޯރުކޮށްދިނުން.\n– އިމާރާތްތައް ގަވާއިދުން ސާފުކުރަމުން ދިޔުން.\n– ހެލްތު ޕްރޮޓެކްޝަން އޭޖެންސީއާ މުޢާމަލާތުކުރާނެ ފޯކަލްޕޮއިންޓެއް ކޮންމެ މަރުކަޒަކުން ކަނޑައެޅުން. އަދި މިނިސްޓްރީއާ މުޢާމަލާތުކުރާނެ ފޯކަލްޕޮއިންޓެއް ކޮންމެ ފެމިލީ އެންޑް ޗިލްޑްރަން ސަރވިސް ސެންޓަރަކުން ކަނޑައެޅުން.\n– ފެމިލީ އެންޑް ޗިލްޑްރަން ސަރވިސް ސެންޓަރަށް ހުށަހެޅޭ މައްސަލަތަކުގައި ހޯމްވިޒިޓް ހެދުމާއި ކޭސްތަކުގައި ކުރަންޖެހޭ ދަތުރުތައް ކުރުމުގައި، މިނިސްޓްރީން ކަނޑައަޅައިފައިވާ މިންގަނޑުތަކާ އެއްގޮތަށް ކުރިއަށް ގެންދިޔުމަށް މަދުވެގެން 1 ސޯޝަލް ވަރކަރ ކޮންމެ ދުވަހަކު މަސައްކަތް ކުރެވޭނެ އިންތިޒާމު ހަމަޖެއްސުން.\n– ސިވިލް ސަރވިސް ކޮމިޝަންގެ ސަރކިއުލަރގައި އަންގަވައިފައިވާ ގޮތަށް ނޭވާލާ ނިޒާމަށްޖެހޭ އެއްވެސް ބައްޔެއް މުވައްޒަފުންގެ ފަރާތުން ފެނިއްޖެނަމަ ގޭގައި މަޑުކުރުމަށް އެންގުން.\nމަރުކަޒުތަކުގައި މި ފިޔަވަޅުތައް އެޅުމުގެ އިތުރުން މިނިސްޓްރީއާއި މަރުކަޒުތަކުގެ މުވައްޒަފުންނަށް ހޭލުންތެރިކަމުގެ ޕްރޮގްރާމްތައް ހިންގުމާއި، ފިންގަރޕްރިންޓް ޖެހުމުގެ ބަދަލުގައި ކާޑު މެޝިން ބޭނުންކުރެވޭނެ އިންތިޒާމު ހަމަޖެއްސުމާއި، އެކިއެކި އެލާޓް ލެވެލްތަކުގައި ޢަމަލުކުރާނެ ގޮތުގެ ޕްލޭން އެކުލަވައިލުމުގެ އިތުރުން ކޮވިޑް-19އާ ގުޅިގެން މިނިސްޓްރީގެ އިންޓަރނަލް ޓާސްކްފޯސްއެއް ވަނީ އެކުލަވައިލެވިފައެވެ.\nޖަނަވަރީ 2020ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް →\n← މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްގެ ޕާމަނަންޓް ސެކްރެޓަރީގެ މަޤާމަށް ޟައުފިޝާން ޢަބްދުﷲ ކަމާލުއްދީން އައްޔަންކުރައްވައިފި


Landu goanyeh ossaalaa Bayern in Barca ladhugannavaalaifi - vNews.mv\nލަނޑު ގޯންޏެއް އޮއްސާލާ ބަޔާން އިން ބާސާ ލަދުގަންނަވާލައިފި\nއައްފާން މުހައްމަދު 15 August 2020, 02:23\nޔޫއެފާ ޗެމްޕިއަންސް ލީގުގެ ކުއާޓާ ފައިނަލުގައި ޖަރުމަނުގެ ބަޔާން މިއުނިކް އާ ދެކޮޅަށް ކުޅެ ސްޕެއިންގެ ބާސެލޯނާ ހިއްދަތި ގޮތަކަށް ބަލިވެ މުބާރާތަށް އަލްވަދާޢު ކިޔައިފިއެވެ.\nޕޯޗުގަލްގެ ލިޒްބަންގައި ކުޅުނު މެޗުން ބާސާގެ މައްޗަށް ބަޔާން ކުރިހޯދީ 8-2 ގެ ނަތީޖާ އަކުންނެވެ.\nމުޅި މެޗު ކޮންޓްރޯލް ކޮށް މޮޅަށް ކުޅުނު ބަޔާން އިން މެޗުގައި ފުރަތަމަ ފަހަރަށް ލީޑު ނެގީ މެޗުގެ މެޗުގެ4ވަނަ މިނެޓުގައެވެ. މި ލަނޑު އެޓީމަށް ކާމިޔާބު ކޮށްދިނީ މެޗުގައި މޮޅު ކުޅުމެއް ދައްކާ ބަޔާން އަށް2ލަނޑު ކާމިޔާބު ކޮށްދިން ތޯމަސް މުލާއެވެ. އެހެންނަމަވެސް އޭގެ ތިން މިނެޓު ފަހުން ބާސާ ކުޅުންތެރިއަކު ނަގާދިން ހުރަހެއް އޭރިއާ ތެރެއިން ބަޔާންގެ ޑިފެންޑަރު އަލަބާ ދިފާއު ކުރަން އުޅުމުގެ ތެރޭގައިވަނީ ބައިކޮޅަށް ގޯލްގެ ތެރެއަށް ވަދެފައެވެ.\nމި ލަނޑަށްފަހު އަނެއްކާވެސް އާ ފެށުމަކުން ކުޅުން ރަނގަޅުކޮށް ބަޔާން އިން ވަނީ މެޗުގެ 21 ވަނަ މިނެޓުގައި އަލުން ލީޑު ނަގާފައެވެ. މި ލަނޑު އެޓީމަށް ކާމިޔާބު ކޮށްދިނީ ޕެރިސިޗް އެވެ. ގިނަ ވަގުތު ބޯޅަ ހިފަހައްޓާ މެޗު ޑޮމިނޭޓް ކުރީ ބަޔާން އިންނެވެ. ނަތީޖާއަކަށްވީ މެޗުގެ ފުރަތަމަ ހާފުގެ ތެރޭގައި އިތުރު2ލަނޑު އެޓީމުން ކާމިޔާބު ކުރުމެވެ. މި2ލަނޑު އެޓީމަށް ކާމިޔާބު ކޮށްދިނީ ފުރަތަމަ ލަނޑުވެސް ކާމިޔާބު ކޮށްދިން މުލާ އާއި ޖްނަބްރީ އެވެ.\nދެވަނަ ހާފު ބާސާއިން ފެށީ ކުޅުން ރަނގަޅުކޮށް މޮޅުވުމުގެ އުންމީދުގައެވެ. ރަނގަޅު އޯގަނައިޒްޑް އެޓޭކްތަކެއް ނުފެނުނު ނަމަވެސް ކޮންމެސް ވަރަކަށް ބަޔާންގެ ގޯލަށް ބާސާއިން ނުރައްކާ ކުރިއެވެ. އެގޮތުން 57 ވަނަ މިނެޓުގައި ވަރަށް ރީތިކޮށް ބާސާގެ ކުޅުންތެރިއެއް ކައިރިން ބޯޅަ ނައްޓާލުމަށްފަހު ލުއިސް ސުއަރޭޒް ފޮނުވާލި ހަމަލާ ވަނީ ގޯލްގެ ތެރެއަށެވެ. މިގޯލަށްފަހު މާ ރަނގަޅު ހަމަލާތަކެއް ބާސާއަށް ނުއުފެއްދުނު ނަމަވެސް އެޓީމުން ފޮނުވާލި ގިނަ ހަމަލާ ތަކެއްގެ ހުރަހަކަށްވީ ބަޔާންގެ ކީޕަރު ނޯޔާއެވެ.\nމި ލަނޑަށްފަހު މެޗުގެ ކޮންޓްރޯލް އަލުން ހޯދާ ގިނަ ހަމަލާތަކެއް ބަޔާންގެ ފަރާތުން އުފެއްދިއެވެ. ނަތީޖާއަކަށްވީ 63 ވަނަ މިނެޓުގައި އެޓީމުން އިތުރު ގޯލެއް ކާމިޔާބު ކުރުމެވެ. މި ގޯލަކީ އެލްފޮންސޯ ޑެވީސް ވަރަށް ރީތިކޮށް ބާސާގެ އެތައް ކުޅުންތެރިއެއް ކައިރިން ޑްރިބްލް ކޮށް ބާސާގެ އޭރިއާ ތެރެއަށް ވަދެ ތަނަވަސްކޮށްދިން ފުރުސަތެއްގައި ފަސޭހަކަމާއެމު ޖޯޝުއާ ކިމިޗް ހުސްގޯލެއްގެ ތެރެއަށް ބޯޅަ ފޮނުވާލައިގެން ކާމިޔާބު ކުރި ލަނޑެކެވެ.\nބާސާގެ ޑިފެންސްގެ ފަރާތުން ގިނަ މިސްޓޭކް ތަކެއް ފެނިގެން ދިޔަ މިމެޗުގައި ބަޔާން އިން ވަނީ އިތުރު ތިންލަނޑު ކާމިޔާބުކޮށްފައެވެ. މި ލަނޑުތައް އެޓީމަށް ކާމިޔާބުކޮށްދިނީ މުބާރާތުގައި މޮޅު ކުޅުމެއް ދަށްކަމުން އަންނަ ރޮބާޓް ލެވަންޑޮސްކީގެ އިތުރުން ލޯން އެއްބަސްވުމެއްގެ ދަށުން ބާސާއިން ބަޔާންއަށް ބަދަލުވެފައިވާ ބްރެޒިލްގެ ކުޓީނިއޯއެވެ.\nމިމެޗުން މޮޅުވެ ބަޔާން އިން ވަނީ މުބާރާތުގެ ސެމީއަށް ދަތުރުކޮށްފައެވެ. ސެމީގައި ބަޔާން އިންވާދަކުރާނީ ހޮނިހިރު ދުވަހުގެރޭ ލަޔޯންއާއި މެންޗަސްޓާ ސިޓީ ބައްދަލުކުރާ މެޗުން މޮޅުވާ ޓީމަކާއެވެ.\nކޮވިޑް 19ގެ ސަބަބުން ޗެމްޕިއަންސް ލީގުގެ މެޗް ފޯމެޓަށް ބަދަލުގެނެސް ކުއާޓާ ފައިނަލުން ފެށިގެން އެއް ލެގު ކުޅޭގޮތަށްވަނީ ބަދަލުކޮށްފައެވެ. ސެމީގެ ފުރަތަމަ މެޗުގައި ބުދަ ދުވަހުގެ ރޭ ޕީއެސްޖީ ނުކުންނާނީ ލިޕްޒިގް އާ ދެކޮޅަށެވެ. އަދި ސެމީގެ ދެވަނަ މެޗު އޮންނާނީ ބުރާސްފަތި ދުވަހުގެ ރެއެވެ.\nބާސެލޯނާ ޔުއެފާ ޗެމްޕިއަންސް ލީގު ބޭރު ކުޅިވަރު


16 މާޗް 2020 - 07:41\nރިލީޒްނުކުރެވި ދެ އަހަރަށް ވުރެ ގިނަ ދުވަސްވެފައިވާ ޔާޝްރާޖް ފިލްމްސް (ވައިއާރްއެފް) ގެ "ސަންދީޕް އޯރް ޕިންކީ ފަރާރް" މި މަހުގެ 20 ގައި ސިނަމާތަކަށް ގެންނަން ނިންމާފައި ވަނިކޮށް، ކޮވިޑް-19 ގެ އާ ހެދި އެ ތާރީހުގައި ފިލްމު ނާޅުވަން ނިންމައިފި އެވެ.\nމިކަމާ ގުޅިގެން ވައިއާރްއެފުން ކުރި ޓްވީޓެއްގައި ބުނީ މި ވަގުތު އެންމެ މުހިއްމީ އާންމުންގެ ސަލާމަތާއި ރައްކާތެރިކަން ކަމަށެވެ. "ސަންދީޕް އޯރް ޕިންކީ ފަރާރް" އެޅުވުން ކެންސަލްކުރި އިރު، އިންޑިއާގެ ވަރަށް ގިނަ ސިނަމާތަކެއް ވެސް މިހާރު ވަނީ ބަންދުކޮށްފަ އެވެ.\nދިބާކަރު ބެނަޖީ ޑައިރެކްޓްކޮށްފައިވާ ބްލެކް ކޮމެޑީ "ޕިންކީ އޯރް ފަރާރު" ގެ ތަރިންނަކީ އަރުޖުން ކަޕޫރާއި ޕަރިނީތީ ޗޯޕްޅާ އެވެ. މި ފިލްމަކީ ފުރަތަމަ 2018 ގައި ގެނެސްދޭން އުޅުނު ފިލްމެކެވެ.\n"ޖާޒީ" ގެ ޝޫޓިން މެދުކަނޑާލައިފި\nޝާހިދު ކަޕޫރް މިހާރު ކުޅެމުން އަންނަ ފިލްމު "ޖާޒީ" ގެ ޗަންދީގަޅްގެ ޝޫޓިން ކެންސަލްކޮށް، މި ވަގުތަށް ފިލްމުގެ މަސައްކަތްތައް މަޑުޖައްސާލައިފި އެވެ.\nކޮވިޑް-19އާ ހެދި މީގެ މަސައްކަތް ވަގުތީ ގޮތުން ހުއްޓާލި އިރު، ފިލްމުގެ މަންޒަރުތަކެއް މީގެ ކުރިން ވަނީ މުމްބާއީގައި ނަގައިފަ އެވެ. "ޖާޒީ" އަކީ ހަމަ އެ ނަމުގައި މިދިޔަ އަހަރު ގެނެސްދިން ތެލެގޫ ކްރިކެޓް ފިލްމުގެ ރިމެކެކެވެ.\nމި ފިލްމު ޑައިރެކްޓްކުރަނީ ތެލެގޫ ފިލްމު ވެސް ޑައިރެކްޓްކުރި ގޯތަމް ތިނައްނޫރީ އެވެ.\nޝާހިދާ އެކު "ޖާޒީ" ގެ ކާސްޓުން އޭނާގެ ބައްޕަ ޕަންކަޖް ކަޕޫރާއި މުރްނާލް ތާކޫރް ވެސް ފެނިގެން ދާނެ އެވެ. މި ފިލްމު ސިނަމާތަކަށް ގެންނަން ނިންމާފައި އޮތީ މި އަހަރުގެ އޮގަސްޓް މަހުގެ 14 ގަ އެވެ.\nއަނޫބަވްގެ އާ ފިލްމަށް އަޔޫޝްމަން\nމިދިޔަ އަހަރު އަނޫބަވް ސިންހާގެ "އާޓިކަލް 15" ގައި ބަތަލުގެ ރޯލް ކުޅުނު އަޔޫޝްމަން ކްރާނާ އޭނާގެ އާ ފިލްމަކަށް ސޮއިކޮށްފި އެވެ.\nAfterahattrick of successful films #Mulk, #Article15 & #Thappad, @anubhavsinha reunites with @ayushmannk for an action thriller! Film releases on 16th Oct, 2020.\nމި ދެ މީހުން އެކީގައި އިތުރު ފިލްމަކަށް ތައްޔާރުވަމުން އަންނަ ކަމަށް މީޑިއާތަކުން ކުރިން ވެސް ރިޕޯޓްކޮށްފައި ވަނިކޮށް، އިއުލާންކުރި އާ ފިލްމަކީ އަދި ނަން ހާމަނުކުރާ އެކްޝަން ތުރިލާއެކެވެ. ފިލްމާ މާ ބޮޑު ތަފުސީލެއް ވެސް އަދި ހިއްސާކޮށްފައެއް ނުވެ އެވެ.\nއެކަމަކު މި ފިލްމު މި އަހަރުގެ އޮކްޓޯބަރު 16 ގައި ސިނަމާތަކަށް ގެންނަން ވަނީ ނިންމައިފަ އެވެ.\nއަނޫބަވްގެ އެންމެ ފަހުގެ ފިލްމަކީ މިދިޔަ މަހު ރިލީޒްކުރި "ތައްޕަޅު" އެވެ. މިދިޔަ މަހު ގެނެސްދިން "ޝުބް މަންގަލް ޒާދާ ސާވްދާން" އަށް ފަހު އަޔޫޝްމަންގެ ކުރިއަށް އޮތް ފިލްމަކީ އަންނަ މަހު ގެނެސްދޭ "ގުލާބޯ ސިތާބޯ" އެވެ.\nސަންޖޭގެ "ތޯރްބާޒް" އޮކްޓޯބަރުގައި\nދެހާސް ސަތާރަ ވަނަ އަހަރު ޝޫޓިން ފެށި ނަމަވެސް ރިލީޒްނުކުރެވި ދިގުލައިގެން ގޮސްފައިވާ ސަންޖޭ ދަތުގެ ފިލްމު "ތޯރްބާޒް" މި އަހަރުގެ އޮކްޓޯބަރު މަހު ސިނަމާތަކަށް ގެންނަން އަމާޒު ހިފައިފި އެވެ.\nމި ފިލްމަކީ ސަންޖޭއާ އެކު ނަރުގިސް ފަޚްރީ ފެނިގެންދާނެ އެކްޝަން ތުރިލާއެކެވެ. މީގެ އިތުރު ކާސްޓުންގެ ތެރޭގައި ރާހުލް ދޭވާއި ޕްރާންޝް ޗޯޕްޅާ ހިމެނެ އެވެ.\nގިރިޝް މާލިކް ޑައިރެކްޓްކުރާ "ތޯރްބާޒް" ގެ މަންޒަރުތައް ނަގާފައި ވަނީ ކިރްގިސްތާންގަ އެވެ. އޮކްޓޯބަރު މަހުގެ ތެރޭގައި ފިލްމު ސިނަމާތަކަށް ގެންނަން ނިންމި ނަމަވެސް އަދި ވަކި ތާރީހެއް ނުނިންމަ އެވެ.\nޕްރޮޑިއުސަރު ރާހުލް މިތުރާ ބުނީ ކޮވިޑް-19 އާ ހެދި ވަރަށް ގިނަ ފިލްމުތައް ލަސްކުރަމުން ދިއުމާ އެކު، ބަލީގެ ހާލަތަށް ރިއާޔަތްކުރުމަށް ފަހު، "ތޯރްބާޒް" ގެނެސްދޭނެ ތާރީހެއް އިއުލާންކުރާނެ ކަމަށެވެ.\nއިތުރު ލިޔުންތައް ބޮލީވުޑް ޝާހިދު ކަޕޫރު ސަންޖޭ ދަތު ޔާޝްރާޖް ފިލްމްސް\n"ސަންދީޕް އޯރް ޕިންކީ ފަރާރް" އަށް އެންމެ ފަހުން ތާރީހެއް


Kathurufani filuvumuge masakkaiy adhives kuriah - vNews.mv\nމާލޭ ހުކުރު މިސްކިތުގެ އެތެރެ:\nމާލޭ ހުކުރު މިސްކިތުން ކަތުރުފަނި ފިލުވުމުގެ މަސައްކަތް އަދިވެސް ކުރިއަށް!\nޠާހިރާ އަޒްހާރު 08 October 2019, 21:06\nމާލޭ ހުކުރު މިސްކިތް ފުރަތަމަ ބިނާކުރެވުނީ، މީލާދީން 1153 ވަނަ އަހަރު ރާއްޖެ އިސްލާމްވުމާ ގުޅިގެން އައްސުލްޠާން މުޙައްމަދު އިބްނި ޢަބްދި ދަރުމަވަންތަ ރަސްގެފާނުގެ އަމުރުފުޅަށެވެ. 1338ގައި މި މިސްކިތް އަލުން ޢިމާރާތްކުރެއްވީ އައްސުލްޠާން އަޙްމަދު ޝިހާބުއްދީނެވެ. މި މިސްކިތް މިހާރު ހުރި ގޮތަށް 1657 ގައި އަލުން އިމާރާތްކުރެއްވީ އައްސުލްޠާން އިބްރާހީމް އިސްކަންދަރު (އެއްވަނަ)އެވެ.\nތިންސަތޭކަ އެތައް އަހަރަކަށް ފަހު މިސްކިތުގެ ބެރިތަކުން ކަތުރުފަނީގެ އަސަރުތަކެއް ފެނުމުން ހުކުރު މިސްކިތް ވަނީ ބަންދުކޮށްފައެވެ. އަދި ވަގުތުން ކަތުރުފަނި ނައްތާލުމަށް ކެމިކަލް ޓްރީޓްމެންޓް ދިނުމުގެ މަސައްކަތް ފަށާފައިވެއެވެ. ހުކުރު މިސްކިތުގެ މިހާރުގެ ހާލަތާ ގުޅިގެން ނޫސްވެރިންނަށް މައުލޫމާތުދެއްވަމުން ސަގާފީ ތަރިކަ ރައްކާތެރިކުރާ ޤައުމީ މަރުކަޒުގެ އެސިސްޓެންޓް ރިސާޗް އޮފިސަރ އިސްމާއިލް އަޝްރަފު ވިދާޅުވީ ކަތުރުފަނި ނައްތާލުމަށް ކުރި މަސައްކަތުގައި ޓްރީޓްމެންޓް ފުރަތަމަ ދޭން ފެށި ބެރީގެ އެތެރެ އެއްކޮޅުން އަނެއް ކޮޅަށް ވަރަށް ބޮޑަށްހަލާކުވެފައިވާ ކަމަށެވެ.\nއެހެންވެ މުޅި މިސްކިތުގެ ހުރިހާ ހިސާބެއްގެ ހާލަތު ބަލާފައިވާ ކަމަށާއި، މިސްކިތުގެ މަތި ވަޑާމުން ކަތުރުފަނީގެ އަސަރު ފެންނަން ހުރި ކަމަށެވެ. އަދި މަތިވަޑާން ވަރަށް ބޮޑަށް ފީވެފައިވާ ކަމަށް،،އަދި މިކަމަކީ މީގެ ކުރީގެ އަހަރުތަކުގައިވެސް ފާހަގަކުރެވިފައިވާ ކަމެއް ކަމަށްވެސް ވިދާޅުވިއެވެ.\n2017 ގައިވެސް އަޅުގަނޑުމެން ވާނީ ހަމަ މިފަހަރު އަޅުގަނޑުމެންނަށް މި ދިމާވި ކަހަލަ މައްސަލައެއް ދިމާވެގެން ހަމަ މައްސަލަ ފާހަގަކުރެވުނު ދިމާލަށް އެއްކޮށް ކެމިކަލް ޓްރީޓްމެންޓް ދީ ކަތުރުފަނި އެއްކޮށް އެހިސާބުން ނައްތާލފަ. ނަމަވެސް އޭރުގަ އަޅުގަނޑުމެންނަށް މަސައްކަތް ކުރިއިރުގައި ސިދާ ޑެމޭޖް ފެންނަން ހުންނަ ދިމާލަކަށް ކޮންސެންޓްރޭޓް ކޮށްގެން އަޅުގަނޑުމެން ދިޔައީ\nއަޝްރަފް ވިދާޅުވީ ކަތުރުފަނި އާލާވާގޮތަށް ހުރި ތަންތަން ބަލާފައިވާއިރު، ކަތުރުފަނި އާލާވެފައިވަނީ މިސްކިތުގެ ބޭރުގައި އޮންނަ ހުސްބިމުގައިކަން ތަހުގީގަށް އެނގިފައިވާ ކަމަށެވެ. އަދި ކަތުރުފަނި މިސްކިތަށް ވަނުމަށް މެދުވެރިވާ ސަބަބު ވެސް ބަލާފައިވާ ކަމަށާއި، މިކަން ތަހުގީގުކުރުމަށް މިސްކިތުގައި އަޅާފައި އޮތް ކާޕެޓު ނަގައި، މިސްކިތުގެ ތަނބުތައްވެސް ބަލާފައިވާނެ ކަމަށް އަޝްރަފް ވިދާޅުވިއެވެ.\nމިސްކިތުގެ ކާޕެޓުު ނަގައި ބެލި ބެލުމުން މިސްކިތުގައި އަޅާފައިމިވާ ކާޕެޓަކީ އާންމުކޮށް މިސްކިތްތަކުގައި އަޅާފައި ހުންނަ ކަހަލަ ކާޕެޓު. ދެން މި ކާޕެޓުގައި މި ހުންނަނީ ލަކުޑި ފަތި އަޅާފަ ކައިރި ފަށްތަކުގަ. އެހެންނަމަވެސް އާންމު މިސްކިތްތަކާ މި މިސްކިތާ ވަރަށް ގިނަ ގޮތްގޮތުން ތަފާތު، މި މިސްކިތަކީ ހިރިގަލުން ހަދާ ރާވާފައިވާ މިސްކިތެއް. އެހެންކަމުން މިސްކިތުގެ ތަޅުމާ ހިސާބުގައިވެސް އެއްކޮށް އެބަހުރޭ ދެގާ ދޭތެރޭގައިވެސް ދުރުކޮށް ހުންން ދޭތެރޭގައި އެބަ ހުރޭ އެކި ފާޑުގެ ފަނިފަކުސާ އަދި ކަތުރުފަނިވެސް ދަތުރުކުރުމުގެ ޖާގަ.\nއަޝްރަފް ވިދާޅުވީ މިސްކިތުން ކަތުރުފަނި ނައްތާލުމަށް ކުރި މަސައްކަތުން މިސްކިތުގެ އެއްވެސް ހިސާބަކުން މިހާރު ކަތުރުފަނި ފެންނަން ނެތް ނަމަވެސް އަދިވެސް އިތުރު ތަހުލީލުތަކެއް ކުރަމުންގެންދާ ކަމަށެވެ. އަދި ކަތުރުފަނި އާލާވަމުން އަންނަ ސަރަހައްދުތަކުން ކަތުރުފަނި ނައްތާލުމުގެ މަސައްކަތްވެސް ކުރަމުން އަންނަ ކަމަށް އަޝްރަފު ވިދާޅުވިއެވެ.\nމީގެ އިތުރުން އިންޑިއާ ސަރުކާރާ ގުޅިގެން މިސްކިތުގެ އާބާތުރަ ފިލުވުމަށް ދެއަހަރު ދުވަހުގެ ޕްރޮޖެކްޓެއް ކުރިއަށް ގެންދިއުމަށް ނިންމާފައިވާ ކަމަށާއި، އާބާތުރަ ފިލުވުމަށްފަހު މިސްކިތް އަނެއްކާވެސް ހުޅުވާނެ ކަމަށް އަޝްރަފް ވިދާޅުވިއެވެ.


Diplomatunnah Sirisena: Phone nagaa, noonee vazeefaa dhookollaa | Mihaaru\nސްރީ ލަންކާގެ ރައީސް މައިތުރިޕާލާ ސިރިސޭނާ.\nޑިޕްލޮމެޓުންނަށް ސިރިސޭނާ: ފޯނު ނަގާ، ނޫނީ ވަޒީފާ ދޫކޮށްލާ\n18 ސެޕްޓެމްބަރ 2018 - 14:565comments\nކޮލަމްބޯ (ސެޕްޓެމްބަރު 18) - ސަފީރަކާ އެކު ހަ ޑިޕްލޮމެޓުން ވަޒީފާ އިން ވަކިކުރި މައްސަލަ ދިފާއު ކުރައްވާ ސްރީ ލަންކާގެ ރައީސް މައިތުރިޕާލާ ސިރިސޭނާ ވާހަކަ ދައްކަވައިފި އެވެ.\nއެ އެންމެން ވެސް ވަޒީފާ އިން ވަކިކޮށްފައި ވަނީ ސިރިސޭނާގެ ފޯން ކޯލަކަށް ޖަވާބު ނުދެއްވުމުންނެވެ. ސިރިސޭނާ ވިދާޅުވީ ބޭރުގެ މިޝަންތަކުގައި ތިބޭ މީހުން ފޯނަށް ޖަވާބު ނުދޭ ނަމަ ދެން ވެސް ވަޒީފާ އިން ވަކިކުރާނެ ކަމަށެވެ.\nވަޒީފާ އިން ވަކިކޮށްފައި ވަނީ އޮސްޓްރިއާގައި ހުންނަ ލަންކާ ސަފީރާއި ވިއެނާގައި މަސައްކަތް ކުރާ ފަސް ސްޓާފުންނެވެ.\n"އެމްބަސީ ސްޓާފުން އަނބުރާ ގެނައުމުން ސޯޝަލް މީޑިއާގައި އަޅުގަނޑަށް ދަނީ ވަރަށް ބޮޑަށް ފާޑުކިޔަމުން. އެކަން އަޅުގަނޑު ކުރީ އެހެން އެމްބަސީތަކުގައި ތިބި މުވައްޒަފުންނަށް ވެސް ވަރުގަދަ މެސެޖެއް ދިނުމުގެ ގޮތުން،" ކޮލަމްބޯގައި ބޭއްވި ޕަބްލިކް ބައްދަލުވުމެއްގައި ސިރިސޭނާ ވިދާޅުވި އެވެ.\nވިއެނާގައި ހުންނަ އެމްބަސީ އަށް ގުޅުއްވީ ކީއްކުރަން ކަމެއް ސިރިސޭނާ ވިދާޅެއް ނުވެ އެވެ. އަދި ފޮރިން މިނިސްޓްރީ މެދުވެރިކޮށް އެމްބަސީ އަށް ގުޅުއްވަން ސިރިސޭނާ ނޫޅުއްވީ ކީއްވެ ކަމެއް ވެސް ނޭނގެ އެވެ.\nއިތުރު ލިޔުންތައް ސްރީ ލަންކާ ޑިޕްލޮމެޓުން މައިތުރިޕާލާ ސިރިސޭނާ


ރަށު މާރުކޭޓްގައި ސެކިއުރިޓީ ކުރާނެ ބަޔަކު ހޯދަނީ | Jazeera\tރަށު މާރުކޭޓްގައި ސެކިއުރިޓީ ކުރާނެ ބަޔަކު ހޯދަނީ - Jazeera\nރަށު މާރުކޭޓްގައި ސެކިއުރިޓީ ކުރާނެ ބަޔަކު ހޯދަނީ\nސަދާ ސައީދު May 21, 2019 91 views0\nހުޅުމާލޭގައި އެޗްޑީސީއިން ތަރައްގީ ކޮށްފައިވާ ރަށު މާރުކޭޓުގެ ސެކިއުރިޓީ ބަލަހައްޓާނެ ފަރާތެއް ހޯދަން އިއުލާންކޮށްފިއެވެ.\nމިކަން ހާމަކުރައްވާ އެޗްޑީސީއިން ކުރި އިއުލާންގައިވަނީ ޕްރީ ބިޑް މީޓިން އޮންނާނީ ބުރާސްފަތި ދުވަހުގެ 13:00 ގައި ހުޅުމާލޭގައި ހުންނަ އެޗްޑީސީގެ އިމާރާތުގައި ކަމަށެވެ. މީގެ އިތުރުން ބިޑަށް ހުށެހެޅުމުގެ ފުރުސަތު އަންނަ އަންގާރަ ދުވަހުން ފެށިގެން ހުޅުވާލެވޭނެ ކަމަށްވެސް އެ އިއުލާންގައި ބުނެފައިވެއެވެ.\nރަށު މާރުކޭޓު ހަދާފައިވަނީ ދެ ވައްތަރެއްގެ ގޮޅިތަކަކަށް ބަހައިގެންނެވެ. އެއީ ޑްރައި ސްޓޯލާއި ވެޓް ސްޓޯލްތަކެވެ. ޑްރައި ސްޓޯލުތަކަކީ ކާބޯތަކެތި ވިއްކުމަށް ހަމަޖައްސާފައިވާ ގޮޅިތަކެވެ. އަދި ވެޓް ސްޓޯލުތަކަކީ ރޯމަސް ވިއްކުމަށް ހަމަޖައްސާފައިވާ ގޮޅިތަކެވެ.\nހުޅުމާލޭގައި ދިރިއުޅޭ މީހުންނާއި ހުޅުމާލެއަށް ދާ މީހުންނަށް ރާއްޖޭގައި ހައްދާ މޭވާ އާއި ތަރުކާރީ އާއިި ދިވެހި އުފެއްދުންތަކުގެ އިތުރުން ރޯމަހުގެ ބާވަތްތައް ފަސޭހަކަމާ ފަސޭހައިން ލިބޭނެ ގޮތަށް ހަދާފައިވާ މި މާރުކޭޓުގެ ގޮޅިއެއްގެ ބޮޑު މިނުގައި ހުންނަނީ 69 އަކަފޫޓެވެ.


Direct Contactun Gothugai Faahagavefai Thibi Bayaku Masverikamah Furumuge Huhdha Dhinumah Faresmathoda Taskforce In Nimmaifi - AO News\nޑައިރެކްޓް ކޮންޓެކްޓުންގެ ގޮތުގައި ފާހަގަވެފައި ތިބި ބަޔަކު މަސްވެރިކަމަށް ފުރުމުގެ ހުއްދަ ދިނުމަށް ފަރެސްމާތޮޑާ ޓާސްކްފޯހުން ނިންމައިފި\nގދ. ފަރެސްމާތޮޑާގައި ޑައިރެކްޓް ކޮންޓެކްޓުންގެ ގޮތުގައި ފާހަގަވެފައި ތިބި މަސްވެރިންތަކެއް މަސްވެރިކަމަށް ރަށުން ބޭރަށް ފުރުމަށް ހުއްދަ ދިނުމަށް އެރަށު ޓާސްކްފޯހުން ނިންމައިފިއެވެ.\nނަން ހާމަނުކުރުމަށް އެދި އޭ.އޯ ނިއުސް އަށް މަޢުލޫމާތު ދެއްވި ބޭފުޅަކު ވިދާޅުވެފައި ވަނީ އެރަށުގައި އެންމެ ދޯންޏެއް ފިޔަވައި ދެން ތިބި ހުރިހާ ދޯންޏެއްގައި ޑައިރެކްޓް ކޮންޓެކްޓުންގެ ގޮތުގައި ފާހަގަވެފައި ތިބި މަސްވެރިން ތިބި ކަމަށާއި ހުރިހާ ދޯނިތަކަށް މަސްވެރިކަމަށް ރަށުން ބޭރަށް ފުރުމުގެ ހުއްދަ ދިނުމަށް މިރޭ އެރަށު ޓާސްކޮފޯހުން ނިންމާފައިވާކަމަށެވެ.\nއާމްދަނީ ހޯދުމަށް މަސްވެރިކަންކުރާ ގިނަ ބަޔަކު ދިރިއުޅޭ ފަރެސްމާތޮޑާގައި މިނިންމުމާއި ގުޅިގެން މަހަށް ފުރާ ދޯނިތަކުން އެރަށުގެ 300 ވަރަކަށް މަސްވެރިން ރަށުން ފުރާނެކަމަށް ލަފާކުރެވެއެވެ.\nއެރަށުގައި މިވަގުތު އޮރް ކޮވިޑް-19ގެ ބަލިމަޑުކަން މުޖުތަމައުގެ ތެރެއަށް ފެތުރެން ދިމާވި މައިގަނޑު ސަބަބަކީ ފަހިރޯޅި ނަމަކަށްކިޔާ ބޯޓަކުން މާލެއިން ދަތުރުކުރި ބަޔަކު ކަރަންޓީން ނުވެ ރަށުތެރޭގައި އުޅެން ފެށުން ކަމަށްވާތީ މިނިންމުމާއި ގުޅިގެން އެރަށުގެ ގިނަ ބަޔަކު ދަނީ ކަންބޮޑުވުން ފާޅުކުރަމުންނެވެ.\nކޮވިޑް-19 ގދ. އަތޮޅުކޮވިޑް-19 ގދ. ފަރެސްމާތޮޑާގދ. އަތޮޅު\nކޫއްޑޫގެ “ރަންދި 26” ބޯޓުގެ ފަޅުވެރިންތަކެއް ކޮވިޑަށް ފައްސިވެއްޖެ\nމާވަހަރެއް ކަމަށް ބެލެވޭ އެއްޗެއް ހޯނޑެއްދޫއިން ހޮވައިފި\nHabaru fathuraa mehunaai adhi nanhaama nukoh mauloomaathu foarukohdhe meehun ves thankolheh ragalhah mauloomaathu dhinumah edhen Rashah mi balimadukan aee masdhoaniakun noon. Male dhathuru kuraa boatakun.\nMasdhonnakunney mihaaru vaahaka hadhany noosverin eiy male dhathuru kura boatakun positive vi meeheh.


Nurasmee dhathurufulhehgai Raees Dubai ah vadai gannavanee - vNews.mv\nނުރަސްމީ ދަތުރުފުޅެއްގައި ރައީސް ދުބާއީއަށް ވަޑައިގަންނަވަނީ\nރިފާޢަތު Male' | 27 July 2021, 11:41\nނުރަސްމީ ދަތުރުފުޅެއްގައި ރައީސް އިބްރާހީމް މުހައްމަދު ސޯލިހް މިއަދު ދުބާއީއަށް ފުރާވަޑައިގަންނަވާނެއެވެ.\nރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒް ވިދާޅުވީ، ރައީސުލްޖުމްހޫރިއްޔާ މިއަދު ދުބާއީއަށް ވަޑައިގެންނެވުމަށް ހަމަޖެހިފައިވާ ކަމަށާއި އެނބުރި މާލެ ވަޑައިގަންނަވާނީ މިމަހުގެ 31 ވަނަ ދުވަހު ކަމަށެވެ.\nރައީސް ދުބާއީއަށް މިއަދު ވަޑައިގަންނަވާއިރު އެމަނިކުފާނު ވަނީ މިމަހުގެ 20 ވަނަ ދުވަހު ސްރީލަންކާއަށްވެސް ނުރަސްމީ ދަތުރުފުޅެއް ކުރައްވާފައެވެ.\nއެ ދަތުރުފުޅުގައި ވަނީ ސްރީލަންކާގެ ރައީސް ގޮތާބަޔާ ރާޖަޕަކްސަގެ އަރިހަށް އިޙްތިރާމުގެ ޒިޔާރަތެއް ކުރައްވާފައެވެ.\nމި ބައްދަލުކުރެއްވުމުގައި ދެބޭފުޅުން ވަނީ ކޮވިޑް-19 ކޮންޓްރޯލް ކުރުމަށް ކުރެވޭ މަސައްކަތާއި، އެ މަސައްކަތުގައި ހުރި ގޮންޖެހުންތަކާ ގުޅޭގޮތުން މަޝްވަރާ ކުރައްވާފައެވެ.\nއެގޮތުން، ފެސިލިޓީތަކަށް ބުރަނުވާނެގޮތަށް އެޅި ފިޔަވަޅުތައް ފާހަގަކުރައްވައި މި ބަލިމަޑުކަމުން އަރައިގަތުމުގައި އެންމެ އިސްކަމެއް ދެއްވަނީ ވެކްސިން ފުރިހަމަކުރުމަށް ކަމުގައި ދެގައުމުގެ ވެރިން ވެސް ވަނީ ފާހަގަކުރައްވާފައެވެ.


Premier league campaignaAddu city ge footbalha leadershipebeynun vey! – adduLIVE\nMar 05, 2022, 09:55 ހާމިދު އަބްދުލް ޣަފޫރު\n(ކ.ވ) ޓެކްނިކަލް އެޑްވައިޒަރު މުހައްމަދު އާދަމް އަދި އެފްއޭއެމްްގެ ޖެނެރަލް ސެކްރެޓަރީ ޖަވާޒު\nދިވެހި ޕްރެމިއަރްލީގުން، މާލެފިޔަވާ އެހެން ސިޓީތަކާއި އަތޮޅުތަކަށް ލިބުނީ އެންމެ3ޖާގައެވެ. އައްޑޫ ސިޓީއަށް ޖާގައެއް ލިބެން އޮތީ ޒޯން-3 ގެތެރެއިންނެވެ. އެއީ، ޒޯންގައިހިމެނޭ އަނެއް ހަތަރުއަތޮޅުން (ތ، ލ، ގއ، ގދ) ބައިވެރިވި 19 ކްލަބް މައްޗަށް މޮޅުވެގެންނެވެ. އައްޑޫ ސިޓީގެ ކެމްޕޭން ގައި6ކްލަބް ބައިވެރިވިއެވެ. އެ ކްލަބްތަކަކީ؛\n1. ހިތަދޫ އެފް.ސީ.\n2. މެދުވަލު އެފް.ސީ.\n3. ގޯދިޔާ. (މަރަދޫ)\n4. މަރަދޫ ފޭދޫ އެފް.ސީ. އަފިރިން\n5. ފޭދޫ އެފް.ސީ.\n6. ފާހި އެފް.ސީ. (ފޭދޫ)\nޕްރެމިއަރލީގްގެ އައު ލޯގޯ\nދިވެހި ޕްރެމިއަރ ލީގް، ފުރަތަމަ ފަހަރަށްް، ހޯމް އެންޑް އަވޭ އުސޫލަށް ހުޅުވާލުމުން، ޒޯން-3 ގެ ޗެމްޕިޔަންކަން ހޯދުމަށް އައްޑޫ ސިޓީން މަސައްކަތްކުރާނެއެވެ. އަނެއް ހަތަރު އަތޮޅު ބަލިކުރެވޭ ވަރުގެ ކްލަބެއް އައްޑޫ ސިޓީން ނެރެންޖެހޭނެއެވެ. މިކަން ކުރެވޭނެ އެއްގޮތަކީ، ބައިވެރިވެފައިވާ6ކްލަބަކީ އައްޑޫސިޓީގެ އެއްވަނަ ޑިވިޒަންލީގްގެގޮތުގައި، އެފް.އޭ.އެމްގައި ރަޖިސްޓަރީ ކުރުމަށްޓަކާ، އައްޑޫސިޓީގެ ކްލަބްތަކުން އިސްނަގާ، އުފަންކުރާ ލީގް އެޑްމިނިސްޓަރޭޝަނަނަކާއި ހަވާލުކުރުމެވެ. ކްލަބްތަކުގެ މެޖޯރިޓީން އެޕޮއިންޓްކުރާ އައްޑޫ ސިޓީ ފުޓްބޯލް ލީގް ގެ ރައީސް، ނުވަތަ ސީ.އީ.އޯ ގެ މަޝްއޫލިއްޔަތަކަށްވާނީ، އައްޑޫ ސިޓީގެ ފުޓުބޯޅަ ލީގްމެނެޖްކޮށްދީ، ގައުމީ ފެންވަރުގައި ރެޕްރެޒެންޓްކޮށްދިނުމެވެ.\nއައްޑޫ ސިޓީގެ ޕްރެމިއަރ ލީގް ކެމްޕޭނަކީ ރާއްޖޭގެ ދެވަނަ ސިޓީއަށް ލީގުން ޖާގައެއްހޯދުމަށް ފަށާ ތާރީހީ ކެންޕޭނަކަށްވާނެއެވެ. މިކެމްޕޭންގެ ލީޑަރަކަށްވާނީ އައްޑޫ ސިޓީ ލީގްގެ ފުރަތަމަ ރައީސްއެވެ. އައްޑޫ ސިޓީގެ ކަމުވޮށިގެންވާ ސްޕޯޓްސް ލީޑަރުންނަށް، އިސްނެގުމުގެ ފުރުސޮތު ހުޅުވުނީއެވެ.\nއައްޑޫ ސިޓީގައި، ކުޅިވަރުގެ ކަންތައްތަކަކީވެސް، މިހާރު ލޯކަލް ގަވަންމެންޓުފެންވަރުގައި ބަލައިގަންނަ ކަންތައްތަކެވެ. މިސާލަކަސް، ވެއަތުވެދިޔަ އާދީއްތަދުވަހު، "އައްޑޫސިޓީގެ ފުޓުބޯޅަކުޅޭ ޒުވާނުންނަށް ދިމާވާ ދަތިތައް މޭޔަރ ޢަލީ ނިޒާރުވަނީ އެފް.އޭ.އެމް އާއި ހިއްސާ ކުރައްވާފައެވެ. އަދި މިހަބަރުވަނީ ސިޓީކައުންސިލުން ޓްވިޓަރ މެދުވެރިކޮށް ހިއްސާކޮށްފައެވެ.\nއައްޑޫސިޓީ ކައުންސިލް އާއި ފުޓްބޯލް އެސޯސިއޭޝަން އޮފް މޯލްޑިވްސް އާއި ދެމެދު ބޭއްވުނު ބައްދަލުވުމުގެ ތެރެއިން. މިބައްދަލުވުމުގައި އައްޑޫސިޓީގެ ފުޓުބޯޅަކުޅޭ ޒުވާނުންނަށް ދިމާވާ ދަތިތައް މޭޔަރ ޢަލީ ނިޒާރުވަނީ އެފް.އޭ.އެމް އާއި ހިއްސާ ކުރައްވާފައި. pic.twitter.com/4nWf42c2Q2\n— Addu City Council (@AdduCityCouncil) February 27, 2022\nމިއަދުގެ ހަގީގަތަކީ، ސިޓީކައުންސިލަށްވުރެގާތުން އައްޑޫ ސިޓީގެ ފުޓުބޯޅައިގެ މައްސަލަތަކުގައި ވަކާލާތުކުރާނެ ފަރާތެއް ބޭނުންވާކަމެވެ. ފުޓުބޯޅަ މެނެޖްމަންޓްގެ ޓެކްނިކަލް ކަންކަމުގައި ވަކާލާތުކުރާނެ ލީޑަރޝިޕެއް ބޭނުންވެއެވެ. ސިޓީއެއްގެ ދަރަޖަ ލިބިފައިވާއިރު، ސިޓީގެ ފުޓުބޯޅަ މަސަލަހަތު ހިމާޔަތްކޮށްދޭނެ ލީޑަރޝިޕެއްވެސް އުފެދެންޖެހެއެވެ.\nމިސާލަކަށް، މިވަގުތުވެސް އައްޑޫ ފުޓުބޯޅަ ކްލަބްތަކަށް ދިމާވެފައިއޮތް މައްސަލައަކަށް ބަލާލަމާތޯއެވެ. އެފް.އޭ.އެމް. އިން ބުނަނީ މާލެސިޓީ ފިޔަވާ އެހެން އެއްވެސް ރަށަކުން އެއްކްލަބަށްވުރެ ގިނަކްލަބް ބައިވެރިނުކުރެވޭނެކަމަށެވެ. މި ސިޔާސަތުގެދަށުން، އެފެ.އޭ.އެމް. އިން މިހާރު ކަނަޑައަޅާފައި ވަނީ ކުރިއަށްއޮތް ދެހަފްތާތެރޭ ހިތަދޫ އިންނާއި ފޭދޫއިން ކޮންމެ ރަށަކުން ދެކްލަބް ބައިވެރިވެފައި ވާތީވެ، އެތަނުން އެއްކަލަބް ބާކިކުރުމަށެވެ. މި ސިޔާސަތުގެ ދަށުން "އެލިމިނޭޝަން" މެޗްތައް ތާވަލްކޮށްފައި ވާގޮތް ތިރީގައި އެވަނީއެވެ.\n• ހިތަދޫ އެފް.ސީ. / މެދުވަލު އެފް.ސީ. – 26-30 މާޗް، ބަލިވާ ކްލަބް، މުބާރާތުން ވަކިވީ!\n• ފޭދޫ އެފް.ސީ. / ފާހި އެފް.ސީ. – 27-31 މާޗް، ބަލިވާ ކްލަބް، މުބާރާތުން ވަކިވީ!\nއެލިމިނޭޝަން މެޗްތައް ނިމޭއިރު އައްޑޫ ސިޓީން ބައިވެރިވި2ކްލަބް ބާކީވީއެވެ. އައްޑޫ ސިޓީގެ ކެމްޕޭންގެ ސައިޒް6ކްލަބުން4ކްލަބަށް ކުޑަވީއެވެ!\nޕްރެޒިޑެންޓްސް ކަޕްގައި އީގަލްސް އާއި މާޒިޔާ ކުޅުނު މެޗްގެ ތެރެއިން. އައްޑޫލައިވް ފޮޓޯ: ޝަރަފް\nމިވާގޮތް ވަރަށް ސާފެވެ. އައްޑޫ ސިޓީގެ ސައްހަ ފުޓުބޯޅަ ލީޑަރޝިޕެއް ނެތުމުން، މާދުރުގައި އޮތް އެފެ.އޭ.އެމް. ގެ އޮފީހެއްގައި އިންނަވާ ކޮންސަލްޓަންޓެއް، އައްޑޫ ސިޓީގެ ޗެމްޕިޔަންޝިޕް ކުޅެންޖެހޭގޮތް ކަންޑައަޅުއްވަނީއެވެ!\nއާދޭހެވެ! މި ކޮންސަލްޓަންޓް މިކަން ނިންމަވަނީ، އެފް.އޭ.އެމް. އިން ގެންގުޅޭ، ވަރަށްވެސް އާދަޔާ ހިލާފު އުސޫލެއްގެ ދަށުންނެވެ. އެއީ، މާލެސިޓީ ފިޔަވާ އެހެން އެއްވެސް ރަށަކަށް، އެއް ކްލަބަށްވުރެ ގިނަ ކްލަބް ތަމްސީލް ނުކުރެވޭނެކަމެވެ. "އަދަދު" ނޫހަށް ދާދިފަހުން ދެއްވި އިންޓަރވިއުއެއްގައި، އެފް.އޭ.އެމް. ގެ ސެކެޓްރީޖެނަރަލްވެސް ވަނީ މިއުސޫލް އެންޑޯޒް ކުރައްވާފައެވެ. މިއީ ޑިމޮކްރެޓިކް ގައުމުތަކުގައި ގެންގުޅޭ އުސޫލެއްކަމެއް އަދި އެނގިފައެއް ނުވެއެވެ.\nމިއީ ކީއްވެގެން ގެންގުޅޭ އުސޫލެއްކަމެއް، އެސޯސިއޭޝަންގެ ކޮންސަލްޓަންޓަކަށްވެސް ސާފުކޮށްދެވޭގޮތެއް ނުވިއެވެ! ކޮންސަލްޓަންޓް، މުހަންމަދު އާދަމް މިދިޔަ ހޯމަދުވަހު "އަދަދު" ނޫހަށް ދެއްވި ބަސްދީގަތުމެއްގައި ވިދާޅުވީ، ރަށަކުން އެއްޓީމު ހެދީ ފޯރިއަށް ބަލާފައި ކަމަށެވެ!\n"މިސާލަކަށް އާބާދީގައި 500 މީހުން ހުއްޓައި، އެއް ރަށުން ދެ ތިން ހަތަރު ޓީމުން އައިސް ކުޅެން ފަށައިފިއްޔާ އަސްލު ވެސް ރަށުގައި ބޭނުންވާ ފޯރި ކުޑަވެގެންދާނެ…."\nއެވިދާޅުވާ ވާހަކައެއް މުޅިން ސާފު ނުވިނަމަވެސް، ބަދަލު ގެންނަންޖެހިދާނެ ކަމަށްވެސް ގަބޫލުކުރަށްވައެވެ. ވިދާޅުވީ، މިއީ ބަދަލުކުރެވިދާނެކަމެއް ކަމުގައެވެ.\n"މި އަހަރު ރަށަކުން ޓީމެއް ގެނެސްގެން އެކަން މި ކުރަނީ. މިސާލަކަށް މި އަންނަ އަހަރު ސިޓީގެ ދަރަޖަ ދީފައި އިން ޓީމުތަކަށް އަވަށްތަކުގެ ނަމުގައި ބައިވެރިވެވޭ ގޮތް ވެސް ހެދިދާނެ. ދެން ހެދިދާނެ ރަށަކުން އެއް ޓީމަށް ވުރެ ގިނަ ޓީމު ބައިވެެރިވެގެން ވެސް އާދެވޭ ގޮތަށް،" ފޯމެޓަށް އަތުވެދާނެ ބަދަލަކަށް އިޝާރާތްކޮށް މުހައްމަދު ބުންޏެވެ.\nވީމައި، މިއަހަރުވެސް ސިޓީގެ ދަރަޖަ ލިބިފައިވާ އައްޑޫ ސިޓީގެ ޓީމެއް "އެލިމިނޭޓް" ކުރަންޖެހޭ ސަބަބެއް ނެތެއްނޫންތޯއެވެ! އެންމެ ޓީމެއްވެސް މަދުކުރުމަކީ ސިޓީއެއްގެ ގޮތުގައި ގައުމީ ފެންވަރުގައި ވާދަކުރާއިރު، މަސްލަހަތު ފުށުއަރާ ކަމަކަށް ވާނެއެވެ. އައްޑޫ ސިޓީން ބޭނުންވާނީ އެސިޓީއަށް ޕްރެމިއަރލީގް ޖާގައެއް ހޯދައިދިނުމަށް ކުރިމަތިލި ހުރިހާކްލަބްތަކަށް ހަމަހަމަ ފުރުސޮތު ހޯދާދިނުމަށެވެ. އައްޑޫ ސިޓީން ބޭނުންވާނީ، ގައުމީ ފެންވަރުގައި ސިޓީގެ އަގުހިފަހައްޓައިދޭނެ ކާމިޔާބު މޮޅުކްލަބްތަކެއް އުފައްދާށެވެ. އައްޑޫ ސިޓީ ލީގް ޗެމްޕިޔަން ވާނީ، އައްޑޫ ސިޓީ ރައްޔިތުންގެ "ސްޕޯޓްސް ޕްރޮޕަޓީ" އަކަށެވެ. ވީމާ، މި އައު "ފުޓްބޯލް ފްރެންޗައިޒް" މެނެޖްކޮށް ބަލަހައްޓައިދޭނެ އައްޑޫ ސިޓީގެ ފުޓްބޯލް ލީޑަރޝިޕެއް އުފެދެންޖެހެއެވެ.\nމިވަގުތު އައްޑޫ ސިޓީގެ ހައްގުގައި، އެފް.އޭ.އެމް. އާއި މުއާމަލާތުކުރާތަން މިފެންނަނީ ހަމައެކަނި އައްޑޫ ސިޓީކައުންސިލުންނެވެ.\nއެފް.އޭ.އެމް. އިން ނުވިސްނާކަމަކީ، އައްޑޫ ސިޓީން މުބާރާތުގައި ބައިވެރިވެފައިވާ އެންމެ ކްލަބެއްވެސް "އެލިމިނޭޓް" ކުރުމުގެ ހައްގަކީ، މާދުރުގައި، މާލޭގެ އޮފީހެއްގައި އިންނަވާ ކޮންސަލްޓަންޓެއް ލައްވާ ނިންމުވޭނެ ކަމެއް ނޫންކަމެވެ. އަދި އެސޯސިއޭޝަންގެ "ޓެކްނިކަލް ކޮމިޓީ" އަކުން ބަސްބުނަންވާނީ، އައްޑޫ ސިޓީގެ ކްލަބްތަކާ ފުޅާކޮށް، ޕަބްލިކް ކޮންސަލްޓޭޝަންގެ ރޫހުގައި މަޝްވަރާކުރުމަށް ފަހުގައެވެ.\nހަމަ މިނޭވާގައި ދަންނަވަންޖެހޭ އަނެއް ހަގީގަތަކީ، އައްޑޫ ސިޓީގެ ފުޓުބޯޅަ ލީޑަރޝިޕެއް އޮތްނަމަ، އެފް.އޭ.އެމް. އިންވެސް، މިޒިންމާތައް އައްޑޫ ފުޓުބޯޅަ ލީޑަރަޝިޕާއި ހަވާލުކުރާނެކަމެވެ. މިކަމަކީ އެފް.އޭ.އެމް. ގެ އަސާސީ ގަވާއިދުގައިވެސް އޮންނައުސޫލް ކަމުގައި ވާތީއެވެ. ސަރަހައްދީ ލީގެއްގޮތުގައި ސިޓީއެއް ނުވަތަ ސަރަހައްދެއްގެ ކްލަބްތައް އެއްވުމަށް ގާނޫނީ ހުރަހެއްނެތެވެ. އެސޯސިއޭޓް ވާންވީއެވެ. އިސްނަގަންވީއެވެ. މިއީ ލާމަރުކަޒުކޮށްފައި އޮންނަ ހުރިހާ ގައުމެއްގައިވެސް މިކަން އޮންނަގޮތެވެ. ވީމާ، މިވަގުތު ބޯޅަ އޮތީ، އައްޑޫ ސިޓީ ފުޓްބޯލް ލީގް ގެ ލީޑަރޝިޕްގެ ފަޅީގައެވެ. އައްޑޫ ސިޓީ މިއޮތީ ފުޓުބޯޅަ ލީޑަރޝިޕަކަށް ބޭނުންވެފައެވެ.\nމި ތާރީހީ ހޯމްއެންޑް އަވޭ ޕްރެމިއަރލީގްގެ ސްލޮޓް، އައްޑޫ ސިޓީއަށް ކާމިޔާބު ކޮށްދެވެން އޮތީ، އައްޑޫ ސިޓީގައި ހަރުދަނާ ފުޓުބޯޅަ ލީޑަރށިޕެއް އުފެދިގެނެވެ. މިފަދަ ލީޑަރޝިޕަކީ، ބައިވެރިވި6ކްލަބްގެ ވޯޓަކުން އުފެދޭ ލީޑަރށިޕަކަށް ވާނެއެވެ. އަދި މިފަދަ ވަރުގަދަ ލީޑަރޝިޕަަކާއިއެކު، އެފް.އޭ.އެމް. ގެ ވޯޓް ހައްގުވާ ކްލަބްތަކެއް އައްޑޫ ސިޓީގައި އުފެދޭނެކަމީ ޝައްކެއް ނެތްކަމެކެވެ.


ވަޒީފާގެ ފުރުސަތު: އެސިސްޓެންޓް ކްލަޔަންޓް ރިލޭޝަންސް އޮފިސަރ\nޓާރމްސް އޮފް ރިފަރެންސް ވިދާޅުވުމަށް\nއެލަވަންސް: ނޮންޕްރެކްޓިސް އެލަވަންސްގެ ގޮތުގައި މަހަކު ގިނަވެގެން 2,500.00ރ އަދި މަސައްކަތަށް ނިކުންނަ ކޮންމެ ދުވަހަކަށް މިއޮފީހުގެ ބޯޑުން ނިންމަވާފައިވާ އުޞޫލުތަކާ އެއްގޮތްވާގޮތުގެ މަތިން އެޓެންޑެންސް އެލަވަންސްގެ ގޮތުގައި 50ރ ދެވޭނެއެވެ.\nޖީ.ސީ.އީ އޭލެވެލް އިމްތިޙާނުން3މާއްދާއިން ދަށްވެގެން "ސީ" ފާސް ލިބިފައިވުން. އަދި ހަޔަރ ސެކަންޑްރީ ސްކޫލް ސެޓްފިކެޓް (އެޗް.އެސް.ސީ) އިމްތިހާނުގައި ދިވެހި މިމާއްދާއިން ދަށްވެގެން "ސީ" ފާސް ލިބިފައިވުން.\nކަސްޓަމަރ ސާރވިސް ނުވަތަ ކަސްޓަމަރ ރިލޭޝަންސް ފަދަ ދާއިރާއަކުން މަދުވެގެން 1 އަހަރު ދުވަހުގެ މަސައްކަތު ތަޖުރިބާ ހާސިލްކޮށްފައިވުން.\nމިމަޤާމަށް ޝައުޤުވެރިވާ ފަރާތްތަކުން 18 އެޕްރީލް ވާ އަންގާރަ ދުވަހުގެ 16:00 ގެ ކުރިން އެޕްލިކޭޝަން ފޯމް ފުރިހަމަ ކުރެއްވުމަށްފަހު ތިރީގައިވާ އެޑްރެހަށް ހުށަހެޅުއްވުން އެދެމެވެ. އެޕްލިކޭޝަން ފޯމާއި މިމަޤާމުގެ ވަޒީފާ ބަޔާން މިއޮފީހުގެ ވެބްސައިޓް www.pension.gov.mv އިން ލިބެން ހުންނާނެއެވެ. މި މަޤާމަށް އެދި ހުށަހަޅާ ފަރާތްތަކުގެ ތެރެއިން އިންޓަވިއުއަށް ކިޔޭނީ ޝޯޓްލިސް ކުރެވޭ ފަރާތްތައް އެކަންޏެވެ.


ޝޭހް އިލިޔާސްގެ ދަރުސް އާއި ގުޅިގެން ސިޓީ ކައުންސިލުން ބަޔާނެއް ނެރެފި | Landhooinfo\nޝޭހް އިލިޔާސްގެ ދަރުސް އާއި ގުޅިގެން ސިޓީ ކައުންސިލުން ބަޔާނެއް ނެރެފި\nމުޅިރާއްޖެއަށް މަޝްޙޫރު ދީނީ ޢިލްމްވެރިޔާ ޝޭހް އިލްޔާސް ހުސެއިން ފުރުގާން މިސްކިތުގައި ރޭ ދަރުސް ދެއްވަނިކޮށް އެމްޑީޕީގެ އެކްޓިވިސްޓުންތަކެއް ފުރުޤާން މިސްކިތް ގާތުގައި ހަމަނުޖެހުން ހިންގާފައިވަނިކޮށް މާލޭގެ މިސްކިތްތަކުގައި ހުއްދަ ނުހޯދައި ދަރުސްދޭ ފަރާތްތަކާ މެދު ފިޔަވަޅުއަޅައިދިނުމަށް މާލޭ ސިޓީ ކައުންސިލުން ފުލުހުންނަށް މިއަދު ހުށަހަޅައިފި އެވެ.\nކައުންސިލުން ނެރުނު ބަޔާނުގައި ބުނެފައި ވަނީ އާއްމު އުސޫލެއްގެ ގޮތުން، މިސްކިތްތަކުގައި ދަރުސްދޭން ޖެހެނީ މިސްކިތްތައް ބަލަހައްޓަމުން އަންނަ އެ ކައުންސިލުން އެކަމަށް ހުއްދަ ހޯދައިގެން ކަމަށެވެ. ނަމަވެސް ފަހަކަށް އައިސް އެ ހުއްދަ ނުހޯދައި މިސްކިތްތަކުގައި ދަރުސް ބާއްވަމުންދާ ކަމަށް ކައުންސިލުން ބުންޏެވެ.\n“ދީނީ އިލްމުވެރިން ނަމަވެސް ހަމަޖެހިފައިވާ އުސޫލާ ހިލާފަށް، މިސްކިތްތައް ހަވާލުވެފައިވާ ފަރާތުން ހުއްދަ ނަގައިގެން ކުރަން ޖެހޭ ކަންތައްތަކަށް އިޖާބަނުދެއްވާ މިސްކިތްތަކުގެ ސައުންޑާއި ކަރަންޓް ހުއްދަ ނެތި ބޭނުންކުރެއްވުމުން، މުޖުތަމައުގައި މަގުދައްކަވައިދެއްވުމަށް ތިއްބަވާ ދީނީ އިލްމުވެރިންގެ ފަރާތުން އެ ދައްކުވައިދެނީ ވަރަށް ނުބައި މިސާލެކެވެ،” ކައުންސިލުން ބުންޏެވެ.\nއެގޮތަށް ކަންކަން ކުރިއަށް ގެންދިއުމުން މިސްކިތްތަކުގައި ހުއްދަ ނަގައިގެން ކުރަން ޖެހޭ ކަންތައްތައް ކުރުމަށް އެ ކައުންސިލަށް ދަތިވެ، މިސްކިތްތަކުގެ ބޭނުމަށް ލާފައިވާ ކަރަންޓް ފަދަ ތަކެތި އާއްމު އެހެން ބޭނުންތަކުގައި ބޭނުންކުރުމަށް މަގު ހުޅުވިގެންދާނެ ކަމަށް ވެސް އެ ބަޔާނުގައިވެ އެވެ.\nކައުންސިލުން ބުނީ މިސްކިތްތަކުގައި ދަރުސްދިނުމުގެ ހުއްދައަށް އެދޭ ފޯމު ފުރުމުން ކައުންސިލުން އެ ހުއްދަ ދޫކުރަމުން އަންނަ ކަމަށެވެ. އެހެންކަމުން ހުއްދަ ނުހޯދައި ދަރުސް ބޭއްވުމަކީ އާއްމު މަސްލަހަތު ގެއްލިދާނެ ކަމަކަށްވާތީ އެކަން އެގޮތަށް ކުރިއަށް ނުގެންދިއުމަށް ކައުންސިލްގެ ބަޔާނުގައި އެދިފައިވެ އެވެ.\nމި ފަހަކަށް އައިސް އެމްޑީޕީއަށް ނިސްބަތްވާ ފަރާތްތަކުން ރާއްޖޭގައި ހަރަކާތްތެރި ވެލައްވާ ދީނީ ޢިލްމްވެރިން އަގު ވައްޓާލުމަށްޓަކައި ސިއްރާއި ފައުޅުގައި އަންނަނީ ތަފާތުކަންތައްތައް ކުރަމުންނެވެ.


އޮސްޓަރުލިޔާ - ވިކިޕީޑިއާ\nAnthem: Advance Australia Fair[N1]\nEnglish (de facto)[N2]\n- 2022 estimate 27,661,000 (51st)\nHDI (2007) 0.970\nError: Invalid HDI value · 2nd\nvarious[N3] (UTC+8 to +10.5)\n- Summer (DST) various[N3] (UTC+8 to +11.5)\nކޮމަންވެލްތު އޮފް އޮސްޓްރޭލިޔާ އަކީ އޮސްޓްރޭލިޔާ ބައްރަށް ނިސްބަތްވާ ޤައުމެކެވެ. އޮސްޓްރޭލިޔާ ބައްރަކީ ދުނިޔޭގެ ބައްރުތަކުގެ ތެރެއިން އެންމެ ކުޑަ ބައްރެވެ. އެހެން ނަމަވެސް މި ބައްރުގައިި އޮންނަނީ އެންމެ ޤައުމެއް ކަމުގައިވާތީ މި ޤައުމަކީ ދުނިޔޭގައި6ވަނައަށް އެންމެ ބޮޑު ޤައުމެވެ.\nއޮސްޓްރޭލިޔާގެ ރަސްމީ ބަހެއް ކަނޑައަޅާފައެއް ނުވެއެވެ. އެހެން ނަމަވެސް ރަސްމީ ހުރިހާ ކަމެއްގައި ވެސް ބޭނުން ކުރެވޭ ބަހަކީ އިނގިރޭސި ބަހެވެ. އިނގިރޭސި ބަހުން އޮސްޓްރޭލިޔާ މީހުންނަށް ކިޔަނީ އޮސްޓްރޭލިޔަންސް ނުވަތަ އޮސީސްއެވެ. ޤައުމުގެ އެންމެ ބޮޑު ޝަހަރަކީ ސިޑްނީއެވެ. އޮސްޓްރޭލިޔާގެ ވެރިރަށަކީ ކެންބަރާއެވެ. އޮސްޓްރޭލިޔާއަކީ ދުސްތޫރީ ރަސްކަމެކެވެ. އަދި ފެޑެރަލް ޕާލަމެންޓަރީ ޑިމޮކްރަސީއެކެވެ. ޤައުމުގެ އާބާދީއަކީ 22 މިލިއަނެވެ. އެހެންކަމުން މިއީ ދުނިޔޭގައި 52 ވަނައަށް އެންމެ އާބާދީ ބޮޑު ޤައުމެވެ. ބިމުގެ ބޮޑުމިނަކީ 7.6 މިލިއަން އަކަކިލޯމީޓަރެވެ. ދުއްވާއެއްޗެހި ދުއްވަނީ ވާތްފަރާތުންނެވެ. އިންޓަނެޓް ކޯޑަކީ au. އެވެ. ކޯލިން ކޯޑަކީ +61 އެވެ. ފައިސާގެ ގޮތުން ބޭނުންކުރަނީ އޮސްޓްރޭލިޔަން ޑޮލަރެވެ.\nއޮސްޓްރޭލިޔާގެ ނަމަކީ ލެޓިން ބަހުން އައިސްފައިވާ ނަމެކެވެ. މި ބަސް ނެގިފައިވަނީ ލެޓިން ބަހުގެ އޮސްޓްރާލިސް މި ބަހުންނެވެ. މީގެ މާނައަކީ “ދެކުނު” މިއެވެ. އެހެން ކަމުން އޮސްޓްރޭލިޔާގެ މާނައަކީ ދެކުނުގައިވާ ޤައުމެވެ. އެންމެ ފުރަތަމައަށް އިނގިރޭސި ބަހުން އޮސްޓްރޭލިޔާ މި ބަސް ލިޔެވިފައިވަނީ 1625 ވަނަ އަހަރުގައެވެ.\nއޮސްޓްރޭލިޔާއާ އަވަށްޓެރި ޤައުމުތަކުގެ ތެރޭގައި އިންޑޮނޭޝިޔާ އާއި އީސްޓް ޓިމޯރާއި ޕަޕުއާ ނިއު ގިނީ އާއި ސޮލޮމަން އައިލެންޑްސް އާއި ވަނުއާޓޫ އާއި ނިއު ކެލެޑޯނިޔާ އާއި ނިއުޒިލޭންޑް ހިމެނެއެވެ.\nއޮސްޓްރޭލިޔާއަކީ ވަރަށް ކުރީއްސުރެ އިންސާނުން ދިރިއުޅެމުން އަންނަ ޤައުމެކެވެ. ފުރަތަމަ އޮސްޓްރޭލިޔާގައި ދިރިއުޅެން ފެށި ބަޔަކީ މިހާރު އޮސްޓްރޭލިޔާގެ އަދިވާސީންގެ ގޮތުގައި ތިބި އެބޮރިޖިން ދަރިކޮޅުގެ މީހުންގެ ކާބަފައިން ކަމުގައި ވުމަކީ އެކަށީގެންވާ ކަމެއް ކަމުގައި ތާރީޚު ޢިލްމުވެރިން ވިދާޅުވެއެވެ. ތާރީޚު ޢިލްމުވެރިން ޤަބޫލުކުރާ ގޮތުގައި މީގެ އެތައް ހާސް އަހަރެއް ކުރީން މުޅި ދުނިޔެ ވެސް އޮތީ އެއް ފަސް ގަނޑެއްގެ ގޮތުގައެވެ. އަދި އޮސްޓްރޭލިޔާގައި މީހުން ވަޒަންވެރިވެފައިވަނީ މި ގޮތަށް މުޅި ދުނިޔެ އެއް ފަސްގަނޑެއްގެ ގޮތުގައި އޮތް އިރު ބިމުގެ މަގުން ކަމުގައި އެ ބޭފުޅުން ޤަބޫލު ކުރައްވައެވެ. މި ގޮތުން އޮސްޓްރޭލިޔާގެ ފުރަތަމަ ވަޒަންވެރީން އެތަނަށް ގޮސްފައިވަނީ އިންޑިޔާ އާއި ދެކުނު އިރުމަތީ އޭޝިޔާއިން ކަމުގައި ތާރީޚު ޢިލްމުވެރިން ޤަބޫލުކުރައްވައެވެ. އެންމެ ފުރަތަމައަށް ޔޫރަޕުގެ މީހުން އޮސްޓްރޭލިޔާއަށް ގޮސްފައިވާ ކަމަށް ބެލެވެނީ 1606 ވަނަ އަހަރުގައެވެ. އެއީ ޑަޗުންނެވެ. 1770 ވަނަ އަހަރުގައި އިނގިރޭސީން އޮސްޓްރޭލިޔާއަށް ފައިބައި ނިއު ސައުތު ވޭލްސްގެ ނަމުން އޮސްޓްރޭލިޔާގެ އެއް ބަޔަށް ނަންދިނެވެ. އިނގިރޭސީން އެމީހުންގެ ޕީނަލް ކޮލޮނީއެއް އޮސްޓްރޭލިޔާގައި ޤާއިމުކުރިއެވެ. އޮސްޓްރޭލިޔާ ވެގެން ދިޔައީ އިނގިރޭސި ކުށްވެރިން އަރުވައިިލާ ތަނަކަށެވެ. މިއަދު ޓެސްމޭނިޔާގެ ގޮތުގައި އޮތް ރަށުގައި މީހުން ދިރިއުޅެން ފަށާފައިވަނީ 1803 ވަނަ އަހަރުގައެވެ. އަދި 1825 ވަނަ އަހަރާ ހަމައިގައި ވަކި ކޮލޮނީއެއްގެ އެތަނުގައި ޤާއިމުވިއެވެ. 1829 ވަނަ އަހަރުގައި އިނގިރޭސީން އޮސްޓްރޭލިޔާގެ ހުޅަނގު ފަޅި އެއީ އިނގިރޭސިވިލާތުގެ ބައެއް ކަމުގައި ހަމަޖެއްސިއެވެ.\nއޮސްޓްރޭލިޔާއަށް ޔޫރަޕުގެ މީހުން އައި އިރު އޮސްޓްރޭލިޔާގެ އަޞްލު ވަޒަންވެރީންގެ ތެރެއިން ތިބީ 350000 މީހުންނެވެ. މިހާރު އޮސްޓްރޭލިޔާގައި 22 މިލިޔަން މީހުން ތިބިއިރު 90% މީހުންނަކީ ޔޫރަޕުގެ ނަސްލަށް ނިސްބަތްވާ މީހުންނެވެ. ބާކީ ތިބީ ޗައިނާ، އިންޑިޔާ، ޖަޕާނު، އަދި ޢަރަބި ދަރިކޮޅުތަކަށް ނިސްބަތްވާ މީހުންނާއި އޮސްޓްރޭލިޔާގެ އަދިވާސީން ކަމުގައިވާ އެބޮރިޖިނީންނެވެ.\nއޮސްޓްރޭލިޔާއަކީ ވަރަށް މުއްސަނދި އަދިވާސީ ސަގާފަތެއް އޮތް ތަނެކެވެ.\nއޮސްޓްރޭލިޔާއަކީ ހަރުދަނާ އިޤްތިޞާދެއް އޮތް ޤައުމެކެވެ. އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 36918 ޑޮލަރެވެ.\n↑ "Demonyms - Names of Nationalities". about.com. Retrieved 2008-07-23.\n↑ "Demonyms, or what do you callaperson from ...". The Geography Site. Retrieved 2008-07-25.\n↑ Australian Official Population Clock. Last updated7ޖުލައި 2022.\n↑ ފަންވަތް:Census 2006 AUS\n↑ 5.0 5.1 5.2 5.3 "Australia". International Monetary Fund. Retrieved 2009-10-01.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 17 މެއި 2015، 00:23 ގައެވެ.


Dho?! Vaki theme akah wedding beyvvun muhimmu tha?\nސެލެބްރިޓީ ޖޯޑު، ލަވަކިޔުންތެރިޔާ ޝަލަބީ އިބްރާހިމާއި ޝިފާ އިބްރާހިމްގެ، ކުއްލި ކައިވެނީގެ ޚަބަރާ އެކު، ދެން އެންމެ ގިނަ ބައެއްގެ ސަމާލުކަން ހުއްޓުނީ މި ލޯބިލޯބި ޖޯޑުގެ ވެޑިން ޕާޓީއަށެވެ. އެ ޕާޓީ ބޭއްވީ އިންޑިއަން ތީމަކަށެވެ. އެ ޚަބަރު ޖެހުމުން، ސޯޝަލް މީޑިއާ ކޮމެންޓުތަކުގައި ގިނަ ބަޔަކު އެންމެ ގަދައަށް ދެއްކި އެއް ވާހަކައަކަށްވީ، ވަކި ހާއްސަ ތީމަކަށް ވެޑިން ބޭއްވުން މުހިންމުހޭ ބުނަމުންނެވެ. އެންމެ ރީތިވާނީ އެވެނި، މިވެނި ތީމެކޭ ވެސް ކިޔެވެ.\nގިނަ މީހުން ބުނީ ވެޑިން ޕާޓީ ބާއްވާނެ، ހާއްސަ ތީމެއް ކަނޑައެޅުން، ހީކުރާ ވަރަށް ވުރެ ވެސް މާ އުނދަގޫ ކަމަށެވެ. ވަކި ތީމަކަށް، ދިވެހިން ވެޑިންތައް ބާއްވަން ފެށި ފަހުން އަދި މާ ގިނަ އަހަރުތަކެއް ވެސް ނުވެ އެވެ. އެކަމަކު މިހާރު ކައިވެނީގެ ވަލީމާއެއް ބާއްވަން ވިސްނާއިރު، އެންމެ އިސްކަމެއް ދޭނީ ތަފާތު ތީމެއް އިހުތިޔާރުކުރެވޭތޯ އެވެ.\nShalabee aai Shifa ge Indian theme wedding\nތަފާތު ތީމްތަކަށް ކައިވެނި ޕާޓީ ބޭއްވުމުގެ ކުރިން، ކުރީގައި އާންމުންކޮށް ބްރައިޑް އާއި ގްރޫމް ތިބޭނީ ވެސްޓާން ސްޓައިލްގެ އައުޓްފިޓުތަކުގަ އެވެ. އެ ހިސާބުން ދެން އެ ނިމުނީ އެވެ. ހަފުލާއަށް އަންނަ މީހުންނަށް މީރު ކެއުމެއް ދެވެނިކޮށް އެހެން ކަންތައް ވަރިހަމަ އެވެ. އޭރު ވެޑިން ޕާޓީއަށް ދާ މީހުން ވެސް ހަމައެކަނި ފާޑުކިޔާނީ ކެއުމަށެވެ. ތަނުގެ ޒިނާތްތެރިކަމަކަށް މާ ބޮޑަށް އަޅައެއް ނުލާނެ އެވެ. އެކަމަކު މިހާރު އެ ދުވަސް ވެސް މާޒީ ވެއްޖެ އެވެ. ލައިގެން ހުންނަ ހެދުމުން ފެށިގެން، ކެއުމާއި އަދި ހިޔާރުކުރާ ވެޑިން ތީމަށް ވެސް އެމީހުން ފާޑުކިޔަ އެވެ.\nA post shared by Prolitestudio | Photography (@prolitestudio) on Aug 24, 2020 at 7:07am PDT\nބްރައިޑް އާއި ގްރޫމް އިހުތިޔާރުކުރާ ވެޑިން އައުޓްފިޓްތަކަށް ވެސް ބޮޑު ބަދަލެއް އަންނަ ފެށީ، ވަކި ތީމްތަކަށް ކައިވެނި ޕާޓީ ބޭއްވުން ތައާރަފުވީ ހިސާބުން ކަމަށް ބެލެވެ އެވެ. އަދި ކައިވެނިކުރާ ދެމީހުންގެ އިތުރުން ދެ ފަރާތުގެ އާއިލާ އާއި ރައްޓެހިން ވެސް ވަކި ސްޓައިލަކަށް، އެ ތީމަކާ ގުޅޭ ގޮތަށް، ހެދުން އެޅުން މިހާރު އޮވެ އެވެ.\n"ވަކި ތީމަކަށް ވެޑިން ބާއްވަން ވަރަށް ސަޅި ހަމަ. ވެޑިންގެ ފޮޓޯތައް ރީތިކޮށްލަން ބޭނުންވާ ނަމަ، ހަމަ އެންމެ ރަނގަޅު ވާނީ ތީމެއް ޗޫޒްކުރުން،" ވަރަށް ފަހުން ކައިވެނިކުރި މީހަކު ބުންޏެވެ.\nއެންމެ އާންމީ ކޮން ތީމްތަކެއް؟\nމިހާރު އެންމެ އާންމުކޮށް -- ލޮކްޑައުންގެ ކުރިން -- ފެންނަނީ ފްލޯރަލް ތީމްތަކާއި ބީޗް ތީމް އަދި އެއިސްތެޓިކް ތީމްތަކެވެ. ވީހާ ވެސް ބޮޑަށް ކުލަ މަދުން ބޭނުންކޮށްގެން ބޭއްވިދާނެ، ސިމްޕަލް ވެޑިން ތީމްތަކެކެވެ.\nA post shared by Mariyam Azza (@axzxa) on Feb 4, 2020 at 12:09pm PST\nވަރަށް ގިނަ މީހުން މިހާރު އިންޑިއަން ތީމްތަކަށް ވެސް ވެޑިން ބާއްވަ އެވެ. ޝަލަބީ އާއި ޝިފާގެ ކުރިން، ސެލެބްރިޓީ ޖޯޑު، ލަވަކިޔުންތެރިޔާ މީރާ މުހައްމަދު މާޖިދާއި އަބްދުﷲ ފާލިހު ވެސް އެމީހުންގެ ވެޑިން ޕާޓީ ބޭއްވީ އިންޑިއަން ތީމަށެވެ. އިންޑިއަން ތީމަށް ވެޑިންތައް ބާއްވަން ގިނަ ބަޔަކު އެންމެ ބޮޑަށް ޝައުގުވެރިވީ ވެސް އެހިސާބުން ކަމަށް ބެލެވެ އެވެ. އެ ދުވަސްވަރު ވަރަށް ގަދަޔަށް އެ ތީމްގެ ވާހަކަތައް ވެސް ދެކެވުނެވެ. އަދި އެ ތީމަށް ވެޑިންތައް ބޭއްވުން ވެސް ގިނަވި އެވެ.\nA post shared by Mira Mohamed Majid (@mira.mohamed.majid) on Feb 14, 2018 at 8:08am PST\nމިހާރު އެންމެ ހިނގާ ތީމަކަށް ވެފައި ވަނީ ދިވެހި ގޮތަކަށް ވެޑިން ބޭއްވުމެވެ. ދިވެހިންގެ ސަގާފަތް ފެންނާނެ ގޮތަކަށެވެ. މި ގޮތަށް ބޭއްވި ވެޑިންއެއްގެ ވާހަކަ "ދޯ" އިން މިދިޔަ އަހަރު ގެނެސްދީފައިވާނެ އެވެ. ބްރައިޑް ހުރީ ހުދު ދިވެހި ލިބާހުގައި އަދި ގްރޫމް ހުރީ ހުދު ގަމީހާއި މުންޑުގަ އެވެ. އާއިލާގެ މެމްބަރުން ވެސް ތިބީ ދިވެހި ހެދުމުގަ އެވެ. ޕާޓީގެ ޑެކަރޭޓްކުރީ ދިވެހި ރުކުން ލިބޭ ބައެއް އެއްޗެހި ބޭނުންކޮށްގެންނެވެ. އަދި ހުރީ ތަފާތު ވައްތަރުތަކުގެ ދިވެހި ކެއުމެވެ.\nPHOTO STORY: Varah dhivehi kaivegneh\nމުޅި ވެޑިން އެއް ތީމަކަށް ބޭއްވުމުގެ ބަދަލުގައި، ރަން ކިޔުމުގެ ހަފުލާ ވަކި ތީމަކަށް އަދި ޕާޓީ ވަކި ތީމަކަށް ވެސް ބާއްވަ އެވެ. ފިލްމީ ޖޯޑު، މަރިޔަމް އައްޒަ އާއި އަބްދުﷲ މުއާޒް ކައިވެނި ޕާޓީ ބޭއްވީ އެ ކަހަލަ ގޮތަކަށެވެ. އެ ތަރިންގެ ރަން ކިޔުމުގެ ހަފުލާ ބޭއްވީ ބީޗެއްގައި ދިވެހި ތީމަކަށެވެ. އަދި ވެޑިން ޕާޓީ ބޭއްވީ ފްލޯރަލް ތީމަކަށެވެ.\nތީމެއް ހިޔާކުރުމުގައި އެންމެ ބޮޑަށް ވިސްނަން ޖެހޭނީ ޕާޓީ ބާއްވާ ތަނާއި ވަގުތަށެވެ. އަދި އެ ތީމެއް ބަޖެޓަށް ފިޓުވޭތޯ ވެސް ބަލަން ޖެހޭނެ އެވެ.\nA post shared by Mariyam Azza (@axzxa) on Feb 21, 2020 at 10:36pm PST\n"އިންޑިއަން ވެޑިން ތީމެއް ވެއްޖެއްޔާ އެންމެ ރީތި ނުވެދާނެ ރޭގަނޑު ގަޑީގައި. އެއީ އާންމުކޮށް އިންޑިއަން ތީމް ވެޑިންތައް ބާއްވާ އުޅެނީ ދުވާލު ކަމަށް ވީމަ. ވެސްޓާން ސްޓައިލްގެ ވެޑިންތައް ވެސް އާންމުކޮށް ބާއްވާ އުޅެނީ ހެނދުނު،" އެހެންވެ، ވެޑިން ޕާޓީ ބާއްވާ ގަޑި ވަރަށް މުހިންމުވާ ކަމަށް ވެޑިން ޕްލޭނިން ހަދައިދޭ މީހަކު ބުންޏެވެ.\nކޯވިޑްއާ އެކު މިހާރު ވެޑިން ކަހަލަ ހަފުލާތަކުގައި، އެންމެ ގިނަވެގެން ބައިވެރިވެވޭނީ 30 މީހުނަށް ކަމަށް އެޗްޕީއޭ ގައިޑްލައިންގައި އޮތީ ބުނެފަ އެވެ. އެހެންވެއާ އަދި ހަރަދަށް ވެސް ބެލުމަށް ފަހު، މިދުވަސްކޮޅު މާ ބޮޑު ވެޑިން ހަފުލާއެއް ގިނަ މީހުން ނުބާއްވަ އެވެ.\nކައިވެނި ހަފްލާ ކައިވެނި ޕާޓީ


19 ޖުލައި 2020 - 08:52 17 comments\nރިފާއަށް ޒާހިރު ފެނުނު ވަގުތެވެ. ހުރި ފިޔަވަޅު މައްޗަށް ރިފާ ހުއްޓުނެވެ. އަޒީޒާއާއި ޒާހިރަށް ވެސް ހުއްޓެވުނެވެ. ޒާހިރު ގެއަށް ގެނައުމަކީ ރިފާގެ އެދުމަކަށް އަޒީޒާ ކުރި ކަމެކެވެ. މައްސަލަ ހައްލުކުރުމަށް ޓަކައި ރިފާގެ ފަރާތުން ފައްސި އިސާރަތެއް ފެންނާނެ ކަމަށް އަޒީޒާ އުންމީދުކުރިއެވެ. ޒާހިރު ހުރީ ރިފާއަށް ދޫކޮށްލައިގެންނެވެ. އަޑު ވީއްލައި އެންމެ ލަފުޒެއް ރިފާ ބުންޏަސް، އިދިކޮޅަށް އެންމެ ލަފުޒެއް ވެސް ނުބުނެ ޒާހިރު އެ ތަނުން ނުކުންނާނެއެވެ. ޒުވާބުކުރުމަކީ ޒާހިރުގެ މިޒާޖެއް ނޫނެވެ. ގަޑިއެއްގެ އިރުހެން ހީވި ފަޅި ސިކުންތަށް ފަހު ރިފާގެ ތުންފަތަށް ހިނިތުންވުމެއް ވެރިވިއެވެ. އަޒީޒާ ފުން ނޭވައެއް ބޭރުކޮށްލިއެވެ. ވާހަކަދައްކަން ދެ މީހުންނަށް ފުރުސަތު ދީފައި އަޒީޒާ ވަނީ ކޮޓަރިއަށެވެ. ރިފާ އައިސް ގޮނޑީގައި އިށީނެވެ.\n"ދެން އިށީނދެބަލަ!" ސަމާސާ ރާގެއްގައި ރިފާ ބުންޏެވެ. "ތިހާ ބީރައްޓެހިވާކަށް އަދި ނުވެއެއްނު ދޯ!"\n"ކޮބާ ނަޝްފާ؟" އިށީންނަމުން ޒާހިރު އެހިއެވެ.\n"ޓިއުޝަންއަށް ދިޔައީ." ރިފާ ޖަވާބުދިނެވެ.\nޒާހިރު ގޮނޑީގައި ހަމަޖެހިލިއެވެ. ވަރަށް ފުންކޮށް ރިފާއަށް ބަލައިލިއެވެ. ކުރިމަތީގައި އިނީ ޒާހިރުގެ ދަރިފުޅުގެ މަންމައެވެ. ވަރިކޮށްފައި ހުއްޓަސް ޒާހިރަށް ހީވަނީ އަނބިމީހާ ހެންނެވެ. އެހާ ވެސް ގާތް ގުޅުމެއް އެ ދެމެދުގައި ވަނީ އުފެދިފައެވެ. އެހެނަސް، ކޮންމެ ވަގުތަކު ކޮންމެ ގޮތަކަށް ވެސް ރިފާ ހަރަކާތް ކޮށްފާނެކަން ޒާހިރަށް އެނގެއެވެ. އެހާ ވެސް ފުން ބީރައްޓެހިކަމެއް އެ ދެމެދަށް ވަނީ ވެރިވެފައެވެ.\n"ރުޅިއައިއްސަތަ ތިހިރީ؟" ކުށް ގަބޫލުކުރާ ނަޒަރަކުން ބަލަމުން ރިފާ އެހިއެވެ.\n"ކީއްވެ ރިފާ ދެކެ ރުޅިއަންނަންވީ؟" އޯގާތެރި ރާގެއްގައި ޒާހިރު ބުންޏެވެ. "އަހަރެން ދަންނަ ރިފާ ދުވަހަކު ވެސް އަހަންނާ ދިމާއަކަށް ހަޅޭކެއް ނުލަވާނެ. ހާލެއްހެން ފުންމަފުންމައިގެން އަހަންނާ ދިމާ އަކަށް ނާންނާނެ. އަހަރެންގެ ގަޔަށްބޮލަށް އެރީ ރިފާއެއް ނޫން. ވީ ގޮތް މަންމަ ކިޔައިދިނީމަ މިހާރު އެ ކަން މާ ބޮޑަށް ވެސް ޔަގީން ކުރެވިއްޖެ! ރިފާ ގާތުގަ ބުނީމެއްނު ވިސްނައިގެން އުޅެއްޗޭ!"\n"އެނގެޔޭ!" ރިފާ އެއްބަސްވިއެވެ. "އެކަމަކު އެއީ ބޭބެގެ އަންހެނުން. އަހަރެންގެ ފަހަރި."\n"ފަހަރި އަކަސް ކޮންމެކޮންމެ ފަހަރިއެއްގެ ހިތް ހެވެއް ނުވާނެ ރިފާ،" ޒާހިރު ނަސޭހަތްދިނެވެ. "ރިފާ ވެސް ޖެހޭނެ އެ ވަރު ދަންނަން. އަހަރެން ވެސް މި ގޭގަ މި އުޅެނީ އޭނައަށް ވަރަށް ވިސްނައިގެން. ވަރަށް ދުރުދުރުން. އެހެން ވެގެން މޯޓަރު ހަދަން، ބޮކި ބަދަލުކުރަން އެ ބަޔަށް ވަނަސް އަހަރެން ބަލައިގެން އުޅެނީ. އެއް ފަހަރު ވެސް އެކަންޏެއް ނުދަމެއްނު! ރިފާ ނޫނީ ނަޝްފާ ގޮވައިގެން އަހަރެން ދަނީ. އަހަރެން ހަމަ ބޭނުން ނުވަނީ އެކަނި ހުންނަން. ރިފާއަށް ވެސް އޭނަގެ ނިޔަތް އެނގެއެއްނު!"\nރިފާ ވިސްނައިލިއެވެ. ހަގީގަތުގައި ވެސް ޒާހިރު ޖަހައިގަންނަން ޒުލްފާ ބޭނުންވޭ ހެއްޔެވެ؟ އެ ފަދަ ބޭނުންތައް އެކަކު ވެސް ދުލުން ހާމަކުރޭ ހެއްޔެވެ؟ ޒާހިރަށް ކަޅިއަޅަންޏާ ޔަގީނުން ވެސް ރިފާއަށް ޒުލްފާ އެ ކަން ސިއްރުކުރާނެއެވެ. ޝައްކުވިޔަ ނުދިނުމަށް ޓަކައެވެ. އެކަމަކު އަޒީޒާއާއި ޒާހިރަކީ ރިފާއަށް ނުބައި ނަސޭހަތެއް ދޭނެ ބައެއް ނޫނެވެ.\n"ދެން ވަރަށް ވިސްނާނަން!" ރިފާ ޔަގީންކަން ދިނެވެ.\nރިފާ ރަނގަޅު ކުރުމަށް ޓަކައި އަޒީޒާ ވެސް ހެއްދީ ފަންޑިތައެކެވެ. ފަންޑިތައިން ބާރު ދެވެނީ ޖިންނިސައިތާނާއަށް ކަމާއި، ފަންޑިތަ މައިތިރިކުރަން ފަންޑިތަހެދުމުން އަނެއްކާ ވެސް ބާރު އެ ދެވެނީ ޖިންނިސައިތާނާއަށް ކަމެއް އަޒީޒާ އަކަށް ނޭނގެއެވެ. ބަލިމީހާގެ މަންމަގެ ނަން އެހުމާއި، ބޮލުގެ އިސްތަށި ނުވަތަ ހެދުމުން އެތިކޮޅެއް ގެންނަން ބުނުމަކީ ސިހުރުގެ އަލާމާތްތައްކަން ވެސް އަޒީޒާ އަކަށް ނޭނގެއެވެ. އަޒީޒާގެ ނިޔަތް ހެވެވެ. މަގުސަދު ރަނގަޅެވެ. އަޒީޒާ ބޭނުންވީ ދަރިފުޅު ސަލާމަތްކުރާށެވެ. ވާގިއެދެވުނީ ޖިންނިސައިތާނުންގެ ފަރާތުންނެވެ.\nރިފާ އުނަގަނޑުގައި ތަވީދެއް އަޅުވައިގެން މައްސަލައިގެ ވަގުތީ ހައްލެއް ހޯދުނެވެ. ކައިވެނި ރުޖޫއަކުރިއެވެ. ޒުލްފާއާ ކުރިމަތިލާން އަޒީޒާ ހިތަށްއެރިއެވެ. އެހެނަސް ޒުލްފާއަކީ އަޒީޒާގެ ދަރިއެއްގެ އަނބިމީހާއެވެ. ޒުލްފާ ސިހުރުހެދި ކަމުގެ ސާބިތު ހެއްކެއް ނެތެވެ. އެ ހާލަތުގައި އިންސާފު ހޯދަން އަޒީޒާ ނުކުމެއްޖެ ނަމަ ގޭތެރޭގެ މަސްލަހަތު ހައްތަހާ ވާނީ ގޯހެވެ. އެހެންވެ އަޅާނުލީއެވެ.\nޒުލްފާއާ ބެހޭ ގޮތުން އަޒީޒާއަށް އެނގުނު ކަންކަން އަޒީޒާގެ ހިތުގައި ކަފުންކުރިއެވެ. އެ ވާހަކަދެއްކުން ރިފާއަށް ވެސް މަނާކުރިއެވެ. އެހެނަސް ޒާހިރަކީ ރިފާގެ ފިރިމީހާ ކަމުން ޒާހިރަށް ހުރިހާ އެއްޗެއް އެނގެއެވެ. ޒާހިރު ވެސް ޝަކުވާތައް ދިރުވައިލައި، ކެތްތެރިކަން އިސްކުރިއެވެ.\nކައިވެނި ރުޖޫއަ ކުރިތާ ހަފުތާއެއް ފަހެވެ. އެންމެން އެކުގައި ވިލިނގިއްޔަށް ދަތުރު ގޮސް އުޅުމުގެ ތެރޭގައި ރިފާގެ ތަވީދު ކަނޑައިގެންދިޔައެވެ. ރިފާ އަކަށް އެ ކަމެއް ނޭނގެއެވެ. އެ ކަމެއް ހިނގީ މެންދުރު ފަހުއެވެ. އޭރު މާލެއަށް ފުރަން އޮތީ ތިން ގަޑި އިރެވެ. ތަވީދު މޫދަށް "ދޫކޮށްލައިފައި" ރިފާ މޫދުން އެރިއެވެ. އޭރު ޒާހިރު އިނީ ރިފާޔާ ތަންކޮޅެއް ދުރުގައި ދިޔަރެހުގައި އިށީނދެލައިގެންނެވެ. ޒާހިރު ބަލަހައްޓައިގެން އިނީ ވަކި ހާއްސަ ދިމާ އަކަށް ނޫނެވެ. އެހެނަސް ޒާހިރު ބަލާ ދިމާއިން އަންހެންކުއްޖަކު މޫދުން އަރައިގެން އަންނަ ތަން ރިފާއަށް ފެނުނެވެ. އެއީ ހަމަ އެކަނި ރިފާގެ ލޯމައްޗަށް ފެންނަ ދަޅައެއް ކަމެއް ރިފާ އަކަށް ކުޑަކޮށް ވެސް ނުވިސްނެއެވެ. ވަގުތުން ރިފާގެ ލޭ ކެކެން ފެށިއެވެ. ހިތުގެ ވިންދު އަވަސްވިއެވެ. އޭގެ ކުރިން ރިފާއަކީ ޒާހިރު އަންހެންކުއްޖަކާ ދިމާއަށް ބަލާ ތަން ފެނުނަސް އެއްވެސް ވަރަކަށް ކަންބޮޑުވާ މީހެއް ނޫނެވެ. އެކަމަކު ވިލިނގިލީގައި ހުރި އިރު ރިފާގެ ރުޅިގަނޑު ކޮންޓުރޯލު ކުރެވެނީ ކިރިޔަކިރިޔާއެވެ. ރިފާ އެއްޗެކޭ ނުބުނީ ނަޝްފާއަށް ޓަކައެވެ. ކޮންމެވެސް ކަމެއް ވެއްޖެހެން ޒާހިރަށް ފުރަތަމަ ހީވީ މާލެދާން ފެރީއަށް އެރި ހިސާބުންނެވެ. ޒާހިރު ދޯންޏަށް އަރައިފައި ރިފާ ދޯންޏަށް އަރުވަން އަތް ދިއްކޮށްލުމުން ޒާހިރުގެ އަތް ފޮޅުވައިލީމައެވެ. އެ މަންޒަރު ނަޝްފާއަށް ވެސް ފެނުނެވެ.\n"ހަމަ މިހާރު ވަރިކުރޭ!" ގެއަށް ވަން ގޮތަށް ރިފާގެ ރުޅިގަނޑު ފަޅައިގެންދިޔައެވެ.\nނަޝްފާ ދިޔައީ ސިއްސައިގެންނެވެ. ރިފާގެ ހަޅޭއްލަވައިގަތް އަޑަށް އަޒީޒާ ކޮޓަރިން ނުކުތެވެ. އޭރު "އެހެން ރިފާއެއް" ހަރަކާތަށް ނުކުމެއްޖެއެވެ. އަޒީޒާ ހައިރާންވީ ތަވީދު އޮއްވައި ރިފާ ކުލަވަރު ދައްކަން ފެށީމައެވެ. ތަވީދު އޮތްތޯ ބަލާކަށް އަޒީޒާ ނޫޅެއެވެ. ނަޝްފާ ދުވެފައި ގޮސް ކޮޓަރިއަށް ވަނެވެ. އަޒީޒާއާއި ޒާހިރު މަސައްކަތްކުރީ ރިފާ ހަމައަކަށް އެޅުވޭތޯއެވެ. ރިފާގެ ކަންފަތަށް ތިމަރަ އެޅިފައިވާ ކަހަލައެވެ. ދޮރުތައް ތަޅަން ފެށިއެވެ. އެއްޗެހިތައް އުކަން ފެށިއެވެ. ފުންމައިގެން އައިސް ޒާހިރުގެ ޓީޝާޓުގައި ހިފިއެވެ. ރިފާގެ ހުންނަނީ މެދުމިން އިސްކޮޅަކާއި ރޫފައެކެވެ. އެކަމަކު ރިފާގެ މުށުތެރެއިން ޒާހިރަކަށް ޓީޝާޓު ދަމައެއް ނުގަނެވުނެވެ.\n"އަހަރެން ވަރިކޮށްފަ ހަމަ މިހާރު މި ގެއިން ނުކުމޭ!" ރިފާ އެހެން ބުނި އިރު ދެ އަޑު އެކުލެވިފައި ހުރިހެން ޒާހިރަށް ހީވިއެވެ. "މަށަކަށް ވުރެ ކަލޭ ގަދައެއް ނުވާނެ."\nކަލޭ ކިޔައިގެން ވާހަކަދެއްކުމަކީ ރިފާގެ މިޒާޖެއް ނޫނެވެ. ޒާހިރަށް ޝައްކުވީ އެ ހިސާބުންނެވެ. ވީމާ، ރިފާގެ ތަވީދު އޮތްތޯ ބަލަން ޒާހިރު ބޭނުންވިއެވެ. އެ ވަގުތު އެ ތަނުގައި ހުރީ އަޒީޒާ އެކަންޏެވެ. ރިފާގެ ހެދުން އިރާލާކަށް ވެސް ޒާހިރަކަށް ހުރަހެއް ނެތެވެ. އެހެނަސް ރިފާގެ ހެދުމާ ހަމައަށް ޒާހިރަށް އަތް ގެންދެވިގެންނެވެ. ރިފާގެ ގަޔާ ދިމާއަށް ޒާހިރު ގެންދާ އަތުގައި ރިފާ ޖަހާލެއް ބާރުކަމުން ދެވަނަ ފަހަރު އެ ކަން ނުކުރަން ވެސް ޒާހިރު ހިތަށްއަރައެވެ. ކުއްލިއަކަށް ޒާހިރުގެ އަތުގައި ރިފާ ހިފިއެވެ. ޒާހިރުގެ އަތް ނުވަތަށް އަނބުރައިލިއެވެ. އެ ފަހަރު ޒާހިރު ހީކުރީ އަތް ހުޅުން ނައްޓައިލާނެ ކަމަށެވެ. ތަދުވެގެން ޒާހިރަށް ހަޅޭއްލަވައިގަނެވުނެވެ.\n"ވަރިކުރާށޭ!" ރިފާގެ އަޑު މާ ގަދައެވެ.\n"ޒާހިރު އޭނަ ވަރިކޮށްފަ ތި ކަން ނިންމާލާ!" ކައިރިވާން ނުކެރިފައި ދުރުގައި ހުރި އަޒީޒާ ރޮއިހޭރިގަތެވެ. "އޭނަ އެހެރީ މޮޔަވެފަ."\n"ވަރިކޮށްފިން ވަރިކޮށްފިން!" ވޭނަށް ކެތްކުރަމުން ޒާހިރު ގޮވައިލިއެވެ.\nވަރިކުރާ އިރަށް ޒާހިރުގެ އަތުން ރިފާ ދޫކޮށްލިއެވެ. ޒާހިރު ވަގުތުން ނުކުމެގެން ދިޔައީއެވެ. ރިފާ ރޯން ފެށިއެވެ. އެއީ ހަމަ ކުރީ ފަހަރު ވެސް ވީ ގޮތެވެ. ވާނީ އެހެންކަން، މާ ކުރިން ވެސް އަޒީޒާއަށް އެނގެއެވެ. ދެން ބެލިއިރު ރިފާގެ ތަވީދެއް ނެތެވެ.\nކަންތައް ހިނގައިދިޔައީ ހަމަ ކުރީ ފަހަރާ ދާދި އެއް ގޮތަކަށެވެ. ހަގީގަތް އެނގުމުން ޒާހިރުގެ އެއްވެސް ހިތްބަރުކަމެއް ނެތެވެ. ރިފާ ކުށްވެރި ކުރާކަށް ވެސް ޒާހިރު ބޭނުމެއް ނޫނެވެ. އެ ފަހަރު ރިފާއަށް ފަރުވާކުރުމާ ހަވާލުވީ ޒާހިރެވެ. ރައްޓެއްސެއް ލައްވައި ރުޤްޔާ ކުރުވައިގެން ރިފާ ރަނގަޅުކުރިއެވެ. ރިފާއަށް ހަދައިފައިވާ ސިހުރު ބާތިލުކުރިއެވެ. އެ ސިހުރުގެ އެއްވެސް އުނދަގުލެއް ދެން ނުޖެހޭނެ ކަމުގެ ޔަގީންކަން ވެސް ރާޤީ ދިނެވެ.\nމަންޒަރު ބަދަލުވީ ކައިވެނި ރުޖޫއަކުރަން ގާޒީއާ ބައްދަލުކުރި ހިސާބުންނެވެ. ވަރި ސާބިތުކުރަން ޖެހުމުންނެވެ. ރިފާ ވަރިކުރި ކަމުގެ ހެއްކަކަށް ހުރީ ހަމަ އެކަނި އަޒީޒާއެވެ. އެންމެ އަންހެނެކެވެ. އެ ހެކި ގަބޫލެއް ނުކުރެވުނެވެ.\n"ދެން ކިހިނެއް ހެދޭނީ؟" ޒާހިރު ހައިރާން ވެފައި އެހިއެވެ.\n"ވަރި ސާބިތުކުރެވޭނީ އަލުން ވަރިކޮށްގެން!" ގާޒީ އެދުނެވެ.\nއަލުން ވަރިކޮށްފިއްޔާ ތިންފަށް ވާނެއެވެ. ވީމާ ރިފާއަށް ޒާހިރާ ކައިވެނި ކުރެވޭނީ އެހެން މީހަކާ ރިފާ އިނދެފައި ވަރިވެގެންނެވެ. ގާޒީ އެދުނު ގޮތަށް އަލުން ވަރި ނުކޮށްފިއްޔާ ވަރި ސާބިތެއް ނުކުރެވޭނެއެވެ. ވީމާ، ރިފާ އަކަށް ދުވަހަކު ވެސް ޒާހިރަކާ ކައިވެންޏެއް ނުކުރެވޭނެއެވެ. ރިފާ އެހެން މީހަކާ އިންނާކަށް ޒާހިރު ބޭނުމެއް ނޫނެވެ. ޒާހިރާ ނީނދެ ހުންނާކަށް ރިފާ ބޭނުމެއް ނޫނެވެ.\n"ދެން ކިހިނެއް ހަދާނީ؟" ޒާހިރު ސުވާލުކުރިއެވެ.


Maldives Bussiness Award: Aharuge viyafaari kunfunyakah Ooredoo - One Online\nމޯލްޑިވްސް ބިޒްނަސް އެވޯޑްގައި ދޭ އަހަރުގެ އެންމެ ފާހަގަ ކޮށްލެވޭ ވިޔަފާރިއަށްދޭ އެވޯޑު އުރީދޫ މޯލްޑިވްސް އަށް ލިބުމުން އެ އެވޯޑު އެ ކުންފުނީގެ ހެޑް އޮފް ސޭލްސް ހުސެއިން ނިޔާޒު އުފުލާލަނީ --- ފޮޓޯ/ އުރީދޫ\nމޯލްޑިވްސް ބިޒްނަސް އެވޯޑް: މިދިޔަ އަހަރުގެ ދެ އެވޯޑެއް ދިފާއުކޮށް، އަހަރުގެ ވިޔަފާރި ކުންފުންޏަކަށް އުރީދޫ\nމޯލްޑިވްސް ބިޒްނަސް އެވޯޑް (އެމްބީއެސް) ގައި ދޭ، އަހަރުގެ އެންމެ ފާހަގަ ކޮށްލެވޭ ވިޔަފާރިއަށްދޭ އެވޯޑު އުރީދޫ މޯލްޑިވްސްއަށް ލިބިއްޖެއެވެ.\nކްރޮސްރޯޑްސް މޯލްޑިވްސްގައި މިރޭ ބޭއްވި މޯލްޑިވްސް ބިޒްނަސް އެވޯޑްސް 2019 ގެ ގާލާގައި "ބިޒްނަސް އޮފް ދި އިޔާ" އެވޯޑާ އުރީދޫގެ ފަރާތުން ހަވާލުވެވަޑައިގަތީ އެކުންފުނީގެ ހެޑް އޮފް ސޭލްސް ހުސެއިން ނިޔާޒެވެ.\nއަހަރުގެ ވިޔަފާރި ކުންފުނީގެ އެވޯޑުގެ އިތުރުން އުރީދޫން ވަނީ، މިއަހަރު އަލަށް ތައާރަފްކުރި ޕީޕަލްސް ޗޮއިސް އެވޯޑްސް ކެޓަގަރީން އެންމެ ރަނގަޅު ސީއެސްއާރު ޕްރޮގްރާމުގެ އެވޯޑު ވެސް ހޯދައިފައެވެ.\nއެ އެވޯޑު އުރީދޫ މޯލްޑިވްސް އަށް ލިބުނީ، އެކުންފުނީގެ އިޖްތިމާއީ ޒިންމާގެ ދަށުން ޔޫއެންޑީޕީ މޯލްޑިވްސްއާއި އެޗްޑީސީއާ ގުޅިގެން ހިންގާ ސްމާޓް ސިޓީ ޕްރޮޖެކްޓަށެވެ.\nމި ދެ އެވޯޑުގެ އިތުރުން މިރޭގެ ރަސްމިއްޔާތުގައި މިދިޔަ އަހަރުގެ ބިޒްނަސް އެވޯޑްސްގައި ވެސް އުރީދޫން ހާސިލުކުރި އެކްސެލެންސް އިން އިންފޮމޭޝަން އެންޑް ކޮމިއުނިކޭޝަން އެވޯޑާއި ފޮރިން ޑައިރެކްޓް އިންވެސްޓްމަންޓް އޮފް ދަ އިޔާ އެވޯޑު ވަނީ ހޯދައިފައެވެ.\nބިޒްނަސް އެވޯޑްސް އަކީ ރާއްޖޭގެ ވިޔަފާރީގެ ދާއިރާ ތަރައްގީ ކުރުމަށް ކުރާ މަސައްކަތާއި އިގްތިސާދަށް އަންނަ ބަދަލުގެ އިތުރުން އެހެން ވިޔަފާރިތަކަށް ހިތްވަރުދިނުމަށް ދޭ އެވޯޑެކެވެ.\nމޯލްޑިވްސް ބިޒްނަސް އެކްސްޕޯ 2020\nމޯލްޑިވްސް ބިޒްނަސް އެކްސްޕޯ ކާމިޔާބު ކަމާއެކު ނިންމާލައިފި\nއާންމު ހިއްސާދާރުން ތަމްސީލުކުރާ ޑައިރެކްޓަރު ހޮވާ އިންތިހާބުގައި ލާނީ އީ-ވޯޓިން: އުރީދޫ


Thibaa Umar Bin Abdul Azeez (Rahimahullah) Dhannamuheyyeve? | #Dhiislam\nތިބާ ޢުމަރު ބިން ޢަބްދުލް ޢަޒީޒް (ރަޙިމަހުﷲ) ދަންނަމުހެއްޔެވެ؟\n3 years ago |2comments| December 4, 2014\nއިންސާނާ ނެތުމުގެ ތެރެއިން އުފައްދަވައި، އޭނާގެ ދިރިއުޅުން ވޭތިކުރާނޭ އެންމެހައި މަގުތައް ކޮށްޓަވައިދެއްވި ﷲ ސުބުޙާނަހޫ ވަތަޢާލާއަށް ޙަމްދާއި ޝުކުރު ކުރަމެވެ. އެކަލާނގެއީ، އެކަލާނގެޔަށާއި އެކަލާނގެ ރަސޫލާއަށާއި، ވެރީންނަށް ކިޔަމަންވުމަށް އަމުރުކުރެއްވި މަތިވެރި އިލާހެވެ. ހަމަ ކަށަވަރުން ވެރިންގެ ތެރެއިން އެންމެ ހެޔޮލަފާ، އެންމެ ޢަދުލުވެރި ވެރިޔަކީ މި އުންމަތުގެ ނަބިއްޔާއެވެ. ﷲ ސުބުޙާނަހޫ ވަތަޢާލާ، އެކަލޭގެފާނަށާއި، އެކަލޭގެފާނުގެ އާލުންނާއި އަޞްޙާބުންނަށް ޞަލަވާތާއި ސަލާމް ލައްވާށިއެވެ! އާމީން!\nރަސޫލާ ޞައްލަﷲ ޢަލައިހި ވަސައްލަމައަށްފަހު މި ބިންމަތީގައި ވެރިކަންކުރެއްވި އެންމެ ޢަދުލުވެރި ވެރިންނަކި ޚުލަފާއުއް ރާޝިދޫންއެވެ. އެއަށްފަހު ތަފާތު ޚިލާފާތްތަކެއްގެ މަތީގައި އުންމަތުގެ ވެރިކަން ދެމި އޮތެވެ. އެއިން އެންމެ ފުރަތަމަ، އަދި އެންމެ ބޮޑު ސަރަޙައްދެއްގައި ވެރިކަންކުރި ޚިލާފާތަކި އުމަވީ ޚިލާފަތެވެ.\nކޮންމެޔަކަސް އަޅުގަނޑު މި ސިލްސިލާގައި އަލި އަޅުވާލަން މަސައްކަތްކުރާނީ މުޅި އުމަވީ ދަޢުލަތުގެ މައްޗަކަށް ނޫނެވެ. އެހެނެއްކަމަކު އެ ވަރިކަން ދުށް އެންމެ ޢަދުލުވެރި އެއް ޝަޚްޞިއްޔަތުގެ މައްޗަށެވެ. އާދޭހެވެ. އެއީ ޢުމަރު ބިން ޢަބްދުލްޢަޒީޒެވެ.\nޢުމަރު ބުން ޢަބްދުލް ޢަޒީޒަކީ އަބޫ ޙަފުޞް ޢުމަރު ބުން ޢަބްދުލް ޢަޒީޒު ބުން މަރުވާނެވެ.އެކަލޭގެފާނުގެ މަންމާފުޅަކީ ޢުމަރު ބުނުލް ޚައްތާބު ރަޟިޔައްﷲ ޢަންހުގެ ދަރިކަލުން ޢާޞިމްގެ ދަރިކަނބަލުން ލައިލާ އުއްމު ޢާޞިމެވެ.އެކަލޭގެފާނުގެ ލަޤަބަކީ “އަލް އަޝައްޖު” އެވެ.މިލަޤަބު އެކަލޭގެފާނަށް ދެވުނީ ދެވުނީ ތުއްޕުޅުއިރުގައި ސަވާރީ އަކަށް އަރުއްވައިގެން އުޅުއްވަނިކޮށް ވެއްޓިވަޑައިގެން އިސްތަށިފުޅު ފަޅައިގެން ދިޔުމުގެ ސަބަބުންނެވެ.\nއެކަލޭގެފާނު ދުނިޔޭގެ އަލިކަން ދެކެވަޑައިގަތީ މަދީނަތުލް މުނައްވަރާގައި ޔަޒީދު ބުން މުޢާވިޔަތުގެ ވެރިކަމުގެ ދުވަސްވަރެވެ.އެއީ ހިޖްރައިން 61 ނުވަތަ 63 ވަނަ އަހަރުއެވެ.އަދިވެސް އެހެން ރިވާޔަތެއްގައިވެއެވެ. “ޢުމަރު ބުން ޢަބްދުލް ޢަޒީޒް ދުނިޔޭގެ އަލިކަން ދެކެވަޑައިގަތީ މިޞްރުގެ މަދީނަތު ޙަލަވާނުގައި އެކަލޭގެފާނުގެ ބައްޕާފުޅުގެ ދުވަސްވަރުގައެވެ.”\nޢުމަރު ބުނު ޢަބްދުލް ޢަޒީޒުގެ ތުއްޕުޅު ދުވަސްވަރުގައި ކީރިތި ޤުރުއާން ހިތުދަސް ކުރެއްވިއެވެ. އެއަށްފަހު، އެކަލޭގެފާނުގެ ބައްޕާފުޅު ޢަބްދުލް ޢަޒީޒު، އެކަލޭގެފާނުގެ ދަރިކަލުންނަށް ކިޔަވައިވިދާޅުވެދެއްވީ މަދީނާގެ ޢިލްމުވެރީންގެ އަރިހުންނެވެ. މިގޮތުން އެކަލޭގެފާނުގެ މަންމާފުޅުގެ ބޮޑުބޭބެއިންކަމުގައިވާ ޢަބްދުﷲ ބިން ޢުމަރުގެ އަރިހުން ތަޢުލީމާއި ތަރުބިއްޔަތު ލިބިވަޑައިގަތެވެ. މަދީނާގެ ޢިލްމުވެރިންގެ އަރިއަހުން ފިޤްޙު ޢިލްމާއި ޙަދީޘްގެ ޢިލްމު އުނގެނި ވަޑައިގެންނެވުމުގެ އިތުރަށް އަދަބާއި ޅެންވެރިކަމުގެ ޢިލްމުވެސް އުނގެނިވަޑައިގެންނެވިއެވެ. އެހެންކަމުން ޢިލްމުވެރިކަމުގައި ފުންނާބު އުސް ބޭކަލެއްކަމުގައި ވެވަޑައިގަތެވެ. ބުނެވޭގޮތުގައި އެދުވަސްވަރުގެ ޢލްމުވެރިންނަކީ ޢުމަރުބިން ޢަބްދުލްޢަޒީޒުގެ ދަރިވަރުންފަދަ ބައެކެވެ. ނުވަތަ މައިމޫރު ބުނު މެހްރާންގެ ރިވާޔަތުންނަމަ “ޢުމަރު ބުން ޢަބްދުލް ޢަޒީޒަކީ ޢިލްމުވެރިންގެ ޢިލްމުވެރިޔާއެވެ.”\nއެކަލޭގެފާނު ޢަބްދުﷲ ބިން ޢުމަރުގެ އަރިހުން ޢިލްމު އުނގެނިވަޑައިގަތުމުގެ އިތުރަށް ޞާލިޙް ބިން ކީސާނުގެ އަރިއަހަށް ވަޑައިގެން ތަޢުލީމު ޙާޞިލުކުރެއްވިއެވެ.އެކަލޭގެފާނު ޢުމަރު ބުން ޢަބްދުލްޢަޒީޒަށް މިސްކިތުގައި ނަމާދުކުރުން އަދާކުރެއްވިއެވެ. ހަމަ އެހެންމެ ޢުމަރުބުން ޢަބްދުލް ޢަަޒީޒުގެ އެދުރުންގެ ތެރޭގައި ޢުބައިދުﷲ ބިން ޢަބްދުﷲ ބިން ޢަލަބަތު ބުން މަސްޢޫދު ހިމެނި ވަޑައިގެންނެވިއެވެ. ވަރަށް ގިނައިން އެކަލޭގެފާނުގެ އަރިހަށް ވަޑައިގެން އެއްޗެތި އޮޅުންފިލުއްވާ އުޅުއްވައެވެ. މަދިނާގައި ހުންނެވި ދިގު މުއްދަތުގައި ތާބީޢި ބޭކަލެއްކަމުގައިވާ ސަޢީދު ބުނުލް މުޞައްޔިބުގެ އަރިހުންވެސް ތަޢުލީމް ޙާޞިލް ކުއެއްވިއެވެ. އެހެންކަމުން އެކަލޭގެފާނުގެ ޝަޚްޞިއްޔަތަށް މި ބޭބޭކަލުންގެ އަސަރުތައް ފޯރުމުގެ ނަތީޖާއަކީ ތަޤްވާވެރިކަމާއި ވަރަޢަވެރިކަމުގެ ތެރެއަށް އެކަލޭގެފާނުވެސް ވެދެވަޑައިގެންނެވުމެވެ.\nޚަލީފާކަން ލިބިވަޑައިގަތުމުގެ ކުރި\nޢުމަރު ބުން ޢަބްދުލްޢަޒީޒުގެ ޒުވާން ޢުމުރުފުޅު ހޭދަކުރެއްވީ މަދީނާގައެވެ. މިގޮތުގައި ހުންނަވަނިކޮށް ހިޖުރައިން 85 ވަނަ އަހަރު ބައްޕާފުޅު އަވަހާރަވިއެވެ. އެހިނދު ބޮޑުބޭބޭފުޅު ޢަބްދުލް މަލިކު ބުން މަރުވާން ގެ އަރިހަށް ގެންދަވައި، އެކަލޭގެފާނުގެ ދަރިކަނބަލުން ފާޠިމާ ބިންތު ޢަބްދުލްމަލިކާއި ކައިވެނި ކޮށްދެއްވިއެވެ. އަދި ދިމިޝްޤުގައި ގަނޑުވަރުތެރޭގައި ގެންގުޅުއްވިއެވެ. މިގޮތުގައި ވަލިދު ބުން ޢަބްދުލްމަލިކުގެ ވެރިކަމާއި ހަމަޔަށް ދިމިޝްޤުގައި ހުންނެވިއެވެ. އެއަށްފަހު ހިޖުރައިން 86 ވަނަ އަހަރު ޙިޖާޒުކަރައިގެ ވާލީކަން ދެއްވަވާފައި މަދީނާއަށް ފޮނުއްވިއެވެ. އެތާގައި7އަހަރު ވާންދެން ހުންނެވިއެވެ. އަދި އެކަލޭގެފާނު މީސްތަކުންނާއި މުޢާމަލާތުކޮށް އުޅުއްވުމުގައި ރިވެތި ގޮތްތައް ޚިޔާރުކުރެއްވިއެވެ. އަދި އެ ގޮތްތަކަކީ ތަޤުވާވެރިކަމާއި ވަރަޢަވެރިކަމުގެ ނަމޫނާއެއްކަމުގައި ބަލަންޖެހޭފަދަ ރިވެތި ގޮތްކޮޅެއްކަމުގައި ވިއެވެ. އެކަލޭގެފާނު މައްކާއާއި މަދީނާގެ ވެރިކަމުގައި ހުންނަވަނިކޮށް އެކަމުން ވަކިކުރެއްވީ ޙައްޖާޖު ބިން ޔޫސުފްގެ އެދިވަޑައިގެންނެވުމުގެ މަތިން ހިޖުރައިން 93 ވަނަ އަހަރުގައެވެ. އެހެންނަމަވެސް މިކަމުގެ ސަބަބުން ވަލީދުގެ އަރިހުގައި ޢުމަރު ބުން ޢަބްދުލްޢަޒީޒަށް ދެވިފައިވާ ދަރަޖައަކަށް އެއްވެސް ބަދަލެއް ނާދެއެވެ.\nޢުމަރު ބުން ޢަބްދުލްޢަޒިޒު ބޮޑުފުޅުވެގެންއައިއިރު އެއީ މުއްސަނދި އަދި އެކަމަށް ލޯބިކުރެއްވި ބޭކަލެކެވެ. އެކަލޭގެފާނު ހިންގަވާ މަގުގައި އަތަރުވަސް ހިފާވަރަށް އަތަރު ލައްވާ ބޭކަލެއްކަމުގައި ވިއެވެ. ހަމަ އެހެންމެ ފޭރާންކޮޅު ދިގުކުރެއްވުމާއި ހިނގުމުގައި ޚާއްޞަ ގޮތެއް ގެންގުޅުއްވުމާއި، އިސްތަށިފުޅު ރިތިކޮށް އޮމާންކޮށް ބެހެއްޓެވުންފަދަ އާދަތަކެއް ގެންގުޅުއްވިއެވެ. އެހެންނަމަވެސް ޚަލީފާކަމާއެކު މި ހުރިހައި ކަމެއް ބަދަލުވިއެވެ. ޚަލީފާކަމަށް އިސްވެވަޑައިގަތުމަށްފަހު އެކަލޭގެފާނުގެ ހެދުންކޮޅުތަކަކީ މިޞްރުގެ ދެރަ ފޭރާންކަމުގައި ބަލާ، 12 ދިރުހަމުގެ ފޭރާމެވެ.\nލިޔުންތެރިޔާ އަށް ﷲ ރަޙްމަތް ލައްވާށިއެވެ. ވަރަށް މުހިއަމުރު ދަނޑިވަޅެއްގައި މި ލިތިން ޝާއިއު ތިކިރެއްވީ. އުމަރު ބިން އަބްދުލް ޢަޒީޒް ގެ ވެރިކަމުގެ ދުވަސްވަރު ގެ ވާހަކަ އާއި އެއްކޮށް ލިޔުއްވިނަމަ ވ ރަނގަޅުވީސް. ލަސްތަކެއްނުވެ އެބައި ފެންނާނެކަމަށް އުންމީދު ކުރަން


Anehkaa Ves Nurahkaa Boduve, China Ge City Eh Furabandhu Kohfi - Vaguthu\nހަލުވިކަމާއެކު ފެތުރެމުންދާ ނުރައްކާތެރި ކޮރޯނާވައިރަސް (ކޮވިޑް-19) ގެ ނުރައްކާ ބޮޑުވެ، ޗައިނާގެ ސިޓީއެއް ފުރަބަންދު ކޮށްފިއެވެ.\nރިޕޯޓްތައް ބުނާގޮތުން ކޮވިޑް-19 ގެ ނުރައްކަލާއި ގުޅިގެން ފުރަބަންދުކޮށްފައި ވަނީ އެޤައުމާއި ރަޝިޔާ ގުޅޭ ބޯޑަރު ސަރަޙައްދުގައި އޮންނަ ސުއިފެންހޭ ނަމަކަށްކިޔާ ސިޓީ އެކެވެ. އެ ސިޓީ ފުރަބަންދުކޮށް، އާންމުން ބޭރަށް ނުނިކުތުމަށް މިހާރު އަންގާފައި ވާއިރު، މި ނިންމުން ނިންމާފައިވަނީ ފާއިތުވެދިޔަ ދުވަސްތަކުގައި އެ ސިޓީން ކޮވިޑް-19 ގެ އާ ކޭސްތަކެއް ފެންމަތިވުމާއި ގުޅިގެންނެވެ.\nޗައިނާގެ ބައެއް ނޫސްތަކުގައި މިކަމާއި ގުޅޭގޮތުން ބުނެފައިވާ ގޮތުގައި، އެ ސިޓީން މިދިޔަ އަންގާރަ ދުވަހު 25 މީހަކު ވަނީ ކޮވިޑް-19 އަށް ފައްސިވެފައެވެ. މިއީ ފާއިތުވެދިޔަ ދުވަސްތަކާއި އަޅާބަލާއިރު އެ ސިޓީން އެންމެ ގިނަ އަދަދަކަށް މީހުން މި ވައިރަސް އަށް ފައްސިވި ފަހަރު ކަމަށް ވެއެވެ.\nމިކަމާއި ގުޅިގެން އެ ސިޓީ އޮންނަ ޕްރޮވިންސުގެ، ޕްރޮވިންޝިއަލް އޮފީހުގެ އޮފިޝަލުންނާއި ހަވާލާދީ ނޫސްތަކުގައި ބުނެފައިވާ ގޮތުގައި، އެ ސިޓީގައި ވައިރަސް ފެތުރެމުން ދަނީ ރަޝިޔާ ބޯޑަރުން އެތެރެވާ މީހުންގެ ފަރާތުން ކަމަށެވެ.\nރަޝިޔާ އިން މި ސިޓީ މެދުވެރިކޮށް ޗައިނާއަށް އެތެރެވާ މީހުންގެ ތެރެއިން ގިނަ ބަޔަކު ވައިރަސް އަށް ފައްސިވަމުން ދާއިރު، ރަޝިޔާއަކީ ވެސް މިވަގުތު ކޮވިޑް-19 ގެ ނުރައްކާ ބޮޑުވެފައިވާ ޤައުމުތަކުގެ ތެރެއިން ޤައުމެކެވެ. އެގޮތުން މިދިޔަ 24 ގަޑިއިރުތެރޭ އެކަނިވެސް 1175 މީހަކު ހިމެނޭހެން ރަޝިޔާއިން ޖުމްލަ 8672 މީހަކު ކޮވިޑް-19 އަށް ފައްސިވެފައި ވެއެވެ.\nކޮވިޑް-19 ގެ ނުރައްކަލަށް ޗައިނާގެ ސިޓީއެއް ފުރަބަންދުކޮށްފައި ވާއިރު، ޗައިނާއަކީ އެންމެ ފުރަތަމަ މި ވައިރަސް ފެނުނު ޤައުމެވެ. މިދިޔަ އަހަރުގެ ފަހުކޮޅު މި ވައިރަސް އެންމެ ފުރަތަމަ ފެނިފައި ވަނީ ޗައިނާގެ ހުބޭއި ޕްރޮވިންސުގެ ހުއާން ސިޓީންނެވެ. އެއަށްފަހު އާދަޔާއި ޚިލާފަށް ހަލުވިކަމާއެކު ޗައިނާގެ އެކި ކަންކޮޅުތަކަށް މި ވައިރަސް ފެތުރިފައިވާއިރު، މިހާތަނަށް އެޤައުމުން ބަލި ޖެހުނު މީހުންގެ ޖުމްލަ އަދަދު 81802 އަށް އަރައެވެ.\nވައިރަސްގެ ފުރަތަމަކޮޅު ޗައިނާގައި ބާރަށް މި ބަލިމަޑުކަން ފެތުރި މުޅި ޤައުމަށް ނުރައްކާ ކުރިމަތިވެފައި އޮތްނަމަވެސް، ފަހުން އެޤައުމުގައި ވައިރަސް ފެތުރޭ މިންވަރު ވަނީ ވަރަށް ބޮޑަށް ކޮންޓްރޯލް ވެފައެވެ. ރިޕޯޓްތައް ބުނާގޮތުގައި އެންމެ ފުރަތަމަ މި ވައިރަސް ފެނުނު ހުއާން ސިޓީން މިދިޔަ ތިން ހަފްތާ ތެރޭގައި ވެސް ކޮވިޑް-19 އަށް ފައްސިވެފައި ވަނީ ތިން މީހުންނެވެ.


Khaleel aai J4 anekkaaves kurimathi lumakah! | Mihaaru\nޚަލީލް (ކ) އާއި ޖޭފޯ: ޚަލީލް ގޮނޑި ކާމިޔާބު ކުރެއްވީ އެންމެ ވޯޓެއްގެ ތަފާތުން. --ފޮޓޯ/މިހާރު\n03 ފެބުރުއަރީ 2019 - 14:07 18 comments\nއެޕްރީލް6ގައި އޮންނަ އިންތިޚާބުގައި ވެސް އެ ދާއިރާގައި އޮތީ އެ ދެ ބޭފުޅުންގެ ކުރިމަތިލެއްވުމެކެވެ.\nޚަލީލް މެމްބަރު ކަން ހޯއްދެވީ، އޭރު މިނިވަން ކެންޑިޑޭޓެއްގެ ގޮތުގައި ވާދަކުރައްވަ އެވެ. ޕީޕީއެމްގެ ކެންޑިޑޭޓަކީ އޭރު ޖޭފޯ އެވެ. މިފަހަރު އޭގެ އިދިކޮޅެވެ. ޕީޕީއެމްގެ ޓިކެޓްގައި ޚަލީލް ކުރިމަތިލައްވާ އިރު ޖޭފޯ ނުކުންނަވަނީ މިނިވަން ކެންޑިޑޭޓެއްގެ ގޮތުގަ އެވެ.\nކުރީގެ އިންތިޚާބުގައި ނިލަންދޫ ދާއިރާގެ ވޯޓާ މެދު ޝައްކު އުފެދި ގިނަ ޝަކުވާތަކެއް ހުށަހެޅުމުން އިލެކްޝަންސް ކޮމިޝަނުން އަލުން ގުނަން ވެސް ޖެހުނެވެ. އެ ޝައްކު ފިލައި ގޮނޑި ކަށަވަރުވީ، އެއް ވޯޓު ޚަލީލްގެ ކޮޅަށް ބުރަވެގެންނެވެ.\nދެ ބޭފުޅުން ނިސްބަތްވަނީ، ނިލަންދޫގެ އެންމެ ބޮޑު އެއް އާއިލާ އަށް ކަމަށް ވުމުން، މި އިންތިޚާބުގައި ވެސް ރަށުގެ ވޯޓު ދެ ފަޅި އަށް ބެހިގެންދާނެ އެވެ.\nދެ ބޭފުޅުންގެ އިތުރުން ނިލަންދޫ ދާއިރާ އަށް ދެ މީހަކު ކުރިމަތިލަ އެވެ. އެއީ، މިނިވަން ކެންޑިޑޭޓެއްގެ ގޮތުގައި ފުލުހުންގެ ކުރީގެ ސްޕޯކްސް ޕާސަން އިސްމާއިލް އަލީ އާއި އަދާލަތު ޕާޓީގެ ކެންޑިޑޭޓެކެވެ. މަޖިލީހުގެ ހުރިހާ ގޮނޑިތަކަށް ކުރިމަތިލާން ނިންމި އެމްޑީޕީން ދޫކޮށްލި ހަމައެކަނި ދާއިރާ އަކީ ވެސް މި އެވެ.\nމިދިޔަ ސެޕްޓެމްބަރު މަހު ބޭއްވި ރިޔާސީ އިންތިޚާބުގައި އެ އަތޮޅުން އަޣުލަބިއްޔަތު ވޯޓު ލިބިވަޑައިގަތީ ކުރީގެ ރައީސް އަބްދުﷲ ޔާމީނަށެވެ.\nއިތުރު ލިޔުންތައް ޕީޕީއެމް މެމްބަރު އަބްދުﷲ ޚަލީލް ރައްޔިތުންގެ މަޖިލީހުގެ އިންތިޚާބު 2019 މެމްބަރު އަބްދުލްމުހްސިން ހަމީދު (ނިލަންދޫ) ރައްޔިތުންގެ މަޖިލިސް


Saaho akee french film'eh ge copy'eh kamah bunefi\nލުއި ޚަބަރު - ސާހޯ\nސާހޯ އަކީ ފްރެންޗް ފިލްމެއްގެ ކޮޕީއެއް ކަމަށް ބުނެފި\nސާހޯގެ ޑައިރެކްޓަރު އެވާހަކަތައް ދޮގުކުރޭ\nކ. މާލެ9ސެޕްޓެންބަރ 2019 | ހޯމަ 12:29 1,125\nފްރެންޗް ފިލްމު ލާގޯ ވިންޗް އަދި ސާހޯގެ ޕޯސްޓަރު - ޓްވިޓަރ\nޕްރަބާސްއާ ޝްރައްދާގެ ފިލްމު ''ސާހޯ'' އަކީ 2008 ވަނަ އަހަރު ނެރުނު ފްރެންޗް ފިލްމު '' ލާގޯ ވިންޗް'' ގެ ކޮޕީއެއް ކަމަށް ބުނެފިއެވެ.\nއެ ފިލްމުގެ ޑައިރެކްޓަރު ޖެރޯމް ސައްލެ ވަނީ ސާހޯ އިން އޭނާގެ މަސައްކަތް ކޮޕީ ކޮށްފައިވާ ކަމަށް ބުނެ ޓްވީޓެއް ކޮށްފައެވެ. ސާހޯ އިން އޭނާގެ މަސައްކަތް ''ވަގަށް'' ނަގާފައިވާ ކަމަށް ޖެރޯމް ވަނީ ތުހުމަތު ކޮށްފައެެވެ. މިއީ ޖެރޯމްގެ މިފަދަ ތުހުމަތު ތަކެއް ކުރި ފުރަތަމަ ފަހަރެއް ނޫނެވެ. މިދިޔަ އަހަރު ނެރުނު ތެލަގޫ ފިލްމު އަގްނަޔާތަވާސީ އަކީ ވެސް ''ލާގޯ ވިންޗް'' ކޮޕީކޮށްގެން ހަދާފައިވާ ފިލްމެއް ކަމަށް ޖެރޯމް ވަނީ މީގެ ކުރިން ބުނެފައެވެ.\nޖެރޯމްގެ އެ ތުހުމަތުތަކަށް ރައްދުދެމުން ސާހޯގެ ޕްރޮޑިއުސަރު ސުޖީތް ބުނީ، އެ ފިލްމަކީ ކޮޕީއެއް ކަމަށް ބުނާ މީހުން ފުރަތަމަ ފިލްމު ނުބަލައި ވާހަކަ ދައްކަނީ ކަމަށެވެ. އެހެން ނަމަވެސް އެ ފިލްމަށް ލިބެމުންދާ ތާއިދު އަދިވެސް ދަނި އިތުުރުވަމުން ކަމަށް ސުޖީތް ވަނީ ބުނެފައެވެ.\nޖުމްލަ 350 ކްރޯޑް ރުޕީސްގެ ބަޖެޓަކުން ހެދި ސާހޯ ފިލްމަށް އަށް ދުވަހުން މިހާތަނަށް 280 ކްރޯޑް ވަނި ލިބިފައެވެ. މިދިޔަ މަހުގެ 29 ވަނަ ދުވަހު ނެރުނު އެ ފިލްމްވަނީ ހިންދީ ބަހުގެ އިތުރުން ޓެމިލް، ތެލުގު އަދި މަލަޔާލަމް އިން ރިލީޒް ކޮށްފައެވެ. ސުޖީތް ޑައިރެކްޓް ކޮށްފައިވާ މި އެކްޝަން ތްރީލާގައި ޕަރްބާސް އާއި ޝްރައްދާގެ އިތުރުން ނީލް ނިތިން މުކޭޝް، ޗަންކީ ޕާންޑޭ، ޖެކީ ޝްރޯފް އަދި މަންދިރާ ބޭދީ ފެނިގެން ދެއެވެ.


މަންމަގެ ހިތުލޯތްބަށް ނިމުމެއް ނެތެވެ. — Ihavandhoo.com\n15 އޭޕުރީލު 20140މުހައްމަދު އިމްރާން\nއަހަރެންގެ މަންމަ އޮތީ ވަރަށްބޮޑަށް ބަލިވެފައެވެ. މަންމަ ހަނގުރާމަކުރަމުން އެދަނީ، ސިކުނޑީގެ ކެންސަރާއެވެ. މަންމަ ގުނަމުން އެދަނީ ހަޔާތުގެ އެންމެ ފަހު މިނިޓް ތަކެވެ. އަހަރެންގެ މަންމަގެ ކައިރީގައި، ޑޮކްޓަރުންނާއި ނަރުހުން ހަރަކާތްތެރިވަމުން ދެއެވެ. އެމީހުންގެ މޫނުމަތިން ފާޅުވަމުންދަނީ ނާއުންމީދުގެ ކުލަވަރުތަކެވެ. އަންހަރެންގެ އިތުރުން މަންމައަށް އަވަސް ޝިފާއަކަށްއެދި، ބައްޕަވެސް ހިތާހިތުން ދުޢާ ކުރަމުން ދިއައެވެ. އާއިލާގެ އެހެން މެންބަރުންވެސް މެއެވެ.\nޑޮކްޓަރުންނާއި ނަރުހުން، މަންމަގެ ވަށައިގެން ލެވިފައިވާ ފަރުދާ ދުރުކޮށްލާ ބޭރަށް ނުކުތީ އެވަގުތުއެވެ. އަހަރެންގެ ހިތް ބާރަށް ތެޅިގަތެވެ. ވިންދު އަވަސްވެގެން ދިއައެވެ. ބައްޕަގެ މޫނަށް ބަލައިލީމެވެ. ބައްޕަ އަލި ނިއްކުރިމަތިން، ދާތިކިތައް ފޫދާލިއެވެ. ޑޮކްޓަރާ ދިމާއަށް ބައްޕަ ބަލަމުން ދިއައީ ސުވާލުގެ ނަޒަރަކުންނެވެ.\nޑޮކްޓަރު ދެފަރާތައް ބޯހޫރާލީ ލަސްލަހުންނެވެ. މަންމަގެ ފުރާނަ ސަލާމަތް ކޮށް ނުދެވުނީތީ މަޢާފުކުރާށޭ ބުނާފަދައެވެ. އަހަރެންނަށް، ޑޮކްޓަރުގެ އެއިޝާރާތުގެ މާނަ ކުރެވުނެވެ. އިހްތިޔާރަކާނުލާ އަހަރެންގެ ލޮލުން ކަރުނަ ފޫދާލިއެވެ. ބައްޕަ އަހަރެންގެ ގައިގާ އޮޅުލައިގަތުމުން އަހަރެން "ބަޑިފަޅައިގެން" ދިއައެވެ. އަޑު ހިންދަން މަސައްކަތް ކުރިނަމަވެސް އެކަން ކާމިޔާބެއް ނުވިއެވެ. އަހަރެންގެ ލޮލުން ކަރުނަ ހުސްވަންދެން ރުއީމެވެ. ހިތް ފުރެންދެން ރުއީމެވެ.\nއަހަރެން ގެއަށް ދިއައީ ކާރުގައެވެ. ބައްޕަގެ އުނގުގައި ބޯއަޅާލައިގެން ކާރުގެ ފަހަތު ސީޓްގައި އަހަރެން އޮތް އިރުވެސް އަހަރެންނަށް ގިސްލެވެއެވެ. އެގޮތުގައި ފަނަރަ މިނެޓް ހޭދަކޮށް ގެއަށް އައީމެވެ.\nގެއަށް ވަދެވުމާއެކުގައި މަންމަގެ ހަނދާންތައް އާވާން ފެށިއެވެ. ސިޓިންގ ރޫމުގައި މަންމަ، އަހަރެންނާ އެކުގައި ކުޅެން ހޭދަކުރި ވަގުތުތަކުގެ ހަނދާނެވެ. ކައިގެ މޭޒުމަތީގައި އަހަރެން ބައިންދައިގެން މަންމަގެ ލޯބިލޯބި އަތުން އަހަރެންނަށް ކާންދޭ ހަނދާނެވެ. ގޭގެ ތެރޭގައި އަހަރެންނާ އެކުގައި ދުވެ، ފީކޮއި ކުޅެ އުޅޭ ހަނދާނެވެ. އާހުއެވެ. އެހަނދާންތައް އަހަރެން ރޮއްވާލައިފިއެވެ.\nގިސްލެވޭ ހާލު، މަންމަގެ ހަނދާންތަކުން ހިތަށް ތަދުވަމުން ދިއެވެ. ކޮޓަރިތެރެއަށްވަދެ އެނދުމަތީ އޮށޯއޮވެ، ހިތްފުރޭންދެން ރޯލާހިތްވިއެވެ. ކޮޓަރިއަށް ވަދެވުމާއެކުގައި، އަނެއްކައިވެސް މަންމަގެ ހަނދާންތަކެވެ. ތަންމަތީގައި ބާއްވާލައިގެން އަހަރެންގެ ބޮލުގައި ފިރުމައިދިން ހަނދާންތަކެވެ. ވާހަކަ ކިޔާދޭ ހަނދާނެވެ.\nއަހަރެންގެ ލޮލުގައި އަޅައިގަތީ އަހަރެންގެ ލިޔާ މޭޒުމަތީގައި އޮތް ގަނޑުކޮޅެވެ. އެގަނޑުކޮޅު ނަގާ ނިއުޅާލީމެވެ. އޭގެތެރެއިން ބޭސްގުޅައެއް ވެއްޓުނެވެ. އަހަރެން އެނަގައި ކިޔާލީމެވެ.\n" ދަރިފުޅާ، މަންމައަށް އެނގޭ ދަރިފުޅު ވަރަށް ގިނައިން ރުއިކަން. ދަރިފުޅު އެހާގިނައިން ރޮއިފި ނަމަ ދަރިފުޅަށް އަރިދަފުސް ޖެހޭނެ. މިބޭސްގުޅަ ކައިލާތި. ދަރިފުޅުދެކެ ލޯބިވާ މަންމަ. "\nމަންމަ ކިހާ އޯގާތެރި ހެއްޔެވެ؟ މަންމަ އަހަރެންގެ މަތިން އަބަދުވެސް ހަނދާންކުރެއެވެ. ކިތަންމެ ކައިރީގައިވިޔަސް، ކިތަންމެ ދުރުގައިވިޔަސް މެއެވެ. މަންމަގެ ހިތުގައިވާ ލޯތްބައް ނިމުމެއް ނެތެވެ.


އަންހެނުންގެ ޙައްޤުތަކުގެ ޙަޤީޤަތް 17 – DhiSalafiyyah\nއަންހެނުންގެ ޙައްޤުތަކުގެ ޙަޤީޤަތް 17\n05/12/2015 އުޚްތުން, ޢާންމު ލިޔުންއައްޝައިޚް އިބްރާހީމް ޔާމީން\nދެމަފިރިންނީ ޢުމުރު އެކުގައި ހޭދަކޮށް އާއިލާއެއް ބިނާކުރުމަށްޓަކައި ދެމީހުންމެ އެއްބަސްވެ ޢަހުދުވެފައިވާ ދެމީހުންނެވެ. އަދި ދެމީހުންވެސްވަނީ އެކަކު އަނެކަކުގެ ފަރާތުން ހިތުން ރުހުމުން އެތައް ބޭނުންތަކެއް ފުއްދާފައެވެ. އެހެންކަމުން އެކަކުވެސް އަނެކާއަށް ދީފައިވާ އެއްޗެއް އަތުލުމީ ރަނގަޅުގޮތެއް ނޫނެވެ. ކައިވެނީގެ ރަނާ ބެހޭގޮތުން ﷲ ވަޙީކުރައްވާފައިވެއެވެ.\nوَكَيْفَ تَأْخُذُونَهُ وَقَدْ أَفْضَىٰ بَعْضُكُمْ إِلَىٰ بَعْضٍ وَأَخَذْنَ مِنكُم مِّيثَاقًا غَلِيظًا ﴿٢١﴾ [سورة النساء]\nމާނައީ:” ތިޔަބައިމީހުން އެތަކެތި އަތުލަނީ ކޮންފަދަޔަކުން ހެއްޔެވެ؟ ތިޔަބައިމީހުންގެ ތެރެއިން އެއްބަޔަކުވަނީ އަނެއްބަޔަކާއެކު އެއްދާންކޮށްފައެވެ. އަދި، އެކަނބަލުންވަނީ، ތިޔަބައިމީހުންގެ ކިބައިން ގަދަވެގެންވާ ޢަހުދެއް ހިފާފައެވެ.”\nކައިވެނީގެ ގުޅުމުގެ ސަބަބުން ދެމީހުންނަށްވެސް އެކަކު އަނެކަކަށް ވާ ޙައްޤުތަކެއް ވެއެވެ.\nوَلَهُنَّ مِثْلُ الَّذِي عَلَيْهِنَّ بِالْمَعْرُوفِ ۚ وَلِلرِّجَالِ عَلَيْهِنَّ دَرَجَةٌ ۗ وَاللَّـهُ عَزِيزٌ حَكِيمٌ ﴿٢٢٨﴾ [سورة البقرة]\nމާނައީ:” ޝަރުޢީ ހަމައިން (ފިރިންނަށް އަދާކުރުން) އެކަނބަލުންގެ މައްޗަށް ވާޖިބުވެގެންވާފަދަ ކަންތައްތައް (ފިރިންގެ ފަރާތުން) އެކަނބަލުންނަށްވެސް ޙައްޤުވެގެން ވެއެވެ. އަދި އެކަނބަލުންގެ މައްޗަށް ފިރިހެނުންނަށް ދަރަޖައެއް ލިބިގެންވެއެވެ. اللَّه އީ، ޢަޒީޒުވަންތަ، ޙަކީމްވަންތަ ރަސްކަލާނގެއެވެ.”\nﷲ ތަޢާލާވަނީ މިއާޔަތުގައި ދެމީހުންގެ މައްޗަށްވެސް ވާޖިބުތަކެއް ވާކަން ބަޔާންކުރައްވާފައެވެ. މިއާޔަތުގައި ފިރިހެނުންނަށް ދަރަޖައެއް ލިބިގެންވާކަން ބަޔާންކުރައްވާފައި އެބަވެއެވެ. ނަމަވެސް އެއީ އަންހެނާ ދައްވުމެއް ނޫނެވެ. އެއީ އޭނާއަށް ލިބުނު ލުއި ފަސޭހައެކެވެ. އެއީ މިއާޔަތުގައި އެވާ ދަރަޖައިގެ ތަފްޞީލް އަންނަނިވި އާޔަތުން ބަލާލުމުން އެވީގޮތް ރަންގަޅަށް އެނގިގެންދާތީއެވެ.\n(الرِّجَالُ قَوَّامُونَ عَلَى النِّسَاءِ بِمَا فَضَّلَ اللَّـهُ بَعْضَهُمْ عَلَىٰ بَعْضٍ وَبِمَا أَنفَقُوا مِنْ أَمْوَالِهِمْ…) [سورة النساء ٣٤]\nމާނައީ:”ފިރިހެނުންނަކީ، އަންހެނުންގެ މައްޗަށް ރައްކާތެރިވެ ބެލެހެއްޓުމުގައި ޤާއިމް ވެގެންތިބޭ ބަޔެކެވެ. (އެއީ) އެއުރެންގެ އެއްބަޔެއްގެ މައްޗަށް އަނެއްބަޔަކު اللَّه މާތްކުރައްވައި، އިތުރުކުރައްވާފައިވާ ކަމަށްޓަކައެވެ. އަދި، އެއުރެންގެ މުދަލުން ހޭދަކޮށްފައިވާ ކަމަށްޓަކައެވެ.”


Bappa Eve. Ahannah Rahum Kuraasheve. – Iru\nބައްޕާއެވެ. އަހަންނަށް ރަޙުމްކުރާށެވެ.\nލަހޫ· 25 ޖަނަވަރީ 2020\nއިންސާނީ މުޖުތަމަޢުތަކުން މިއަދު ފެންނަމުންދާ މަންޒަރުތަކާއި، އިވޭ އަޑުތަކާއި ހިނގާ ޙާދިޘާތަކުން މީހަކު ފިއްކަނޑައިގެންދާވަރު ވެއެވެ. ކުޑަކުޑަ ކުދީންނާމެދު ހިންގޭ ބޮޑެތި ޖަރީމާތަކުން ހިތްތަކަށް ބިރުވެރިކަންވެރިވެއެވެ. މައިންނާއި ބަފައިންނާއި އަމިއްލަ ދަރީން ވަކި ކުރަން ނޭނގޭ އިންސާނުންގެ ސިފައިގައި، އިންސާނީ ޠަބީޢަތު ގެއްލިފައިވާ މީހުންވެސް ދިރިއުޅޭތީއެވެ.\nމަޢުސޫމު ޅަދަރީން ބެލެހެއްޓުމާއި އަޅާލުމުގެ ޒިންމާ އުފުލުމާ ހަވާލުވެވިފައިވާ ފަރާތްތަކުން އެ ޅަދަރީންނަށް ޖިންސީ ގޯނާއާއި ޖިސްމާނީ އަނިޔާތައްދޭ ހިނދު، އަހުރެމެންނަށް ތިޔަ ފަދަ އަނިޔާތަކާއި ގޯނާތައް ތިޔަކުރަނީ، އަހުރެމެން ކޮން ކުށެއްކޮށްގެންތޯ އެ މަޢުޞޫމު ދަރީން ސުވާލުކުރާނެ ކަމާއިމެދު މި ލާއިންސާނީ އަމަލު ހިންގާ ފަރާތްތަކުން ނުވިސްނަނީތޯއެވެ.\nއެކުޑަ ކުޑަ ތުއްތު މައުސޫމް ކުޑަކުދީން ބޮޑެތި މީހުންގެ ކިބައިން އެދެނީ ހަމައެކަނި އެކުދިންނަށް އާޅާލައި އޯގާތެރިވުމަށެވެ. މާތްﷲ އެ ކުދީންގެ ޖިސްމާއި ނަފްސުގެ ޠަބަޢީ ސިފަތައް ބިނާކޮށްފައިވަނީ، ކުލުނާއި ރައްކާތެރިކަން ލިބިދިނުމުގެ މައްޗަށެވެ.\nކުދިން ތަރުބިއްޔަތުކުރުމުގެ މައްސޫލިއްޔަތު އެންމެ ބޮޑަށް ގުޅިފައިވަނީ ޢާއިލާއާއެވެ. ދެން މުޖްތަމަޢުގައި ހުންނަ ތަރުބަވީ މުއައްސަސާތަކާއެވެ. އަދި ކޮންމެ ފަރުދެއްގެ ކޮނޑުގައިވެސް މި މައްސޫލިއްޔަތު އެޅިފައިވެއެވެ. އެއީ އެކުއްޖާގެ މުދައްރިސް، ބޭބެ، ދުރުތާތިމާގެ މީހެއް ނުވަތަ ކައިރީގައި ހުންނަ ފިހާރައިގެ ސޭޓު ކަމުގައި ވީނަމަވެސް އެވެ. އެހެންކަމުން މުޖުތަމައުއެއްގައި ޅަދަރިން ރަނގަޅުގޮތުގައި ބޮޑުކުރުމަށްޓަކައި މައިންބަފައިންގެ އިތުރުން ކޮންމެ ފަރުދެއް ވެސް އެފަރުދެއްގެ ޒިންމާ ނަންގަވަމާތޯއެވެ.\nމައިންބަފައިން، އޭނާގެ ދަރިއަށް ފައިދާހުރި ކަންތައްތައް އުނގަންނައި ނުދީ، އެދަރި ބޭކާރުގޮތުގައި ދޫކޮށްލައި އިޙުމާލުވެއްޖެނަމަ އެއީ އޭނާއަށް ދެވޭ ބޮޑު އިހާނާތެކެވެ. ގިނަ ދަރިންގެ އަޚްލާޤް ގޯސްވެ، ހަލާކުވެގެން ދިޔުމުގެ ސަބަބަކީ އެދަރިންގެ މައިންބަފައިން، އެދަރިންގެ ތަރުބިއްޔަތުގައި އިހުމާލު ވުމެވެ. އަދި ދީނުގެ ފަރުޟުތަކާއި ސުއްނަތްތައް އެދަރިންނަށް އުނގަންނައި ދީފައި ނުވުމެވެ. އޭގެ ސަބަބުން އެދަރިންގެ މައިންބަފައިން މުސްކުޅިވާ ދުވަހު، އެދަރިންގެ ފަރާތުން އެމައިންބަފައިންނަށްވެސް ފައިދާއެއް ނުކުރެއެވެ. އެފަދަ ދަރިން ބުނެއެވެ. އޭ ބައްޕާއެވެ. ބައްޕަ އަހަރެން ކުޑައިރު އަހަރެންނާ އަޅާނުލީމުއެވެ. އެހެންކަމުން މިއަދު ބައްޕަ މުސްކުޅިވީ ދުވަހު އަހަރެންވެސް ބައްޕައާ އަޅާނުލަމެވެ.\nކުޑަކުދީންނަށް ރަޙުމުނުކުރާ މީހުންނަކީ، އެބައެއްގެ ހިތްތަކުން ރަޙްމަތާއި ކުލުނުވެރިކަން ނެތިކުރައްވާފައިވާ އަނިޔާވެރި ބަޔެކެވެ. އިންސާނުންގެ ސިފާގައި ތިބި ނުބައި މަޚްލޫޤުންތަކެކެވެ. ނަމަވެސް މާތްﷲ އިންސާނުން ހައްދަވާފައިވަނީ ތެދުމަގަށް ރުޖޫއަވުމަށް ކަމަށް ވީހިނދު، ފާފަކުރަން ދެވި ހިފާފައި ތިބޭ މީހުންނަށްވެސް އެކަމުން ސަލާމަތްވެވޭނެއެވެ. އެފަދަ މީހުން ފުރަތަމަ ކަމެއްގެ ގޮތުން ކުރަން އޮތް ކަމަކީ ފާފަކުރެވޭ ހާލަތާއި ފާފަކުރަން ޝައުޤްވެރިވާ ސަބަބު ހޯދުމެވެ. އަދި އެފަދަކަން ކަމަށް ހައްލެއް ހޯދުމެވެ. ހަމަ އެއާއިއެކު ގިނަގިނައިން އިޚްލާޞްތެރިކަމާއިއެކު ތައުބާވުން ގިނަ ކުރުމެވެ. ގިނަގިނައިން ތައުބާވާނަމަ ﷲ ތަޢާލާ މަގު ދައްކަވާނެތެވެ!


Raees Nasheedh Keyolhu Tag Koh Kuri Tweetun Idhikolhu Candidate Ah Bodu Lolhumeh! - AO News\nމާރިޗް 29 ވަނަ ދުވަހު ރައްޔިތުންގެ މަޖިލީހުގެ ރައީސް އަދި އެމް.ޑީ.ޕީ ގެ ރައީސް މުޙައްމަދު ނަޝީދު ވަނީ ލޯކަލް ކައުންސިލް އިންތިހާބުގައި ގދ. އަތޮޅު ކައުންސިލް ރައީސްގެ ގޮނޑިއަށް ކުރިމަތިލާފައިވާ މުހައްމަދު ހަސަން (ކެޔޮޅު) އަށް ވޯޓު ދެއްވުމަށްވުރެ ބުއްދިވެރިކަމެއް ނެތްކަމަށް ބުނެ ޓުވީޓް ކޮށްފައެވެ.\n“ހުވަދޫ އެންމެންގެ ވޯޓް އަތޮޅު ކައުންސިލް ރައީސްކަމަށް އެމް.ޑީ.ޕީ އިން ވާދަކުރައްވާ ކެޔޮޅު މުޙައްމަދަށް ދެއްވުމަށްވުރެ ބުއްދިވެރިކަމެއް ނެތްކަމަށް އަޅުގަނޑަށް ފެންނަނީ. އެމް.ޑީ.ޕީ އަކީ ހުވަދޫ އެދޭ މިންވަރަށް ވެރިކަން އުފެއްދި ޕާޓީ. އެންމެންގެ ވޯޓް ތިލަފަތަށް” މުހައްމަދު ނަޝީދު\nHuvadhoo enmenge vote Atoll Council Raees kamah MDP in vaadhakuravva Keyolhu Mohamed @mKeyolhu ah dhevvumahvure buhdhiverikameh neiykamah alhugadah fennanee. MDP akee Huvadhoo edhey minvarah verikan ufehdhi party. Enmenge vote thilafathah#RahvehiFathispic.twitter.com/gorN15EkGV\n— Mohamed Nasheed (@MohamedNasheed) March 29, 2021\nއިންތިހާބު ދުވަސްވަރާއި ދިމާކޮށް ވެރިކަންކުރާ ޕާޓީގެ ލީޑަރުންނާއި ސަރުކާރުގެ އެކިއެކި މިނިސްޓަރުން ވެސް އެކި ގޮތްގޮތަށް އެމް.ޑީ.ޕީ ގެ ކެންޑިޑޭޓުންނަށް ތާއީދުކޮށް ސޯޝަލް މީޑިއާގައި ދަނީ ޕޯސްޓްތައް އާއްމު ކުރަމުންނެވެ. އެހެންނަމަވެސް، ނަޝީދުގެ މިފަދަ ޕޯސްޓްއަކުން ހުވަދުއަތޮޅުގެ ރައްޔިތުންނަށް ކުރާނެ އަސަރު ބޮޑު ވާނެއެވެ. ސަރުކާރުގެ ދެން ތިބި މިނިސްޓަރުންނަށް ނުކުރާ އިތުބާރެއް ނަޝީދަށް ކުރާނެ އެތައް ރައްޔިތުންނެއް ހުވަދުއަތޮޅުގައި ތިބޭނެކަމީ ޝައްކެއް ވެސް އޮތް ކަމެއް ނޫނެވެ.\nރައީސް އިބްރާހިމް މުހައްމަދު ސާލިހު ވެރިކަމާއި ހަވާލުވެގެން، ޕަބްލިކް ވާރކްސްގެ ރީޖަނަލް މެނޭޖަރެއްގެ ގޮތުގައި ސަރުކާރުގެ މަޤާމަކާއި އެންމެ ފުރަތަމަ ކެޔޮޅު ހަވާލުވި ފަހުންވެސް ކެޔޮޅު ވަނީ އޭނާގެ ހުރި ތަފާތު ދައްކާފައެވެ. ގދ. ތިނަދޫގެ އިތުރުން އެ އަތޮޅުގެ އެހެނިހެން ރަށްރަށަށްވެސް އުޖާލާ ފަތިހެއް ދެއްކުމުގެ މަސައްކަތް އިންތިހާބުގެ މާކުރިން ފައްޓަވާފައެވެ.\nމިހާރު ޕްލޭނިންގ މިނިސްޓްރީގެ ސީނިއަރ އެގްޒެކެޓިވް ޑައިރެކްޓަރެއްގެ ގޮތިގައި ސިޔާސީ މަގާމެއްގައި މަސައްކަތްކުރައްވަމުން ވެސް ޕަބްލިކް ވާރކްސްގެ ވެހިކަލްތަކާއި މުވައްޒަފުންގެ އެހީތެރިކަމާއެކު ހުވަދުއަތޮޅުގެ ރަށްރަށުގެ މަގުތަކާއި ހުސް ބިންތައް އެންމެ އެދެވޭގޮތުގައި ގުދުރަތީ ރީތި ސިފައެއްގައި ބޭއްވުމަށް ކެޔޮޅު ވަނީ އެތައް މަސައްކަތްތަކެއް ކޮށްދެއްވާފައެވެ.\nހުވަދުއަތޮޅުގެ އެންމެހާ ރައްޔިތުން އެންމެ ބޮޑު ސަމާލުކަމެއް ދެމުން އަންނަ އެއް ތަނެއްގެ ގޮތުގައި ފާހަގަވެފައި އޮންނަ ގދ. ކާޑެއްދޫ އެއަރޕޯރޓް އާރޯ ކުރުމުގެ މަސައްކަތް އެތައް ފަހަރެއްގެ މަތިން ކެޔޮޅު އިސްކޮށް ހުންނަވައިގެން ވަނީ ކުރިއަށް ގެންގޮސްފައެވެ.\nތެދެކެވެ. ކެޔޮޅަކީ އެންމެ ކުރީއްސުރެވެސް ނަޝީދު އާއި ގާތް ގުޅުމެއް ބާއްވާ މީހެކެވެ. މަސްވެރިއެއްގެ ގޮތުގައި ހުރެ މަސްވެރިންގެ އަޑު ސަރުކާރާއި ހަމައަށް ފޯރުކޮށްދިނުމުގައި ހުވަދުއަތޮޅުން އެންމެ އިސް ސަފުގައި ހުންނަ މީހަކީ ކެޔޮޅެވެ. އެމް.ޑީ.ޕީ ސަރުކާރުގައި ވެސް ޕި.ޕީ.އެމް ގެ ސަރުކާރުގައި ވެސް މަސްވެރިކަމާއި ބެހޭ މަޝްރޫއެއް އެ އަތޮޅުގައި ފެއްޓޭއިރު އެތަނެއްގައި ކެޔޮޅު ނުހުރެއް ނުދެއެވެ. އެ މަޝްރޫއެއްގެ ހުރި ރަނގަޅު ކަމެއްގެ ވާހަކަ ދައްކައި ސަރުކާރަށް ތައުރީފްކޮށް، އެ މަޝްރޫއެއްގައި އިތުރަށް ފުރިހަމަކުރުމަށް ހުންނަން ފެންނަކަމަށް މަސްވެރިން ދެކޭގޮތް ހާމަކޮށްދޭން ކެޔޮޅު ހުރެއެވެ.\nއިދިކޮޅު ކެންޑިޑޭޓަށް މިއަދު އިންތިހާބާއި ދިމާކޮށް އެ އަތޮޅުގެ މަސްވެރިންނާއި އޮޑިވެރިން ފެނުނަސް، ކެޔޮޅަށް “ކެޔޮޅު” ކިޔަނީ ވެސް އެފަރާތްތަކަށްޓަކާ ކެޔޮޅު ކޮށްދެއްވި ބުރަ މަސައްކަތުންނެވެ. ތަރައްޤީއަކީ ރައްޔިތުންގެ އިހުސާސްތައް ދަންނަ މީހަކަށް ގެނެވޭނެ އެއްޗެއްތާއެވެ.\nމަލްޓިޕާޓީ ޑިމޮކްރަސީއެއް ރާއްޖެއަށް އައި ފަހުން ބޭއްވުނު ހުރިހާ އިންތިހާބެއްގައި ވެސް އެމް.ޑީ.ޕީ ލީޑް ކުރަމުން އަންނަ ހުވަދުއަތޮޅުގެ ކައުންސިލް ރައީސްކަމަށް އެންމެ ޤާބިލު ކެންޑިޑޭޓެއް ހޮވައި މި އިންތިހާބުގައިވެސް ހުވަދޫ ރައްޔިތުން ނަމޫނާ ދައްކާނެ ކަމީ ޝައްކެއްވެސް އޮތް ކަމެއް ނޫނެވެ.\nރަށްވެހި ފަތިސްރައީސް މުޙައްމަދު ނަޝީދުކެޔޮޅުގދ. އަތޮޅުގދ. އަތޮޅު ކައުންސިލް ރައީސް\nއޭޕްރީލް 2, 2021\n.mi khabarun lolhun hoadhan ulhe ulhe unsurah veevaruves nuvi.\nމާޗް 30, 2021\nKeyolhalakee abadhuves thinadhoirayyithunah faidhaa kirivanivi massaikatha kurn anna namooma beyfulheh.alhugafuge vote keyolhah.❤\nthinadhoo muskulhi eh\ndharifulhu vess dhaanee bappa gothasheve ei madavelley bokanaa ey bune fethunu odieh ga thibi bayaku salaamai kran nudhiya meehaa ge vaahaka eve


Contact vi7meehaku Positive ve Dhevvadhoo ah araa feybun manaakoffi\nކޮންޓެކްޓްވި ހަތް މީހަކު ޕޮޒިޓިވްވެ ދެއްވަދޫއަށް އަރާއި ފޭބުން މަނާކޮށްފި\n07 ޖެނުއަރީ 2021 - 21:43:16\nގއ. ދެއްވަދޫން ކޮވިޑް-19 އަށް ޕޮޒިޓިވްވި މީހަކާއި ޑައިރެކްޓް ކޮންޓެކްޓްވި ހަތް މީހަކު ބައްޔަށް ޕޮޒިޓިވްވެ، އެރަށް މޮނިޓަރިންގެ ހާލަތަށް ގެނެސްފި އެވެ.\nއެ ރަށު ކައުންސިލްގެ ނައިބް ރައީސް މައުމޫން އިބްރާހީމް ސީއެންއެމްއަށް ވިދާޅުވި ގޮތުގައި އެރަށް މީގެ ކުޑައިރުކޮޅެއް ކުރިން މޮނިޓަރިންގެ ހާލަތަށް ގެނެސްފައިވާކަން އެޗްޕީއޭ އިން ވަނީ އަންގާފަ އެވެ.\nމައުމޫން ވިދާޅުވި ގޮތުގައި އެރަށުން އެންމެ ފުރަތަމަ ކޮވިޑް-19 އަށް ޕޮޒިޓިވްވީ މާލެއިން ރަށަށް ގޮސް ހޯމް ކަރަންޓީނުގައި ހުރި ހަ މަހުގެ ކުއްޖެކެވެ. އެ ކުއްޖާގެ މަންމަ ބައްޔަށް ނެގެޓިވް އެވެ.\nއެހެންނަމަވެސް ކޮވިޑް ޓެސްޓްގެ ނަތީޖާ އެންމެ ފުރަތަމަ ލިބުން ގޮތުން ކުއްޖާ ވެސް ނެގެޓިވް ކަމަށާއި އެހެންކަމުން އެމީހުން ކަރަންޓީނުގެ އުސޫލާ ހިލާފު ނުވާ ކަމަށް މައުމޫން ވިދާޅުވި އެވެ. އެގޮތުން ނަތީޖާ ނެގެޓިވްކަމުން އެމީހުން ބޭރަށް ނުކުތް ނަމަވެސް ޖެހިގެން އައި ދުވަހު ކުއްޖާ ޕޮޒިޓިވްކަން އެންގި އެވެ.\nމައުމޫން ވިދާޅުވި ގޮތުގައި އެކަން އެންގިއިރު އާއިލާގެ އެހެން މީހަކު، ކުއްޖާ އުރާފައިވެ އެވެ. އަދި އެކަމާއި ގުޅިގެން އަންހެން މީހާ ދިރިއުޅޭ ގެ ނޫން އެހެން ގެއެއްގައި އައިސޮލޭޓް ކުރެވުން ކަމަށް މައުމޫން ވިދާޅުވި އެވެ.\nމައުމޫން ވިދާޅުވި ގޮތުގައި އަންހެން މީހާ، ދިހަ ދުވަހު އެކަހެރިކޮށްފައި ބެހެއްޓުމަށް ފަހު ޓެސްޓްކުރިއިރު ވަނީ ބައްޔަށް ޕޮޒިޓިވްވެފަ އެވެ. އަދި އެއާއެކު އޭނާ އުޅުން ގޭގެ އިތުރު ބައެއްގެ ގައިން ބަލީގެ އަލާމާތް ފެންނަން ފެށުމުން ވަނީ ކޮވިޑް ޓެސްޓް ހަދާފަ އެވެ. އެގޮތުން ހަތް މީހަކު ޓެސްޓްކުރިއިރު އެ ހަތް މީހުން ވެސް ކޮވިޑަށް ޕޮޒިޓިވްވެފައިވާ ކަމަށް ވިދާޅުވި އެވެ.\nމިހެންވެ މާދަމާ ރަށުގައި ރެންޑަމް ސާމްޕަލް ނެގުމަށް ހަމަޖެހިފައިވާ ކަމަށާއި އަދި މިރޭ ފަތިސް ނަމާދުން ފެށިގެން މިސްކިތްތައް ވެސް ބަންދުވާނެ ކަމަށް ވިދާޅުވި އެވެ.\nމައުމޫން ވިދާޅުވި ގޮތުގައި ރަށުގައި ރޯގާ މިދުވަސްވަރު އިތުރެވެ. އެގޮތުން ހުން އައުމާއި ހޮނޑުލެވުމާއި އަދި ކާ އެއްޗެހީގެ ރަހަ ނުލުން ފަދަ ކަންކަން ދިމާވަމުންދާތީ ރެންޑަމް ސާމްޕަލްގެ ކަންކަން ވެސް ކުރިއަށްދާކަން ފާހަގަކުރެއްވި އެވެ.


Customs officer in ge integrity aa medhu suvaaleh neh: Minister\nކަސްޓަމް އޮފިސަރުންގެ އިންޓެގްރިޓީއާމެދު ސުވާލެއް ނެތް: މިނިސްޓަރު\nކަސްޓަމްސް މުވައްޒަފުންނަށް ގާބިލް ކަމުގެ ކުލަ އަދި ކާމިޔާބުގެ ކުލަ ހަވާލުކޮށްދިނުމަށް ބޭއްވި ރަސްމިއްޔާތުގައި ހޯމް މިނިސްޓަރު އަޒްލީން ވާހަކަ ދައްކަވަނީ. -- ފޮޓޯ: އަހްމަދު ޝުރާއު | އަވަސް\nމޯލްޑިވްސް ކަސްޓަމްސް ސާވިސްގެ މުވައްޒަފަކު ނުވަތަ އޮފިސަރަކު ކުރާ ކަމަކުން ކަސްޓަމްސްގެ ހުރިހާ މުވައްޒަފުންނާއި މުއައްސަސާގެ އިންޓެގްރިޓީއާ ދޭތެރޭ ސުވާލު އުފެއްދާނެ ޖާގައެއް ނެތް ކަމަށް ހޯމް މިނިސްޓަރު އަޒްލީން އަހުމަދު ވިދާޅުވެއްޖެ އެވެ.\nކަސްޓަމްސް އޮފިސަރުންނަށް ގާބިލް ކަމުގެ ކުލަ އާއި ކާމިޔާބުގެ ރަން ކުލަ ހަވާލުކޮށް ދިނުމަށް މިއަދު ބޭއްވި ރަސްމިއްޔާތުގައި ވާހަކަފުޅު ދައްކަވަމުން މިނިސްޓަރު ވިދާޅުވީ ކަސްޓަމްސްގެ މުވައްޒަފުންގެ ގާބިލް ކަމާމެދު ސުވާލު އުފެއްދުމުގެ ޖާގައެއް ނެތް ކަމަށެވެ.\nމިއަދު ބޭއްވި ރަސްމިއްޔާތުގައި ގާބިލްކަމުގެ ކުލަ 600 އޮފިސަރުން ހާސިލްކުރި އިރު 79 އޮފިސަރުން ކާމިޔާބުގެ ކުލަ ހާސިލްކޮށްފައިވެ އެވެ.\nމިނިސްޓަރު ވިދާޅުވީ ވަކި ވަކިމުވައްޒަފަކާމެދު އުފެދޭ ސުވާލެއްގެ ސަބަބުން ބައެއް ފަހަރުމުޅި ކަސްޓަމްސްގެ އިންޓެގްރިޓީ އާ މެދު މީހުން ސުވާލު އުފައްދާ ކަމަށެވެ.\nކަސްޓަމްސް މުވައްޒަފުންނަށް ގާބިލް ކަމުގެ ކުލަ އަދި ކާމިޔާބުގެ ކުލަ ހަވާލުކޮށްދިނުމަށް ބޭއްވި ރަސްމިއްޔާތުގައި ކުލަ ލިބުން ފަރާތަކާއި ލިޔުން ހަވާލުކުރައްވަނީ. -- ފޮޓޯ: އަހްމަދު ޝުރާއު | އަވަސް\n"މިހާރުވެސް އަޅުގަނޑުމެންނަށް ކޮންމެސް ވަރަކަށް އެވާހަކަ އަޑުއިވެމުން އެބަދޭ. އެކަމަކު މިއަދަކު އެންމެ މުވައްޒަފަކު ކުރާ ކަމަކުން މުޅި ކަސްޓަމްސް އަށް ސުވާލު އުފައްދާނެ ޖާގައެއް ނެތް. ކަސްޓަމްސްގެ އިންޓެގްރިޓީ އަކީ ރާއްޖޭގެ މުއައްސަސާތަކުގެ ތެރެއިން އެންމެ މަތީ ދަރަޖައިގެ މުއައްސަސާއެއްގެ ގޮތުގައި ގުނާލެވޭ މުއައްސަސާއެއް." މިނިސްޓަރު ވިދާޅުވި އެވެ.\nކަސްޓަމްސް އާ ދޭތެރޭ މީހަކު ސުވާލު އުފައްދައިފިނަމަ އެކަން ބަލާނެ ކަމަށާއި އަދި ފިޔަވަޅު އަޅަން ޖެހޭ ހާލަތެއްގައި ފިޔަވަޅު އަޅާނެ ކަމަށްވެސް މިނިސްޓަރު ވިދާޅުވި އެވެ. ނަމަވެސް އެއްވެސް މުވައްޒަފަކާއި ދޭތެރޭ ނުހައްގުން ފިޔަވަޅު ނޭޅޭނެ ކަމުގެ ޔަގީންކަން ވެސް މިނިސްޓަރު ދެއްވި އެވެ.\nކަސްޓަމްސް އޮފިސަރުންނަށް ގާބިލް ކަމުގެ ކުލަ އާއި ކާމިޔާބުގެ ކުލަ ދޭން ނިންމާފައިވަނީ ކަސްޓަމްސްގެ 125 ވަނަ އަހަރީ ދުވަހު އެވެ. މި ކަމަކީ ކަސްޓަމްސް އިންޓެގްރިޓީ އާއި ހައިބަތު އިތުރު ކުރުމަށް ކުރި ކަމެއް ކަމަށް ކަސްޓަމްސް އިން ބުނެ އެވެ.\nމޯލްޑިވްސް ކަސްޓަމްސް ސާވިސް އަޒްލީން އަހުމަދު\nގުޑް ގަވަނަންސްގައި ކަސްޓަމްސްއަކީ ނަމޫނާއެއް: ހޯމް މިނިސްޓަރު


FENAKA ge bodethi corruptionthah auditun falhaa aruvaalaifi | Mihaaru\nފެނަކައިގެ ބޮޑެތި ކޮރަޕްޝަންތައް އޮޑިޓުން ފަޅާއަރުވާލައިފި\nފެނަކަ އިން ހިންގާ އިންޖީނަކަށް ދިމާވި މައްސަލައެއް ހައްލުކުރަން މުވައްޒަފުން މަސައްކަތް ކުރަނީ: އެ ކުންފުނީގެ އޮޑިޓް ރިޕޯޓު ނެރުނުއިރު ކޮރަޕްޝަންގެ ބޮޑެތި މައްސަލަތަކެއް ވަނީ ފެންމަތިކޮށްފައި. --ފޮޓޯ: ފެނަކަ\n20 ސެޕްޓެމްބަރ 2017 - 16:12\nފެނަކައަކީ ކޮރަޕްޝަންގެ ހާއްޔެއްގެ ގޮތުގައި ގިނަ ބަޔަކު ސިފަ ކުރަމުން ދަނިކޮށް، އޮޑިޓަ ޖެނެރަލް ހަސަން ޒިޔަތު ސޮއި ކުރައްވައި މިއަދު ނެރުއްވި ރިޕޯޓުގައިި، ފެނަކަ އިން ހިންގާފައިވާ ކޮރަޕްޝަންގެ ބޮޑެތި މައްސަލަތަކެއް ފާހަގަ ކޮށްފައިވެ އެވެ. އޭގެ ތެރޭގައި ޑޮލަރު ގަތުމުގައި ހިންގާފައިވާ ކޮރަޕްޝަނާއި ތެޔޮ ގަތުމުގައި ހިންގި ކޮރަޕްޝަންގެ އިތުރުން މަޝްރޫއުތައް ހަވާލުކުރުމުގައި އެ ކުންފުނިން ވަކި ބަޔަކަށް ނާޖާއިޒު ފައިދާ ހޯދައިދީ، ބޮޑެތި އަދަދުތަކުން ފައިސާ ދޫކޮށްފައިވާ މައްސަލައިގެ ކަންބޮޑުވުން އޮޑިޓް ރިޕޯޓުގައި ފާހަގަކޮށްފައިވެ އެވެ.\nރިޕޯޓުގައި ބުނީ ފެނަކަ ކޯޕަރޭޝަނަށް ހޯދާ މުދަލާއި ޚިދުމަތުގެ އަގު ބެލުމާއި ކުންފުނިން ހިންގާ ބޮޑެތި މަޝްރޫއުތައް އެކި ފަރާތްތަކާ ހަވާލު ކުރުމުގައި ހާމަކަން ބޮޑު ވާދަވެރި ބީލަމުގެ އުސޫލެއް ނުގެންގުޅޭ ކަމަށެވެ. މިހާތަނަށް ބޮޑެތި ބައެއް މަޝްރޫއުތައް ވެސް ހިންގާފައި ވަނީ ވަކި ބަޔަކަށް ނާޖާއިޒު ފައިދާ ލިބޭ ގޮތަށް ކަމަށް ރިޕޯޓުގައިވެ އެވެ.\nޖަނަރޭޓަރު ގަތުމުގައި ހިންގާފައިވާ ކޮރަޕްޝަންގެ މައްސަލަތަކަކާއި ހުއްދަ ނެތް ފަރާތްތަކަކުން ޑޮލަރު ގަނެ އެ މީހުންނަށް ކޮމިޝަނުގެ ގޮތުގައި5މިލިއަން ރުފިޔާ ދޫކޮށްފައިވުމާއި ޕޭމަންޓް ވައުޗާ ނެތި 12.6 މިލިއަން ރުފިޔާގެ 23 ޓްރާންސެކްޝަން ހަދާފައިވުމާއި އިންވޮއިސް ނެތި 34 މިލިއަން ރުފިޔާގެ 14 ޓްރާންސެކްޝަން ހަދާފައިވުން ވެސް އޮޑިޓަ ޖެނެރަލް ފާހަގަކުރައްވާފައިވެ އެވެ.\nބައެއް މަސައްކަތްތައް ހަވާލުކުރުމުގެ ކުރިން ކޮންްޓްރެކްޓުގެ އުސޫލްތަކާ ޚިލާފަށް އެޑްވާންސް ފައިސާ ދޫކޮށްފައިވާ ކަމަށް ވެސް ރިޕޯޓުގައިވެ އެވެ. އޭގެ އިތުރުން އަމިއްލަ ފަރާތަކުން ޑީސަލް ގަތުމަށް 21 މިލިއަން ރުފިޔާ އިތުރަށް ހަރަދުކޮށްފައިވެ އެވެ.\n- އިމަޖެންސީ އުސޫލުން އެކި ފަހަރު، 2014 ވަނަ އަހަރު ގަނެފައިވާ ޖަނަރޭޓަރުގެ ތެރެއިން 38 ޖަނަރޭޓަރު އެންމެ ކުންފުންޏަކުން ކޯޓޭޝަން ހޯދައިގެން ގަނެފައިވުން. މިއީ ވަކި ކުންފުންޏަކަށް ފައިސާދޭން ކޮށްފައިވާ ކަމެއް ކަމަށް ރިޕޯޓުގައި ތުހުމަތުކުރޭ.\n- އެފްއެސްއެމުން ފެނަކަ ކޯޕަރޭޝަނަށް ޑީސަލް ވިއްކުމަށް ހުށަހަޅާފައިވާ އަގަށް ވުރެ ބޮޑު އަގުގައި އަމިއްލަ ފަރާތްތަކަކުން ޑީސަލް ގަތުމުގެ ސަބަބުން 2014 ވަނަ އަހަރާއި 2015 ވަނަ އަހަރު ޑީސަލް ގަތުމަށް އިތުރަށް 21.8 މިލިއަން ރުފިޔާ ޚަރަދުކޮށްފައިވުން.\n- އެއް ފަރާތެއްގެ ވިޔަފާރިތަކެއްގެ ގޮތުގައި ބެލެވޭ ވިޔަފާރިތަކަކުން ކޯޓޭޝަން ހޯދައިގެން 2015 ވަނަ އަހަރު ޖުމްލަ 4.3 މިލިއަން ރުފިޔާގެ ޑީސަލް ގަނެފައިވުން. މި ފަރާތްތަކުގެ ތެރޭގައި ހިމެނޭ އެކި ވިޔަފާރިތަކަށް ފެނަކަ ކޯޕަރޭޝަނުން ދޫކުރާ ޗެކުތަކާއި އެ ވިޔަފާރިތަކުގެ ފަރާތުން އެކަކު ހަވާލުވުން.\n- ތ. އަތޮޅުގެ އެކި ރަށްތަކުގައި ހުރި ފެނަކަ ކޯޕަރޭޝަންގެ އިންޖީނުގެތަކުގެ ބޭނުމަށް އެންމެ ކުންފުންޏަކުން އަގު ހޯދައިގެން ޑީސަލް ގަނެފައިވުން. އެ ކުންފުނިން އެކަނި ވެސް 26 މިލިއަން ރުފިޔާގެ ޑީސަލް ގަނެފައިވާއިރު އެ ކުންފުނިން ފެނަކަ ކޯޕަރޭޝަނަށް ޑީސަލް ވިއްކާފައިވާ އަގު އެފްއެސްއެމުން ފެނަކަ އަށް ކޯޕަރޭޝަނަށް ޑީސަލް ވިއްކަން ހުށަހަޅާފައިވާ އަގަށް ވުރެން، އެވްރެޖް ގޮތެއްގައި ލީޓަރަކުން 1.29 ރުފިޔާ ބޮޑު.\n- ސަރުކާރުން ފެނަކަ ކޯޕަރޭޝަނާ ހަވާލުކުރި ފެނާއި ނަރުދަމާގެ ބައެއް މަޝްރޫއުތައް އެކި ބައިބަޔަށް ބަހާލައިގެން އެކި ފަހަރުމަތިން ރާއްޖެ އިން ބޭރުގެ ދެ ކުންފުންޏަކާ ހަވާލު ކޮށްފައިވާ އިރު އަންދާސީ ހިސާބު ހޯދަން ކޮންމެ ފަހަރަކު ވެސް އާރުއެފްޕީ ފޮނުވާފައި ވަނީ އެއް ކުންފުނިތަކަކަށް. ޓެކްނިކަލް އިވެލުއޭޝަނުން ބައެއް ކުންފުނިތައް ފޭލްވެފައިވީ ނަމަވެސް އެ ކުންފުނިތަކަށް ވެސް އާރުއެފްޕީ ފޮނުވާފައިވޭ. މި މަޝްރޫއު ބޭރުގެ ދެ ކުންފުންޏަކާ ހަވާލުކޮށްފައި ވަނީ ކޮރަޕްޝަނަށް މަގުފަހިވާ ގޮތަށް.\n- މުދަލާއި ޚިދުމަތް ހޯދަން އެކި ފަރާތްތަކާ އެކު ވެފައިވާ އެއްބަސްވުންތަކުގެ ދަށުން މުދަލާއި ޚިދުމަތް ފޯރުކޮށްދޭންޖެހޭ މުއްދަތަށް މުދަލާއި ޚިދުމަތް ފޯރުކޮށްނުދެވުމުގެ ސަބަބުން ކުންފުންޏަށް ލިބިފައިވާ ގެއްލުމުގެ ބަދަލުގައި ޖޫރިމަނާގެ ގޮތުގައި ކަނޑައަޅަން ޖެހޭ ދެ މިލިއަން ރުފިޔާ އުނި ނުކޮށް ކޮންޓްރެކްޓަރުންނަށް ފައިސާ ދީފައިވުން.\n- ސ. ހިތަދޫގައި ގާއިމްކުރި ފެނަކައިގެ ޝޯ ރޫމަށް ތަކެތި ހޯދަމަށް އިއުލާންކޮށް، ބިޑު ހުށަހެޅި މީހުންގެ ތެރެއިން ތިން ވަނަ އަށް އެންމެ ގިނަ ޕޮއިންޓް ލިބުނު މީހުންނާ މަސައްކަތް ހަވާލުކުރުން.\n- ކްރެޑިޓް ޕީރިއަޑެއް ނެތި ކޮންޓްރެކްޓަރަށް ފައިސާ ދީފައިވުމުން 2.3 މިލިއަން ރުފިޔާ ބޮޑުކޮށް މަސައްކަތް ހަވާލުކުރުމަށް ނިންމި ނިންމުމުގެ ހަގީގީ މަންފާ ކުންފުންޏަށް ލިބިފައި ނުވުން.\n- އަމިއްލަ ފަރާތްތަކުން ޑޮލަރު ގަތުމަށް 95 މިލިއަން ރުފިޔާ ދޫކޮށްފައިވާ އިރު ޑޮލަރު ވިއްކާ ފަރާތްތަކަށް ކޮމިޝަންގެ ގޮތުގައި ފަސް މިލިއަން ރުފިޔާ ދޫކޮށްފައިވުން. ޑޮލަރު ގަތުމުގެ ހުއްދަ ދީފައި ނުވާ ފަރާތްތަކުން ޑޮލަރު ގަތުން\nމީގެ އިތުރުން ވެސް ގާނޫނުތަކާ ގަވާއިދުތަކާ ޚިލާފަށް އެ ކުންފުނިން ހިންގާފައިވާ ކޮރަޕްޝަންގެ މައްސަލަތައް ރިޕޯޓުގައި ފާހަގަކޮށްފައިވެ އެވެ.\nފެނަކައިގެ 2014 އަދި 2015ގެ އޮޑިޓް ރިޕޯޓް ނެރުނުއިރު، އެ ދުވަސްވަރު މެނޭޖިން ޑިރެކްޓަރަކަށް ހުންނެވި މުހައްމަދު ނިމާލް ވަނީ އޮކްޓޯބަރު 24، 2016 ގައި ފެނަކަ އިން ވަކިކޮށްފަ އެވެ.\nދިވެހި ސަރުކާރު ކޮރަޕްޝަން އޮޑިޓާ ޖެނެރަލް އޮފީސް ފެނަކަ ކޯޕަރޭޝަން ހަސަން ޒިޔަތު، އޮޑިޓަ ޖެނެރަލް އޮޑިޓް ރިޕޯޓް\n129 ކޮމެންޓް, 353 ރިއެކްޝަންސް\nސާބަހޭ ރ ޔާގް 12.6 ގުނަ 23 އެއްކުރަން 34 ގުނަ 14 = 765.8 މިިލިޔަން ރުފިޔާ އެއްވެސް އިންވޮއިސް އެއް ނެތި.. އަދި ކޮބާ އެހެން އެއްޗިހި އެއްކޮށް؟؟؟ ވާވާ ކެމްޕޭނަށް ޚަރަދު ކޮއްލާނެ އެތކޮޅެއް އެއްކޮށްލީ ތާދޯ..\nމިހާރު އިލެކުޝަން ކޮމިޝަން ވެސް އޮންނާނީ ދޮވެ ހުސްކޮށްފަ\n2018 ޔަޤީން ދެއްތޮ.\nފެނަކައަކީ ކުރިން ސަރުކާރުން ކުނިކަހަން ވިޔަސް ހަވާލުކުރިތަނެވެ. ކަމުން ކަމުންގޮސް ތަން ހުސްވީމަ މިހާރު ހުސްތަން ފުރަނީ އެމް.އާރު.ޑީ.ސީ ކިޔާތަނަކުންނެވެ. އެތާ ހުރީ ކާކުތޯ ބަލާލީމާ ވަށާޖެހޭ (މި ހާލަތުގައި ތައުލީމެއް ނޫން) ކަންކަން ވަރަށް ރަގަޅަށް ފެންނާނެއެވެ.\nމިއީ ގައުމުގެ ހާލަތު. ރޭޕްކުރުމުން އަޅާލާނެ މީހަކު ނެތް. އުމުރުން 16 އަހަރުން ދަށުގެ ގިނަކުދިން ޖިންސީ އަމަލު ހިންގާ ކަމަށް ދިރާސާތަކުން ދައްކާ. މަސްތުވާތަކެތި ބޭނުންކުރާ މީހަކު ނެތް އާއިލާއެއް ނެތް. މީހުން މެރުމަކީ ގަޓުހުންނަ ކަމަކަށް ވަނީ ވެފަ. މަކަރާއި ހީލަތް ހެދުމަކީ އަދުގެ އާދަ. ފިހާރައިގެ ކޭޝިޔަރު ވެސް ބަލަނީ ބާކީ ދޭއިރު އެއްބައި ނެގޭތޯ. ސަރުކާރުގެ ކުންފުންޏެއް ގެ އިސްވެރިއަކަށް ވުމައަކީ ދެމިގަންނަން ލިބޭ ރަނުގެ ފުރުސަތެއް ފަދަ. ދައުލަތުގެ ބާރުވެރި މަގާމެއް ލިބިއްޖެނަމަ ދަށުގައި ތިބޭމީހުންނާއި ހިޔާލު ތަފާތުވާ މީހުން ހޭއަރުވާލަންވީ. މަޖިލީހުގެ ގޮނޑިއަކީ ރަންބިސްއަޅާ ކުކުޅެއް ފަދަ ފުރުސަތެއް. މިހާލަތުގައި އުޅޭއިރުވެސް މިކަންކަމުގެ ވާހަކަދައްކާ ދައުލަތާއި ސިޔާސީ އިސްވެރިން ނުފެނޭ. އެއިން ކޮންމެ މީހަކުވެސް ބުނަނީ ހަމަ މަވެރެއް ނެތޭ. އިއްޔެވެސް، މިއަދުވެސް އަދި ހަމަ މާދަމާވެސް ހުންނާނީ މަށޭ. މަމީ ގައުމަށް ހުރި ނިއުމަތެއް ފަދައޭ. ގައުމު އޮޔާވަޔާ ގޮސް ގެއްލޭ މަންޒަރު ނުފެނޭ. ހިތާމަހުރި.\nމާތްﷲ ގެ ހަޒުރަތުގައި މިކަންކަމަށް ކަންކުރާ ބަޔަކު ޖަވާބު ދާރީ ވާންޖެހޭ ދުވަސް އޮތީ ނުހަނު ގާތުގައި ކަން ވިސްނޭ ބޭފުޅަކު ނެތެވެ.\nރައީސް ޔާމީން މިބިމަށް އުފަންވީތީ ވަރަށްއުފާވޭ އަދި އެއަށްވުރެ ބޮޑަށް އުފާވަނީ މިތަންތަން ހިންގަން މިލާ ގާބިލުމީހުންގެ ސަބަބުން ދެން އެންމެން އަތްޖަހާ އިނގޭ އަތްޖަހައްޗޭ ކޮންމެވެސް\nދެން ޒިޔަތު މަގާމުން ވަކިކުރީމާ ތިކަން ނިމޭނެނޫންތޯ މީ އެކޮަލުކޮޅުން ހިންގާސަރުކާރެއްނޫންތޯ ކޮބާޒަމީރު ދެންއަތްޖަހާ\nނިމާލާ ހިސާބުން އެކަނި ނިންމޭކަށް ނެތެވެ. މަމެންނަށް އެނގޭ ގޮތުން މަމެންގެ ސަރީފު ވަކި ސަހަލެއް ނޫނޭ. ތީ ތިޔާ ތަނެއް އިސްލާހުކޮށްލާ ދައުލަތަށް ރަގަޅުކޮށްލާން ނެރުނު ރިޕޯޓަކީ ނަމަ ތިޔާ ހިސާބުން ތިކަން ނުނިންމާ ތިޔާގެ ފަހުގެ އޮޑީޓޫތައް ހަދަމާ ބަހީ ޒިޔަތޫ.


UAE Ge Raees Avahara Vehjje, 40 Dhuvas Vandhen Dhidha Baidhadiah Thiri!\nޔޫއޭއީގެ ރައީސް ޝެއިހް ހަލީފާ ބިން ޒައިދު\nޔޫއޭއީގެ ރައީސް އަވަހާރަވެއްޖެ، 40 ދުވަސް ވަންދެން ދިދަ ބައިދަނޑިއަށް ތިރި!\n13 މޭ 2022 - 19:40:09\nޔުނައިޓެޑް އަރަބް އެމިރޭޓްސް (ޔޫއޭއީ)ގެ ރައީސް ޝެއިހް ހަލީފާ ބިން ޒައިދު އަލް ނަހްޔާން އަވަހާރަވެ، 40 ދުވަސް ވަންދެން އެ ގައުމުގެ ދިދަ ބައިދަޑިއަށް ތިރިކުރަން ނިންމައިފި އެވެ.\nދުނިޔޭގެ އެންމެ މުއްސަނދި ވެރިންގެ ތެެރޭގައި ހިމެނިވަޑައިގަންނަވާ، ނަހްޔާން މިއަދު އަވަހާރަވީއިރު އުމުރުފުޅަކީ 73 އަހަރެވެ. އެމަނިކުފާނު ވެރިކަމާއި ހަވާލުވެ ވަޑައިގަތީ އެ މަނިކުފާނުގެ ބައްޕާފުޅު އަވަހާރުވުމުންނެވެ.\nއެއަށްފަހު 2014ވަނަ އަހަރު ސްޓްރޯކެއް ޖެހިވަޑައިގަނެ، ވެރިކަން އެމަނިކުފާނުގެ އެއްބަނޑު އެއްބަފާ ކޮއްކޯފުޅު، ވަލީއަހުދު ޝެއިހް މުހައްމަދު ބިން ޒައިދު އަލް ނަހްޔާން އަތް މައްޗަށް ދޫކުރެވިއެވެ. އެފަހުން ގައުމު ހިންގަވަމުން ގެންދަވަނީ ޝެއިހް މުހައްމަދު ބިން ޒައިދު އެވެ. ހަބަރުތައް ބުނާގޮތުން ގައުމުގެ ރައީސް ކަމަށް ދެން އައްޔަންކުރެވިގެން ދާނީވެސް އެމަނިކުފާނެވެ.\nޝެއިހް ހަލީފާގެ ވަކިވެދިއުމުގެ ހިތާމަ ފާޅުކުރުމުގެ ގޮތުން 40 ވަންދެން އެގައުމުގެ ދިދަ ހުންނާނީ ބައިދަޑިއަށް ތިރި ކޮށްފައެވެ.


Fethunu China boatun maruvi meehunge handhaan aakohfi\nފެތުނު ޗައިނާ ބޯޓުން މަރުވި މީހުންގެ ހަނދާން އާކޮށްފި\nޗައިނާގެ ދެކުނުގެ ސަރަހައްދެއްގެ ކޯރެއް ހުރަސްކުރަން އުޅުމުގެ ތެރޭގައި ބަންޑުން ޖަހާލައި ފެތުނު ބޯޓުން ދަތުރުކުރި އެންމެންހެން މަރުވެފައިވާކަން ކަށަވަރުވެފައި ވާއިރު، އެ މީހުންގެ ހަނދާން އިއްޔެ އާއްކޮށްފި އެވެ.\nޗައިނާގެ ގައުމީ ޓީވީން ބުނި ގޮތުގައި މީހުން ސަލާމަތްކުރުމުގައި ހަރަކާތްތެރިވާ މީހުންނާއި ސަރުކާރުގެ އިސް ވެރިން ވަނީ ބޯޓު ބަންޑުން ޖަލާހި ސަރަހައްދަށް އިއްޔެ ޖަމާވެ، މަރުވި މީހުންގެ ހަނދާން އާކޮށްފަ އެވެ. އަދި މަރުވި މީހުންގެ އާއިލާތަކަށް ނިސްބަތްވާ 1،500 އަށް ވުރެ ގިނަ މީހުން، ހަނދާން އާކުރުމުގެ ރަސްމިއްޔާތެއް ކޯރުގެ އައްސޭރިފަށުގައި އަމިއްލަ ގޮތުން މިއަދު ބާއްވާނެ ކަމަަށް ވެސް ގައުމީ ޓީވީން ބުންޏެވެ.\nއުތުރުގެ އަވަށެއް ކަމަށްވާ ނަންޖިން އިން ފުރައިގެން ހުޅަނގު ދެކުނު ސަރަހައްދުގައި އޮންނަ ޗޮންގިން އަވަށަށް މިދިޔަ އަންގާރަ ދުވަހުގެ ހެނދުނު ދަތުރުކުރަނިކޮށް، ޔަންގް ޒީ ކޯރަށް ފެތުނު ބޯޓުން ޖުމްލަ 456 މީހުން ދަތުރުކުރި އެވެ. ޗޮންގިންގް އީސްޓާން ޝިޕިން ކޯޕަރޭޝަންގެ ނަމުން ނަން ދީފައިވާ އަމިއްލަ ކުންފުންޏަކުން ދުއްވާ "އީސްޓާން ސްޓާ" ބޯޓުގައި ތިބީ 405 ޗައިނާގެ ފަސިންޖަރުންނާއި އެ މީހުންނާ ހަވާލުވެގެން ދިޔަ ޓްރެވަލް އެޖެންސީގެ ފަސް މުވައްޒިފެއްގެ އިތުރުން 46 ފަޅުވެރިންނެވެ.\nއޭގެ ތެރެއިން 431 މީހެއްގެ ހަށިގަނޑު މިހާތަނަށް ފެނިފައި ވާއިރު، ސަލާމަތްކުރެވިފައި ވަނީ އެންމެ 14 މީހުންނެވެ. ގިނަ ބައެއްގެ ހަށިގަނޑު ފެނުނީ 76 މީޓަރު ދިގު، 2،200 ޓަނުގެ އެ ބޯޓު ތެދުކުރުމަށް ފަހު އެތެރޭގެ ކޮޓަރިތައް ބެލުމުގެ ތެރޭގައި އެ ތަންތަނުންނެވެ. އެ ހަށިގަނޑުތަކުގެ ޑީއެންއޭ ޓެސްޓުތައް ހެދުމުގެ މަސައްކަތް އޮފިޝަލުން މިހާރު ދަނީ ކުރަމުންނެވެ.\nދިރިތިއްބާ އިތުރު ބަޔަކު ފެނިދާނެ ކަމުގެ އެއްވެސް އުއްމީދެއް ނެތަސް، މީހުން ސަލާމަތްކުރުމުގައި ހަރަކާތްތެރިވާ މީހުން ދަނީ ޔަންގް ޒީ ކޯރުގެ 1،300 ކިލޯމީޓަރުގެ ސަރަހައްދެއްގައި އަދިވެސް އަތްފުނާ އަޅަމުންނެވެ.\nސަލާމަތްކުރި މީހުންގެ ތެރޭގައި ބޯޓުގެ ކެޕްޓަނާއި ޗީފް އިންޖިނިއަރު ހިމެނެ އެވެ. ހުބޭއީ ޕްރޮވިންސްގެ ޖިއަންލީ އަވަށް ހުރަސްކުރަނިކޮށް ބޯޓު ފެތުނީ ނަގޫރޯޅިއެއްގައި ޖެހިގެން ކަމަށް ކެޕްޓަން ބުނި ނަމަވެސް އޭނާ އާއި ޗީފް އިންޖިނިއަރު މިހާރު ވަނީ ފުލުހުންގެ ބެލުމުގެ ދަށަށް ގެންގޮސްފަ އެވެ.\nފުންމިނުގައި ގާތްގަނޑަކަށް 150 ފޫޓު ހުންނަ ކޯރަށް އެ ބޯޓު ފެތެން ދިމާވި ސަބަބު އަދި ސާފެއް ނުވެ އެވެ. އެހެން ނަމަވެސް، ޗައިނާގެ ރައީސް ޝީ ޖިންޕިންގް ވަނީ އެކަން ދެނެގަތުމަށް ފުރިހަމަ ތަހުގީގެއް ހިންގަވާނެ ކަމުގެ ޔަގީންކަން މިދިޔަ ބުރާސްފަތި ދުވަހު ދެއްވާފަ އެވެ.\nމި ބޯޓު ފެތުނު ކޯރުގައި ނުރައްކާތެރި ހާދިސާތައް ދޭތެރެ ދޭތެރެއިން ހިނގަ އެވެ. އެ ގޮތުން، ޓެސްޓުތަކެއް ހަދަން ދަތުރުކުރި ޓަގު ބޯޓެއް މިދިޔަ ޖެނުއަރީ މަހު ކަނޑުވެ، ފެތުނު ހާދިސާގައި 22 މީހަކު މަރުވެފައިވެ އެވެ.\nމައިން ޗާޓަކަށް 10 އަސީރުން އަޒަރުބައިޖާނުން ދޫކޮށްފިި\nމުހައްމަދު ބިން ސަލްމާން އޮމާނަށް\nއިނގިރޭސި ޕާލަމެންޓްގައި ކުއްތާ ބޭނުން ކުރަނީ


Sideeq Ah Magumathin Inzaaru Dhin Meeheh Ge Massala Fuluhah - Vaguthu\nހޯމް މިނިސްޓްރީގެ ކުރީގެ ނައިބު އަހްމަދު ސިއްދީގް - ފޮޓޯ: ސޯޝަލް މީޑިޔާ\nހޯމް މިނިސްޓްރީގެ ކުރީގެ ސްޓޭޓް މިނިސްޓަރު އަަހުމަދު ސިއްދީގަށް މަގުމަތިން އިންޒާރު ދިން މީހެއްގެ މައްސަލަ ފުލުހަށް ހުށހަޅައިފިއެވެެ.\nޕީއެންސީގެ ކައުންސިލް މެމްބަރު އަދި ޕްރޮގްރެސިވް ކޯލިޝަންގެ ގާނޫނީ ވަކީލުކަން ވެސް ކުރައްވާ އަހުމަދު ސިއްދީގް ވިދާޅުވީ އޭނާ އަށް އާއްމު މީހަކު ފުރައްސާރަ ކުރާތާ ދުވަސްކޮޅެއް ވެފައިވާ ކަމަށެވެ.\nއެ މައްސަލަ ފުލުހަށް ހުށަހަޅަން ނިންމީ އަށް އަހަރުގެ ކުޑަ ދަރިފުޅާ އެއްކޮށް އިއްޔެ ހަވީރު ވަޑައިގަންނަވަނިކޮށް ހަޑި ހުތުރުބަހުން މުއާމަލާތުކޮށް ޖަހާނެ ކަމުގެ އިންޒާރު ދިނުމުން ކަމަށް ސިއްދީގް ވިދާޅުވިއެވެ.ކުޑަ ދަރިފުޅާއެކު ވަޑައިގަންނަވަނިކޮށް އެގޮތަށް ދިމާކޮށްލުމުން ދަރިފުޅު ހުރީ ވަރަށް ބިރުން ކަމަށް ވެސް ސިއްދީގް ވިދާޅުވިއެވެ.\n"އަޅުގަނޑު ގެ އަށް އަހަރުގެ ކުޑަ ދަރިފުޅާ އެކު ސައިކަލު ގައި މަޖީދީމަގުން ދުއްވާފައި ދަނިކޮށް، މަޖީދީމަގު، ގ. ފަންގެ ކުރިމަތީ ހުރެ މާޖެހި ރަޝާދުގެ އިލްހާމް އަޅުގަނޑާ މުޚާތަބުކޮށް އަވަގުރާނަ ގޮވައި، ޖަހާނެ ކަމުގެ އިންޒާރު ދިނީ. އިއްޔެ ހަވީރު ދިނުމުން އެ މައްސަލަ ފުލުހަށް ހުށަހަޅައިފިން. ފުރަތަމަ ދިޔައީ އެ ވަގުތު، ދިޔައީމަ ބުނި ރޯދަވީއްލައިގެން އަންނާށޭ. ދެން އަޅުގަނޑު ދިޔައިން ގޮސް މައްސަލަ ހުށަހެޅީ." އޭނާ ވިދާޅުވިއެވެ.\nސިއްދީގު ވިދާޅުވީ އެ ހާދިސާ ހިނގި ވަގުތުވެސް ފުލުހުންނަށް މައްސަލަ ރިޕޯޓް ކުރި ކަމަށާއި ފުލުހުންގެ ފަރާތުން ލިބުނީ އެންމެ އެކަށީގެންވާ ފަދަ އިޖާބައެއް ނޫންކަމަށެވެ.\n"މަގުމަތިން ވެސް އެކަން އެ ސަރަހައްދުގައި ތިބި ފުލުހުންނަށް ރިޕޯޓު ކުރިން. ފުލުހުން އަޅައެއް ނުލާ. އެ މީހުން ބެލީ އަޅުގަނޑުގެ ރިޕޯޓް ނެގޭތޯ. އޭރު އޭނަ އެތާ ހުރި. އޭނައަށް އަޅައެއް ނުލާ. އެެހެންތިއްބާ އޭނަ ގޮއްސި" ސިއްދީގް ވިދާޅުވިއެވެ.\nސިއްދީގް ވިދާޅުވީ މިފަދަ އެތައް މައްސަލައެއް މީގެކުރިން ވެސް ފުލުހުންނަށް ހުށަހެޅި ނަމަވެސް އެ މައްސަލަތައް ނުބަލާތީ ކަންބޮޑުވެވަޑައިގަންނަވާކަމށެވެ.\n"ދަރިފުޅު ހުރިީ ބިރުން ފިއްކަނޑައިގެން ދާވަރު ވެފައި. މާލޭގެ ކޮންމެތާކުން ފެނުނަަސް ހަމައެހެން. އިއްޔެ ދަރިފުޅު ފަހަތުގައި އިންދާ ދިއައީމަ އެއީ ބޮޑުވަރު. ފެންނަ ކޮންމެތާކުން ވެސް އެހެން. މައްސަލަ ހުށައެޅޭނީތާ. ލޯމަތީ ޖަހައިގެން ހުށަހެޅި މައްސަލަ ވެސް ވީ ހިސާބެއް ނޭނގެ. ކަމެއް ވިޔަސް ނުވިޔަސް މައްސަލަ ހުށަހެޅުމަކީ އަޅުގަނޑު ޒިންމާއެއް." އޭނާ ވިދާޅުވިއެވެ.\nސިއްދީގު ވަނީ މިފަދަ މައްސލަަތަކަކީ ވަރަށް ސީރިއަސްކޮށް ބަލަން ޖެހޭ މައްސަލަަތައް ކަން ފާހަގަކުރައްވައިފައެވެ. އެފަދަ ކަންކަން އާދއިގެ ކޮށް ނެގުމަކީ އެފަދަ މައްސަލަ ބޮޑުވާން މެދުވެރިވެދާނެ ސަބަބެއް ކަން ވެސް އޭނާ ވަނީ ފާހަގަކުރައްވައިފައެވެ.\nމިންގަނޑަށް ނުފެތޭ އުޅަނދުތަކަށް ހުޅުލެއަށް ނުދެވޭނެ: ފުލުހުން\nއޭޕްރީލް 15, 2021 11:47\nބޭކާރު އަގަ ތަޅަންޔާ ވާނީ ތިހެން.\nއޭޕްރީލް 15, 2021 13:36\nމޑނ ތީ ވަރަށް ސަޅިގޮތެއް . ބަލަ މީ ޖަންގަލީގެ އުސޫލުން އޮތް ޤައުމެއް ވިއްޔާ އެކަން މި ސަރުކާރުން އަންގާލަ ބަލަ؟ މީގެ ކުރިން ވެސް އެމް.ޑީ.ޕީ ގެ މީހުން ފައިސާ ދީގެން އެބަހުރި ސަރުކާރާ ދެކޮޅަށް ވާހަކަ ދައްކާ މީހުނަށް ބިރުދައްކާ އިންޒާރު ދީފަ. ކުރާނެ ކަމެއް ނެތް އިލްހާމެއް ކޮންމެ ހާމަކަސް މާލޭ މެޖޯރިޓީ ގެއްލި މޭޔަރުވެސް އެމް.ޑީ.ޕީ އަށް ގެއްލިއްޖެ.\nމި މާޖެހި ރަޝާދުގެ އިލްހާމް އޭ ނިމިދިޔަ އިންތިހާބު ނިމިގެން މަޖީދީ މަގުން ހުޅަނގުން އިރަށް ސައިކަލްގަ ދަމުން ކިޔަމުން ދިޔައީ މީ 2023 ގަ ވެސް ވާނެ ގޮތޭ މީ .މި އެމް.ޑީ.ޕީ ކުދިން ކޮޅު ހެސް ކިޔާފަ ކަޑަ ވެއްޖެ ހުވާ. ވޯޓް ވެސް ވަގަށް ނުނެގުނިއްޔާ އެމް.ޑީ.ޕީ އަށް ގޮނޑި އެއްވެސް ނުލިބެނީ އޭ ހަމަ ލޮލް.\nއޭޕްރީލް 15, 2021 16:07\nބޭކާރު އަނގަތަޅާގެ ތެޅީއަކީ ނޫން. މިހާރު މިގައުމުގައި ހަމައެކަނި އުޅެވެން އޮތީ ކެނެރީ ގެ ބުޅައްބެ އަށް ސަޖިދަ ޖަހާކުދިން އެކަނި.